ޒައްރާތަކާއި ކާއިނާތާއިހުރި ގުޅުން. – DhiSalafiyyah\nޒައްރާތަކާއި ކާއިނާތާއިހުރި ގުޅުން.\n07/10/2011 ޢަޤީދާއާއި ފިރުޤާތައް, ދީންއަލް އަޚް މުޙައްމަދު ނިހާދު ޖަމާލު\nމާތްﷲ މި ކައުނު އުފައްދަވާ، ކައުނިގައިވާ ކޮންމެ އެއްޗެއްވެސް ލައަވައިފަނީ އޭގެ އެންމެ ފުރިހަމަ ބޭނުން ހިފޭނެކަހަލަ ނިޒާމެއްގެ ދަށުންނެވެ. މާތްﷲ އެއްވެސް އެއްޗެއް ބޭކާރުގޮތުގައި ޚަލްޤެއް ނުކުރައްވައެވެ. މާތްﷲ ޚަލްޤު ކުރައްވާފައިވާ ކޮންމެ އެއްޗަކީވެސް އިންސާނުން އެކަމާއިމެދު ވިސްނައި ފިކުރު ކުރުމުގެ ބޭނުމުގައި މާތްﷲ ޚަލްޤު ކުރައްވާފައިވާ ތަކެއްޗެކެވެ.\nކައުނުގައިވާ ކޮންމެ އެއްޗަކަށް ނަޒަރު ހިންގައިލި ކަމުގައިވީނަމަވެސް އަޅުގަނޑުމެންނަށް ފެނިގެންދަނީ ކޮންމެ އެއްޗެއްވެސް ތަފާތު އެކި ބައްޓަން ތަކުގައި، ތަފާތު އެކި ބޭނުން ތަކަށް އެއެއްޗެއްގެ ބޭނުން ހިފެމުންދާތަނެވެ. އަޅުގަނޑުމެންގެ ލޮލަށް މިފެންނަ ތަކެއްޗާމެދު ފުންކޮށް ވިސްނުން ބަހައްޓައި ފިކުރުކޮށް ހަދަނީ ތިޔައިގެ ތެރެއިން ކިތައް ބޭފުޅުންތޯއެވެ؟\nޒައްރާއަކީ ކޮންމެ އެއްޗެއްގައިވެސް އެކުލެވިގެންވާ، ކޮންމެ އެއްޗެއްގެވެސް އެންމެ ކުޑަ މިންވަރަށް ކިޔައި އުޅޭ ނަމެވެ. ނިކަން ވިސްނަވާ ބައްލަވާށެވެ. ޒައްރާގެ ހަގީގަތް އިންސާނުންނަށް އެނގެންފެށީ ދާދި އިހަކަށްދުވަހުއެވެ. އެއީ ކިހާ ކުޑަ އެއްޗެއްކަމާއި، އޭގައި އެކުލެވިގެންވަނީ ކޮންކޮން އެއްޗެއްކަން ނޭނގޭ މީހަކު މިއަދު މަދު ވާނެއެވެ. އެހެންނަމަވެސް ކީރިތި މާތް ނަބިއްޔާ ރަސޫލު ކަމާއިގެން ފޮނުއްވުނު ދުވަސްވަރު އުޅުއްވި ޞަޙާބީންނަށް، ޒައްރާ އަކީ ކޮންއެއްޗެއްކަމާއި، އޭގައި އެކުލެވިގެންވަނީ ކޮންއެއްޗެއްކަން ފަހަރެއްގައިވެސް އެ ބޭފުޅުންގެ ހިތްތަކަށް ތަޞައްވުރު ވެގެން ގޮސްފައެއްނުވެއެވެ. ކީރިތި ރަސޫލާ ދުނިޔޭގައި ހުންނެވި ދުވަސްވަރަކީ ސައިންޓިފިކް ގޮތުން އިންސާނުން ކުރި އަރައިގެން ގޮސްފައިވާ ޒަމާނަކަށް ނުވާތީއާއި، އެދުވަސްވަރުގައި މިބާވަތުގެ ޢިލްމު ހޯދިފައި ނުވާތީއާއި އަދި މީގެ އިތުރުން ސައިންޓިފިކް އެކިއެކި އާލާތްތައް ނެތުމުގެ ސަބަބުން އެބޭކަލުންނަށް ޒައްރާ އަކީ ކޮންއެއްޗެއްކަން ތަޞައްވުރު ނުވެވި ވަނީ ގޮސްފައެވެ. އެހެނެއްކަމަކެ ކީރިތި ޤުރުއާނުގައި ޒައްރާ އަށް މިސާލުޖައްސަވައި އަންނަނިވި އާޔަތުގައި މާތްﷲ ވަޙީ ކުރައްވާފައިވެއެވެ.\nوَقَالَ الَّذِينَ كَفَرُ‌وا لَا تَأْتِينَا السَّاعَةُ ۖ قُلْ بَلَىٰ وَرَ‌بِّي لَتَأْتِيَنَّكُمْ عَالِمِ الْغَيْبِ ۖ لَا يَعْزُبُ عَنْهُ مِثْقَالُ ذَرَّ‌ةٍ فِي السَّمَاوَاتِ وَلَا فِي الْأَرْ‌ضِ وَلَا أَصْغَرُ مِن ذَٰلِكَ وَلَا أَكْبَرُ إِلَّا فِي كِتَابٍ مُّبِينٍ ﴿٣﴾ سورة سبإ\nމާނައީ: ” كافر ވި މީހުން ބުނޫއެވެ. قيامة ވުމުގެ ވަގުތު ތިމަންމެންނާ ހަމަޔަކަށް ނާންނާނެތެވެ. ކަލޭގެފާނު ވިދާޅުވާށެވެ! އަދި ކިއެއްތަ! އެހެންނަކުންނޫނެވެ. ތިމަންގެ ވެރިރަސްކަލާނގެ ގަންދެއްވަމެވެ. އެވަގުތު (އެބަހީ: قيامة ވުމުގެ ވަގުތު) ތިޔަބައިމީހުންނާ ހަމަޔަށް އަންނާނެކަން ކަށަވަރެވެ. އެކަލާނގެއީ، غيب ދެނެވޮޑިގެންވާ ރަސްކަލާނގެއެވެ. އުޑުތަކާއި، ބިމުގައިވާ ذرّ އެއްގެ މިންވަރުވެސް، އަދި އެއަށްވުރެ ކުޑަޔަސް އަދި އެއަށްވުރެ ބޮޑަސް، އެކަލާނގެއަށް ވަންހަނާވެގެންނެއް ނުވެތެވެ. بيان ވެގެންވާ ފޮތެއްގައި އެތަކެތި ލިޔުއްވާފައިވާ ކަމުގައި މެނުވީ ނުވެތެވެ. “\nމިއާޔަތުގައި ޒައްރާ އޭ ބަޔާންކޮށްފައި އޮތުމުން އޭގެން ދޭހަވެގެންދަނީ މާތްﷲގެ ޢިލްމު ފުޅުގައިނުވާ ހަމަ އެކައްޗެއްވެސް ނުވާކަމެވެ. އަޒަލުއްސުރެ އެކަލާނގެ ޢިލްމުފުޅުގައި ހުރިހައިކަމެއް ވާކަމާއި އިންސާނާއަށް ލިބިގެންވާ ޢިލްމަކީ މާތްﷲ ޢިލްމުފުޅާއި އަޅައި ކިރައި ވަޒަން ކުރެވޭނެއެއްޗެއް ނޫންކަން މިއަދުމިވަނީ އަޅުގަނޑުމެންނަށް ޤަބޫލުކުރަން މަޖުބޫރުވެފައެވެ. ދާދި އިހަކަށްދުވަހު ސައިންޓިފިކް އާލާތްތަކުގެ އެހީގައި ހޯދައިގަނެވުނު ޒައްރާތަކުގެ ސަބަބުން އިންސާނުންގެ ނުކުޅެދޭކަން އިހަށްވުރެ ވަކީން ބޮޑަށް ސާބިތުވެގެން ހިނގައްޖެއެވެ. އިންސާނުންގެ ނުކުޅެދޭކަމާއި މާތްﷲ ގެ މަތިވެރިކަން އަޅުގަނޑުމެންނަށް ހާމަވެގެންދަނީ މި ޒައްރާތަކާމެދު އަޅުގަނޑުމެންގެ ނުކުޅެދޭ ސިކުނޑިތަކުން އިތުރަށް ވިސްނައި ފިކުރު ހިންގާލުމުންނެވެ.\nއިގިރޭސިބަހުން ޒައްރާއަށް ކިޔަނީ “އެޓޮމް” އެވެ. އަދި ޒައްރާގައި އެކުލެވިގެންވާ ކުދި ކުދި އެތިކޮޅުތަކަށް ކިޔަނީ ” ސަބް އެޓޮމިކް ޕާރޓިކަލް” އޭއެވެ. މި އާރޓިކަލް ކިޔާ މީހުންނަށް ފަސޭހަވެ އަދި އަޅުގަނޑުގެ މަސައްކަތައްވެސް ލުޔެއް ލިބިގެންދާނެކަމުގެ އުއްމީދުގައި އާއި އަދި މި ނޫން އެހެންވެސް ސަބަބު ތައް ހުރުމާއިއެކު މި ލިޔުމުގެ ބާކީ އޮތްބައިގައި އަޅުގަނޑު ބޭނުން ކުރަމުން އަންނަނީ މި ބަޔާން ކުރެވުނު، އިނގިރޭސި ނަން ތަކެވެ.\nއެޓޮމްއާބެހޭގޮތުން ތަފާތު ހޯދުންތައް ސައިންޓިސްޓުންނަށް ހޯދައިގަނެވޭވަރުވީ 17 ވަނަ ގަރުނުގެ ފަހު ކޮޅާއި އަދި 18 ވަނަ ގަރުނުގެ ކުރީކޮޅު ކުރެވުނު ތަހުލީލު ތަކުންނެވެ. މީގެ އިތުރުން އެޓޮމް އެކުލެވިގެންވަނީ ސަބް އެޓިމޮކް ޕާރޓިކްލް ތަކަކުން ކަން ސައިންސްވެރީންނަށް ހޯދިގަނެވިފައިވަނީ 19 ވަނަ ގަރުނުގެ ފަހުކޮޅާއި 20 ވަނަ ގަރުނުގެ ކުރީކޮޅު ހޯދައިގަނެވުނު ހޯދުންތަކުގެ އަލީގައެވެ. އަދި މިއަދާ ހަމައަށްވެސް މި ތަކެތީގެ ތަހުލީލިތައްކުރެވި މިތަކެއްޗާއިބެހޭ ތަފާތު އެތައް ދިރާސާތައް ދަނީ ކުރެވެމުންނެވެ.\nއަރިމަތީގައިއެވަނީ އެޓޮމް އާއި އެޓޮމްގައި ހެމިނޭ ސަބް އެޓޮމިކް ޕާރޓިކްލް ތައް އެކުލެވިގެންވާ ގޮތުގެ މައްޗަށް ބިނާކޮށް ހަދާފައިވާ ތަސްވީރެކެވެ. މި ތަސްވީރުގެ އެހީގައި އެޓޮމްގައި އެކުލެވިގެންވާ ސަބް އެޓޮމިކް ޕާރޓިކްލް ތައް އެތުރިގެންވާގޮތް އަޅުގަނޑުމެންނަށް ވަރަށް ރަނގަޅަށް ފަހުމުވެގެންދެއެވެ. ތަސްވީރުގައިވާ ފަދައިން އެޓޯމްގެ މެދުގައިވަނީ ނިއުކްލިއަސް އެވެ. ނިއުކްލިއަސް އެކުލެވިގެންވަނީ ޕްރޮޓޯންސް އާއި ނިއުޓްރޯންސް އޭ ކިޔާ ކުދި ކުދި އެތިކޮޅު ތަކަކުން ނެވެ. ތަސްވީރުގައި މި އެތިކޮޅުތައް ފާހަނގަ ކުރެވިފައިވަނީ ނޫ ކުލައިންނެވެ. ނިއުކްލިއަސްގައި2ވައްތަރެއްގެ ޗާރޖް އެއް އެކުލެވިގެންވާ އެތިކޮޅުތައްވެއެވެ. އެއްވަތަރެގެ ޗާރޖް އަކީ ޕޮސިޓިވް ނުވަތަ ޕްލަސް ޗާރޖްއެވެ. މި ވައްތަރުގެ ޗާރޖް ތައް އެވަނީ ” + ” ގެ ގޮތުގައި ފާހަނގަ ވެވިގެންނެވެ. ނިއުކްލިއަސްގައި ބާކީ ހުންނާނީ ޒީރޯ ޗާރޖް ނުވަތަ ނިއުޓްރަލް ޗާރޖް އޭގައި އެކުލެވިގެންވާ އެތިކޮޅުތަކެއް ކަމުގައިވާ ނިއުޓްރޯންސްއޭ ކިޔުނު އެތިކޮޅު ތަކެކެވެ. މިބަޔާން ކުރެވުނު ނިއުކްލިއަސް އަބަދުވެސް ވާނީ އެޓޮމްގެ މެދުގައެވެ\nނިއުކްލިއަސް ގެ ވަށައިގެން ރޮނގުބިރިއެއްގެ ސިފާގައިވާ އެތިކޮޅުތަކަކީ އިލެކްޓްރޯން އޭ ކިޔުނު ނެގެޓިވް ނުވަތަ މައިނަސް ޗާރޖް އޭގައި އެކުލެވިގެންވާ އެތިކޮޅުތަކެކެވެ. މި އެތިކޮޅުތައް ބުރު ޖަހަމުންދާނީ މެދުގައި އެވާ ނިއުކްލިއަސް ވަށައިގެންނެވެ. މި ބަޔާންކުރެވުނު ނިއުކްލިއަސް އާއި އިލެކްޓްރޯންއަކީ އެޓޮމްއެއްގެ %0.01 އެވެ. އެޓޮމްގައި އެކުލެވިގެންވާ ބަކީ %99.9 އަކީ އެއްވެސް އެއްޗެއް އެކުލެވިގެންނުވާ ހުސް ތަންތަނެވެ. އެހެން ގޮތަކަށް ބުނާކަމުގައިވާނަމަ އެއީ ހުސް ” ވެކިއުމް އޭރިއާ ” އެކެވެ.\nނިއުކްލިއަސް ވަށައިގެން ދަތުރު ކުރަމުންދާ އިލެކްޓްރޯންސް ދަތުރު ކުރަމުންދަނީ ކޮންމެ އިލެކްޓްރޯންއެއްވެސް އޭގެ އަމިއްލަ ބުރުޖުގައެވެ. މިގޮތަށް ދަތުރު ކުރަމުންދާއިރު އެއް އިލެކްޓްރޯން އަނެއް އިލެކްޓްރޯންއާއި މުޑިޖެހި އޭގެ ބުރުޖުން ނެއްޓިގެން ނުދެއެވެ. މިގޮތަށް ކަންތައް ހިނގައި ދިއުމަކީ ހަމަ އެއްގޮތަކަށްވެސް ނުވާނޭ ކަމެކެވެ. ނުވަތަ އިމްޕޮސިބަލް ކަމެކެވެ. ކޮންމެ އިލެކްޓްރޯންއަކަށްވެސް އެ އިލެކްޓްރޯންއަކަށް ލިބިގެންވާ ބުރުޖުގައި، ނިއުކްލިއަސްއާއި ވަކި ހިސާބު ދުރުމިނެއްގައި އިލެކްޓްރޯން ދަތުރު ކުރަމުންދެއެވެ. މިގޮތަށް އިލެކްޓްރޯންސް ދައުރުވާއިރު އެއްވެސް އިލެކްޓްރޯންއެއް ނިއުކްލިއަސް އާއި ކައިރިއަށް ނުވަތަ ދުރަށް ދަތުރެއް ނުކުރެއެވެ.\nނިއުކްލިއަސް އާއި އިލެކްޓްރޯންގެ ދުރުމިނަށް ބަލައިލައިފި ކަމުގައިވަނީނަމަ މި ދުރުމިނަކީ ދުރުމިނުގެ ކުޑަކަމުންެ އަޅުގަނޑުމެންގެ ނުކުޅެދޭ ސިކުނޑިތަކަށް ތަޞައްވުރު ކުރެވޭނެ ދުރުމިނެއްނޫނެވެ. ނިއުކްލިއަސް އާއި އިލެކްޓްރޯންސް އާއި ދެމެދުގައިވާ ދުރުމިން އަޅުގަނޑުމެންނަށް ވަޒަން ކުރެވޭނީ އަޅުގަނޑުމެންގެ ލޮލަށް ފެންނަ ތަކެތި ބޭނުންކޮށްގެން މިސާލުޖަހައި ބަޔާންކޮށްދިނުމުންނެވެ.\nމިސާލަކަށް މޭޒެއްގެ މަތީގައި އޮތީ ބައި ރުފިޔާއެކެވެ. މި ބައި ރުފިޔާ އަކީ ނިއުކްލިއަސް ކަމުގައި އަޅުގަނޑުމެން ދެކެމާ ހިނގާށެވެ. އެހެން ކަމަށްވާނަމަ އެންމެ ކައިރިންވެސް މި ބައި ރުފިޔާ އާއި ބުރު ޖަހަމުންދާ އިލެކްޓްރޯން ބުރު ޖަހަމުންދާނީ ގާތްގަނޑަކަށް2ކިލޯމީޓަރު ދުރުންނެވެ. ބައި ރުފިޔާގެ ފުޅާމިނުގައި ހުންނާނީ އެންމެ2ނުވަތަ3ސެންޓިމީޓަރެވެ. ސެންޓިމީޓަރުން ވަޒަން ކުރާ ކަމުގައިވަނީނަމަ އެންމެ ކައިރީގައިވާ އިލެކްޓްރޯން ބައި ރުފިޔާ އާއި ދައުރުވަމުންދާނީ އެންމެ މަދުވެގެންވެސް2ލައްކަ ސެންޓިމީޓަރު ދުރުންނެވެ. ދެން ބާކީ އޮތް ތަނަކީ އެއްވެސް އެއްޗެއް އެތަނެއްގައި އެކުލެވިގެންނުވާ ވެކިއުމް އޭރިއާއެކެވެ. އެއީ އިސްވެ ބަޔާންކުރެވުނު %99.9 ގެ ގޮތުގައި އެކުލެވިގެންވާ ވެކިއުމް އޭރިއާއެވެ.\nމިބަޔާން ކުރެވުނީ ކުޑަކުޑަ ޒައްރާއެއްގެ ނުވަތަ އެޓޮމްއެއްގެ ސިފައެވެ. ދެން އަޅުގަނޑުމެންގެ ކާއިނާތަށް ނިޒަރެއް ހިންގަވަމާ ބައްލަވާށެވެ. ކާއިނާތުގައިވާ ތަކެތީގައި އެކުލެވިގެންވާ ސިފަތަކާއި މިބަޔާން ކުރެވުނު އެންމެ ކުޑަ ޒައްރާއެއްގެ ސިފައާއި ތަފާތުވެގެންވަނީ ކޮން ކަމެއްތޯއެވެ؟\nތިރީގައި އެވަނީ އަޅުގަނޑުމެންގެ ކާއިނާތުގައިވާ ތަފާތު4ވައަތަރުގެ ސޯލާރ ސިސްޓަމްއެއް އޭގައި އެކުލެވިގެންވާ ތަސްވީރެކެވެ. އެޓޮމްގައި ނިއުކްލިއަސް އާއި އިލެކްޓްރޯން ވާފަދައިން ކޮންމެ ސޯލާރ ސިސްޓަމެއްގައި ވެސް އިރާއި އިރުގެ ވަށައިގެން ދައުރު ވަމުންދާ ޕްލެނެޓްތަކެއްވެއެވެ. ސިފައިގެ ފޮތުން އިސްވެ ބަޔާން ކުރެވުނު އެޓޮމްއާއި މި ބިޔަ ސޯލާރ ސިސްޓަމްތަކާއި ހުރި ތަފާތަކީ ކޮބައިތޯއެވެ؟ އެންމެ ކުޑަ ޒައްރާއިން ފެށިގެން އެންމެ ބޮޑު ސޯލާރ ސިސްޓަމްއަށް ބަލައިލި ކަމުގައިވިޔަސް ކޮންމެ އެއްޗެއްވެސް އެކުލެވި ދައުރުވެގެންދަނީ ވަކި ނިޒާމެއްގެ ދަށުންކަމާއިމެދަކު ޝައްކެތް ނެތެވެ. މިހުރިހާ ކަމަކުން އަޅުގަނޑުމެންނަށް އެނގިގެންދަނީ އެންމެ ކަމެކެވެ. މާތްﷲ ގެ ކުޅަދުންވަންތަކަމެވެ. މާތްﷲ ގެ ކުޅަދުންވަންތަކަމާއެވެ.\nالَّذِي لَهُ مُلْكُ السَّمَاوَاتِ وَالْأَرْ‌ضِ وَلَمْ يَتَّخِذْ وَلَدًا وَلَمْ يَكُن لَّهُ شَرِ‌يكٌ فِي الْمُلْكِ وَخَلَقَ كُلَّ شَيْءٍ فَقَدَّرَ‌هُ تَقْدِيرً‌ا ﴿٢﴾ سورة الفرقان\nމާނައީ: ” އެކަލާނގެއީ، އުޑުތަކާއި، ބިމުގެ ވެރިކަން އެކަލާނގެއަށް ملك ވެގެންވާ ރަސްކަލާނގެއެވެ. އަދި އެކަލާނގެ ދަރިކަލަކު ނުހިއްޕަވައެވެ. އަދި ވެރިކަމުގައި އެކަލާނގެއަށް އެއްވެސް ބައިވެރިޔަކު ނުވެއެވެ. އަދި އެކަލާނގެ ކޮންމެ އެއްޗެއް ހެއްދެވިއެވެ. ފަހެ، އެކަލާނގެ އެތަކެތި ވަރަށް ފުރިހަމަޔަށް މިންވަރު ކުރެއްވިއެވެ. “


Halaakukurehvi unmaithakuge vaahaka- noohgefaanuge gaumuge meehun (7)\nހަލާކުކުރެއްވި އުންމަތްތަކުގެ ވާހަކަ- ނޫޙްގެފާނުގެ ގައުމުގެ މީހުން (7)\nނޫޙްގެފާނުގެ ގޮވާލެއްވުމުގައި ޤާއިމްވެހުންނެވި މުއްދަތު\nނޫޙްގެފާނު ދީނަށް ގޮވާލެއްވުމުގައި ޤާއިމްވެ ހުންނެވި މުއްދަތުގެ ދިގުމިނާބެހޭ ގޮތުް ކީރިތީ ﷲ ވަޙީކުރެއްވި ބަސްފުޅުގެ މާނާގައި ވެއެވެ.\n“ހަމަކަށަވަރުން، ތިމަންރަސްކަނލާގެ ނޫޙްގެފާނުގެ، އެކަލޭގެފާނުގެ ޤައުމުގެ މީހުންގެ ގާތަށް ރަސޫލުކަމައިގެން ފޮނުއްވީމެވެ. ފަހެ، އެކަލޭގެފާނު ފަންސާސް އަހަރު ފިޔަވާ އެއްހާސް އަހަރު (އެބަހީ ނުވަސަތޭކަ ފަންސާސް އަހަރު ދީނަށްގޮވާލެއްވުމަށް) އެއުތެރޭގައި ހުންނެވި އެވެ. ފަހެ އެއުރެން އަނިޔާވެރިން ކަމުގައިވާ ޙާލު ޠޫފާން (ގެ ޢަޛާބު) އައިސް އެއުރެންނަށް ޖެހުނެވެ.” (ސޫރަތުލް:ޢަންކަބޫތް: 14)\nކޮންމެއަކަސް ނޫޙްގެފާނު ދީނަށް ގޮވާލެއްވުމުގައި އެހާމެ ދޮގުމުއްދަތެއްގައި ގާއިމްވެހުންނަވައިމެ، އެބަމީހުން އެކަލޭގެފާނު ދޮގުކޮށް، ދެން އައި ޖީލުގެ މީސްތަކުން ވެސް އެކަލޭގެފާނަށް ތަބާއެއް ނުވިއެވެ. އެކަލޭގެފާނަށް ފެނިވަޑައިގެންނެވީ، އެކަލޭގެފާނަށް ތަބަވީ މީސްތަކުން އިތުރުނުވި ނަމަވެސް އެކަލޭގެފާނު ދޮގުކޮށް، ދެކޮޅުވެރިވާ މީހުން އިތުރުވަމުން ދިޔަ މަންޒަރެވެ.\nކާފިރުވި މީސްތަކުން ހަލާކުކުރެއްވުމަށް ދުއާކުރެއްވުން\nދީނަށް ގޮވާލެއްވުމުގައި ދިގުމުއްދަތެއްގައި ޤާއިމުވެ ހުންނެވުމާއިއެކު ވެސް ނޫޙްގެ ފާނުގެ ޤައުމުގެ ގިނަ މީސްތަކުން އެކަލޭގެފާނަކަށް އީމާނެއް ނުވިއެވެ. އަދި އެބައިމީހުން އީމާންނުވާނެކަން ވެސް ނޫޙްގެފާނަށް ޔަޤީންވެވަޑައިގަތެވެ. ކީރިތި ﷲ ވަހީކުރެއްވި ބަސްފުޅުގެ މާނާގައި ވެއެވެ.\n“ހަމަކަށަވަރުން އިބަރަސްކަނލާގެ އެއުރެން ދޫކުރައްވައިފިނަމަ، އެއުރެން އިބަރަސްކަނލާގެ އަޅުތަކުން މަގުފުރައްދާނެތެވެ. އަދި އެއުރެން ފާޖިރު ކާފިރުކަން ބޮޑު ދަރިއަކު މެނުވީ ނުވެސް ވިހާނެތެވެ.” (ސޫރަތުއްނުޙް:27)\nކޮންމެއަކަސް ކީރިތި ﷲ އެކަލޭގެފާނުގެ ދުޢާ އައްސަވައިވޮޑިގެންނެވި އެވެ. އަދި އެބައިމީހުންނަށް ލިބިފައިއޮތް ރަނުގެ ފުރުސަތު ނިމުމަކަށް އައެވެ. އެބައިމީހުންނާއިމެދު ﷲ ގެ ނިންމެވުން، ބިރުވެރި ނުރައްކާތެރި ޠޫފާނެއްގެ ސިފައިގައި އައުމަށް މެދުވެރިކުރެއްވިއެވެ. އެހިނދު، ﷲ ގެ ވަޙީއާ އެއްގޮތްވާގޮތުގެމަތިން، މަލާއިކަތުންގެ އެހީތެރިކަމާއެކު ނަވެއް ބެންނެވުމަށް ކީރިިތި ﷲ ނޫޙްގެފާނަށް އެންގެވި އެވެ.


India, Pakistan ge haarijee koalhun ithurah hoonuvehje\nއިންޑިއާ، ޕާކިސްތާނުގެ ހާރިޖީ ކޯޅުން އިތުރަށް ހޫނުވެއްޖެ\nއިސްލާމްއާބާދުގައި ހުންނަ އިންޑިއާ ހައިކޮމިޝަނުގެ ދެ މުވައްޒަފަކު ހައްޔަރުކޮށް، އެމީހުނަށް އަނިޔާކުރިކަމަށް ވަނީ ތުހުމަތުކޮށްފައި. -- ފޮޓޯ: އޭއެފްޕީ\nނިއު ދިއްލީ (ޖޫން 24) - ޖާސޫސު ކުރާކަމަށާއި ޓެރަރިސްޓުންނާ ގުޅުން އޮތް ކަމަށް ތުހުމަތުކޮށް، އިންޑިއާގައި ހުންނަ ޕާކިސްތާނު އެމްބަސީގައި މަސައްކަތް ކުރާ އިތުރު މުވައްޒަފުންތަކެއް އަނބުރާ ފޮނުވާލައިފި އެވެ.\nއެގޮތުން، ޕާކިސްތާނު އެމްބަސީގައި މަސައްކަތްކުރާ މުވައްޒަފުންގެ އަދަދު 50 ޕަސަންޓު މަދުކުރަން އަންގާފައިވާއިރު، ޕާކިސްތާނުގައި ހުންނަ އިންޑިއާ އެމްބަސީގައި މަސައްކަތްކުރާ މުވައްޒަފުންވެސް އެ އަދަދުން މަދުކުރަން ނިންމާފައިވާކަމަށް އިންޑިއާގެ ފޮރިން މިނިސްޓްރީން ވަނީ ބުނެފަ އެވެ.\nނަމަވެސް، އިންޑިއާ އެމްބަސީގައި މަސައްކަތްކުރާ މުވައްޒަފުން މަދުކުރަނީ އަމިއްލައަށް ނޫން ކަމަށާއި، ޕާކިސްތާނުން އަންގައިގެންކަމަށް ޕާކިސްތާނުގެ ފޮރިން މިނިސްޓްރީން ވަނީ ބުނެފަ އެވެ.\nޖާސޫސު ކުރާކަމަށް ތުހުމަތުކޮށް މީގެ ތިން ހަފްތާ ކުރިންވެސް އިންޑިއާގައި ހުންނަ ޕާކިސްތާނު އެމްބަސީގައި މަސައްކަތް ކުރާ ދެ ސްޓާފަކު ވަނީ އަނބުރާ ފޮނުވާލައިފަ އެވެ.\nމައްސަލަ އިތުރަށް ހޫނުވެފައިވަނީ، އިސްލާމްއާބާދުގައި ހުންނަ އިންޑިއާ ހައިކޮމިޝަނުގެ ދެ މުވައްޒަފަކު ހައްޔަރުކޮށް، އެމީހުނަށް އަނިޔާކުރިކަމަށް ތުހުމަތުކުރުމާ ގުޅިގެނެވެ.\nނަމަވެސް، އެކަން ޕާކިސްތާނުން ވަނީ ދޮގުކޮށްފަ އެވެ. ޕާކިސްތާނުގެ ފޮރިން މިނިސްޓްރީން ބުނީ އެ ދެ މުވައްޒަފުން ހައްޔަރުކޮށްފައިވަނީ، އެކްސިޑެންޓެއް ހިނގުމުން އެތަނުން ފިލި މައްސަލައެއްގައި ކަމަށާއި، އެ މީހުނާމެދު ބައިނަލްއަގުވާމީ ހާރިޖީ ގުޅުންތަކުގެ މުއާހަދާއާ ހިލާފަށް އަމަލުކޮށްފައި ނުވާނެ ކަމަށެވެ.\nއަދި އުސޫލުތަކާ އެއްގޮތަށް އެ ދެ މީހުން ދޫކޮށްލައި، އިންޑިއާ އާ ހަވާލުކޮށްފައިވާ ކަމަށްވެސް ޕާކިސްތާނުން ވަނީ ބުނެފަ އެވެ.\nމީގެ ކުރިންވެސް ޖާސޫސު ކުރާ ކަމަށް ތުހުމަތުކޮށް އެމްބަސީގެ އޮފިޝަލުން ދެ ގައުމުން ވެސް އަނބުރާ ފޮނުވާލާފައިވެ އެވެ.


ކޯވިޑް-19 : ބިޔާދޫ ރިސޯޓުން ޕޮޒިޓިވްވި މީހުންގެ ޢަދަދު 53އަށް ކޯވިޑް-19 : ބިޔާދޫ ރިސޯޓުން ޕޮޒިޓިވްވި މީހުންގެ ޢަދަދު 53އަށް\nކޯވިޑް-19 : ބިޔާދޫ ރިސޯޓުން ޕޮޒިޓިވްވި މީހުންގެ ޢަދަދު 53އަށް\nބިޔާދޫ އައިލެންޑް / ފޮޓޯ: އަގޯޑާ\nބިޔާދޫ އައިލެންޑް ރިސޯޓުން ކޯވިޑް-19އަށް ޕޮޒިޓިވްވި މީހުންގެ ޢަދަދު 53އަށް އަރައިފިއެވެ.\nހެލްތު އިމަރޖެންސީ އޮޕަރޭޝަން ސެންޓަރ (އެޗް.އީއޯ.ސީ)އިން ހާމަކުރެއްވިގޮތުގައި އިއްޔެގެ 18:00އިން ފެށިގެން މިއަދުގެ 18:00އާ ހަމައަށް ރާއްޖޭގެ ރިސޯޓުތަކުން ކޯވިޑް-19އަށް ޕޮޒިޓިވްވި4މީހުންގެ ތެރެއިން3މީހުންނަކީ ބިޔާދޫ ރިސޯޓުން ޕޮޒިޓިވްވި މީހުންނެވެ. އެއާއެކު އެރިސޯޓުން ޕޮޒިޓިވްވި މީހުންގެ ޖުމްލަ ޢަދަދު ވަނީ 53އަށް އަރައިފިއެވެ.\nބިޔާދޫ އައިލެންޑް ރިސޯޓުން ކޯވިޑް-19އަށް ޕޮޒިޓިވްވެފައިވާ މީހަކު އެންމެ ފުރަތަމަ ފެނިފައިވަނީ މިމަހުގެ ފުރަތަމަ ދުވަހުއެވެ. އެއީ ކޯވިޑް-19ގެ ޢަލާމާތްތައް ހުރި އެރިސޯޓުގެ މުވައްޒަފަކު މާލެއައިސް ޓެސްޓުހެދުމުން އޭނާ ޕޮޒިޓިވްވުމާ ގުޅިގެންނެވެ.\nފުރަތަމަ ޕޮޒިޓިވްވި މީހާގެ ކޭސްއާ ގުޅިގެން ބިޔާދޫއިން ޖުމުލަ 33 ސާމްޕަލެއްނަގައި ޓެސްޓުކުރިއެވެ. އޭގެތެރެއިން 15 މީހަކު ވަނީ ޕޮޒިޓިވްވެފައެވެ. އެޗް.އީ.އޯ.ސީއިން ހާމަކުރައްވާގޮތުގައި މިހާތަނަށް އެރިސޯޓުން ޖުމްލަ 104 ސާމްޕަލެއް ކޯވިޑްއަށް ޓެސްޓުކުރުމަށް ނަގާފައިވެއެވެ.\nމާލޭގައި ބޭއްވި ކައިވެނީގެ ޙަފްލާއަކުން ގިނަ ބަޔަކު ޕޮޒިޓިވްވެ އުފެދުނު ކްލަސްޓަރއާ ގުޅޭގޮތުން އެޗް.އީ.އޯ.ސީއިން ވިދާޅުވީ މިދިޔަ ދެތިންދުވަހު އެކްލަސްޓަރގައި ހިމެނޭ މީހަކާ ކޮންޓެކްޓްވެގެން މީހަކު ޕޮޒިޓިވްވްވެފައި ނުވާކަމަށެވެ.


Jennifer Lopez engage vejje\nޖެނިފާ ލޮޕޭޒް އެންގޭޖުވެއްޖެ\nއެމެރިކާގެ މަޝްހޫރު ލަވަކިޔުންތެރިޔާ ޖެނިފާ ލޮޕޭޒް އޭނާގެ ލޯބިވެރިޔާ އަދި އެމެރިކާގެ ކުރީގެ މަޝްހޫރު ބޭސްބޯޅަ ކުޅުންތެރިޔާ އެލެކްސް ރޮޑްރިގަޒް(އޭ-ރޮޑް) އެންގޭޖުވެއްޖެއެވެ.\nޖެނިފާ އެންގޭޖުވިކަން އޭނާގެ އޮފިޝިއަލް އިންސްޓަގުރާމު މެދުވެރިކޮށް އަންގާފައިވާއިރު އޭނާ ވަނީ އެންގޭހުމެންޓު އަނގޮއްޓި ވެސް ދައްކާލާފައެވެ. އެފޮޓޯ އޭ-ރޯޑް ވެސްވަނީ ހިއްސާކޮށްފައެވެ. އަދި އޭނާއާއި ކައިވެނިކުރަން އެހުމުން ޖެނިފާ ޖަވާބަކަށް އާންއެކޭ ބުނިކަމަށް ވެސް އޭ-ރޮޑް ވަނީ އެޕޯސްޓުގައި ބުނެފައެވެ.\nޖެނިފާ އާއި އޭ-ރޮޑް އެންގޭޖުވެފައިވަނީ ދެއަހަރަށް ވުރެ ގިނަ އަހަރު ލޯބީގެ ގޮތުން ގުޅިގެން އުޅުމަށްފަހުގައެވެ. ގިނަ ބަޔަކު މިހާރު އެދެމީހުންނަށް ތަހުނިޔާ ކިޔަމުން އަންނަ އިރު ގިނަ ބަޔަކު މިހާރު ތިބީ ދެމީހުން ކައިވެނި ކުރާނެ ދުވަހެއްގެ އިންތިޒާރުގައެވެ.\nއުމުރުން 49 އަހަރުގެ ޖެނިފާ ވަނީ މީގެ ކުރިން ވެސް ކައިވެންޏެއް ކޮށްފައެވެ. އަދި އެކައިވެންޏަށް އޭނާ އަށް ވަނީ ދެކުދިން ލިބިފައެވެ. އުމުރުން 43 އަހަރުގެ އޭ-ރޮޑް ވެސް ވަނީ މީގެ ކުރިން ކައިވެންޏެއް ކޮށްފައެވެ. އަދި އޭނާގެ ވެސް ދެކުދިން ތިބެއެވެ.\nޖެނިފާ ކިޔާފައިވާ ބައެއް ލަވަތަކުގެ ތެރޭގައި "އައި އޭމް ރިއަލް" އާއި "ޑާންސް އެގެއިން" އާއި "ޕަޕީ" އާއި "ބޫޓީ" އާއި "އޮން ދަ ފްލޯ" އާއި "އިފް ޔޫ ހޭޑް މައި ލަވް" އަދި "އޯލް އައި ހޭވް" ހިމެނެއެވެ.\nޖެނިފާ ހޮޕޭޒް މުނިފޫހިފިލުވުން\nމި އަންހެނާ އަދިވެސް މާ ޅަވެގެން މީހުނާ ހިތާވެގެން ތެޅެނީ. މިހާރު ދިވެހި ޒުވާނުންނަށް ވެސް ކަމުދާނީ މިކަހަލަ އުޅުމެއްނެތް ދައިތައިން


Covid aa medhu alhaalumeh kanboduvumeh ves neh!\nކޮވިޑް ސާމްޕަލް ނަގަނީ: ރާއްޖޭގެ ހާލަތުވެސް ވަނީ ބޮޑުތަނުން ގޯސްވެފައި: އެކަމަކު ފިޔަވަޅުތައް ވަނީ ދޫކޮށްލާފައި\nކޮވިޑް-19 އިގެ ބަލިމަޑުކަމުގައި ދިވެހިން 417 ދުވަސް ހޭދަ ކޮށްފި އެވެ. އިންތިހާ ބިރާއި އިންތިހާ ނުރައްކަލުގަ އެވެ. ދައްޗާއި ތުރާލުގައެވެ. ދިރިއުޅުން މުޅީންހެން ބަދަލު ކޮށްގެނެވެ. ކުރީން ކުރަމުން އައި ކިތަންމެ ކަމެއް ދޫކޮށް ރައްކާތެރި ކަމަށްޓަކައި ގިނަ ފިޔަވަޅުތަކެއް ވެސް އަޅައިގެންނެވެ. ނަމަވެސް އަދިވެސް މި ބަލިމަޑުކަމުން އަރައިގަނެވޭނެ ދުވަހެއް ނޭނގެ އެވެ.\nމިއަހަރު ފެށިގެން އައީވެސް ކޮވިޑްގެ ނުރައްކާތެރި ކަމުގެ ތެރެއިންނެވެ. ނޮވެންބަރު އަދި ޑިސެންބަރުގައި ކޮވިޑް ކޭސްތައް ވަރަށް ބޮޑަށް ދަށަށް ދިޔަ ނަމަވެސް ޖަނަވަރީ ފެށުމާއެކު ކޮވިޑް ކޭސްތައް ފަންސާހުން މައްޗަށް ދާން ފެށި އެވެ. ފެބްރުއަރީގައި ދުވަހުގެ ނަންބަރު 100 އިން މައްޗަށް ދާން ފެށިއެވެ. އެ މަހުގެ ބައެއް ދުވަސް ދުވަހު 200 އިން މަތީގައި ވެސް ނަންބަރު ހުއްޓެވެ. އެކަމާއި ގުޅިގެން ފިޔަވަޅުތައް ހަރުކަށި ކުރި އެވެ. އަދި ދިވެހިން ކޮވިޑްގެ ތިންވަނަ ރާޅެއްގެ ނުރައްކަލަށް ހުށައެޅިފައިވާކަން ރަަސްމީކޮށް އިއުލާނު ކުރިއެވެ.\nކޮވިޑް ކޭސްތައް މަތީގައި ހުރި ނަމަވެސް ދެން އައީ ހައިރާންވާން ޖެހޭ ފަދަ ކަންތައްތަކެކެވެ. ހަރުކަށި ފިޔަވަޅުތައް ނަގަމުން އައި އެޗްޕީއޭ ގެ ނިންމުންތަކާމެދު ގިނަ ބަޔަކު ސުވާލު އުފައްދަން ފެށިއެވެ. ބައެއް ފިޔަވަޅުތައް އެޅުމަށް ފަހު 24 ގަޑިއިރު ނުވަނީސް އަނބުރާ ގެން ދެއެވެ. އަދި ސިޔާސީ ޕްރެޝަރަށް ބައެއް ފިޔަވަޅުތަކަށް ލުއި ދީ ފިޔަވަޅުތައް ބޮޑުވަރިހަމައަށް ދޫކޮށްލަން ފެށި އެވެ.\nނަންބަރުތައް މަތީގައި ވަނިކޮށް ލޯކަލް ކައުންސިލްތަކުގެ އިންތިހާބު ބާއްވަން ނިންމާ އިންތިހާބު މި މަހުގެ 10 ވަނަ ދުވަހު ވަނީ ބާއްވާފަ އެވެ. އޭގެ ފަހުން ވެސް ނަންބަރު ހުރީ ހަމަ ކުރީން ހުރި ހިސާބުގަ އެވެ. ނަމަވެސް މީގެ ހަފުތާއެއްހާ ދުވަސް ކުރީން ފެށިގެން ކޮވިޑް ކޭސްތައް ދަނީ ރެކޯޑް އަދަދަކަށް އިތުރުވަމުންނެވެ. ބައެއް ދުވަސް ދުވަހު ކޮވިޑް ނަންބަރު ހުރީ 300 އިން މަތީގަ އެވެ. މިދިޔަ 24 ގަޑިއިރުތެރޭ 464 މީހަކު ވަނީ ޕޮޒިޓިވްވެފައި ވެއެވެ.\nހަތް ދުވަހުން 2،000 ކޭސް\nކޮވިޑްގެ ހާލަތު އެންމެ ގޯސްވެގެން ދިޔަ ދުވަސްތަކުގައި ވެސް 300 އިން މައްޗަށް ޕޮޒިޓިވް ކޭސްތައް އަރާފައެއް ނުވެއެވެ. ނަމަވެސް މިދިޔަ ހަތް ދުވަހުގެ ތެރޭގައި ކޮވިޑް ކޭސްތައް ވަނީ 300 އިން މަތީގަ އެވެ. ދެ ދުވަހެއްގައި ނޫނީ ނަންބަރު ހުރީ އެ އަދަދު ގައެވެ. އެންމެ ފަހުން އިއްޔެ ކޮވިޑް ނަންބަރު ވަނީ 400 އިން މައްޗަށް އަރާފަ އެވެ.\nމުޅި ހަފުތާއަށް ބަލާނަމަ 2،132 މީހަކު ވަނީ ކޮވިޑް-19 އަށް ޕޮޒިޓިވްވެފަ އެވެ. މި މަހުގެ 22 ވަނަ ދުވަހު ޕޮޒިޓިވްވީ 164 މީހެކެވެ. ޖެހިގެން އައި ދުވަހު 319 މީހަކު ޕޮޒިޓިވްވިއެވެ. 24 ވަނަ ދުވަހު ޕޮޒިޓިވްވީ 218 މީހެކެވެ. 25 ވަނަ ދުވަހު 253 އަދި 26 ވަނަ ދުވަހު 328 މީހެކެވެ. 27 ވަނަ ދުވަހު 386 މީހަކު ޕޮޒިޓިވްވެފައި ވެއެވެ.\n63 ރަށެއްގައި 1261 ކޭސް\nއެޗްޕީއޭގެ ތަފާސް ހިސާބުތައް ދައްކާ ގޮތުން އަތޮޅުތެރޭގަައި 1261 މީހަކަށް ކޮވިޑް ޖެހިފައި ވެއެވެ. މިއީ މިވަގުތު އެކްޓިވް ކޭސްތަކުގެ އަދަދެެވެ. އެހެން ކަމުން މިއީ އަތޮޅުތެރޭގައި ކޮވިޑް އެންމެ ބޮޑަށް ފެތުރިފައިވާ ދުވަސްވަރެވެ. 63 ރަށެއްގައި ކޮވިޑްގެ ބަލި މީހުން އެބަތިއްބެވެ.\nއަތޮޅުތަކުގެ ތެރޭގައި ކޮވިޑް ކޭސްތައް އިންތިހާއަށް މަތީގައި ހުރިިއިރު 100 އިން މަތީގައި ކޮވިޑް ކޭސްތައް ހުރި ރަށްތަކުގެ އަދަދަކީ ހަ އެކެވެ. އެއީ ބ. އޭދަފުއްޓާއި ޅ. ނައިފަރާއި ކ. މާފުއްޓާއި އއ. މަތިވެރި އާއި ތ. ވޭމަންޑޫ އާއި ލ. މާންދޫ އެވެ.\nއޭދަފުށިން 121 މީހަކަށް ބަލި ޖެހިފައިވާއިރު ނައިފަރުގައި 130 މީހަކަށް ކޮވިޑް ޖެހިފައިވެއެވެ. މާފުށީގައި 209 މީހަކަށް ބަލި ޖެހިފައިވެއެވެ. މަތިވެރީގައި 171 މީހަކަށް ބަލި ޖެހިފައިވާއިރު ވޭމަންޑޫގައި 145 މީހަކަށް ބަލި ޖެހިފައި ވެއެވެ. އަދި މާންދޫގައި 126 މީހަކަށް ކޮވިޑް ޖެހިފައި ވެއެވެ.\nކ. މާފުށި - 209 ކޭސް\nއއ. މަތިވެރި - 171 ކޭސް\nތ. ވޭމަންޑޫ - 145 ކޭސް\nޅ. ނައިފަރު - 130 ކޭސް\nލ. މާންދޫ - 126 ކޭސް\nބ. އޭދަފުށި - 121 ކޭސް\nކ. ހިންމަފުށި - 49 ކޭސް\nތ. ކިނބިދޫ - 37 ކޭސް\nކ. ގުޅި - 31 ކޭސް\nއދ. މާމިގިލި - 25 ކޭސް\nލ. ގަން - 16 ކޭސް\nއަތޮޅުތަކުގެ ތެރޭގެ ރަށްތަކުން އިއްޔެ އެކަނި ވެސް 225 ކޭސް ފެނިފައި ވެއެވެ. އެއީ 97 ދިވެހިންނާއި 128 ބިދޭސީންނެވެ.\nމި އަހަރު 21 މަރު\nކޮވިޑަށް ޕޮޒިޓިވްވާ މީހުންގެ އަދަދު ބޮޑުތަނުން އިތުރުވަމުން ދާއިރު މި ބަލީގައި މަރުވަމުންދާ މީހުންގެ އަދަދު ވެސް ދަނީ އިތުރު ވަމުންނެވެ.\nއިއްޔެ ވެސް ދެ މީހަކު މަރުވިއެވެ. ރޭ 8:44 ގައި މަރުވެފައި ވަނީ އިންޑިއާ ފިރިހެނެކެވެ. އުމުރުން 50 އަހަރުގެ މީހެކެވެ. އޭގެ ކުރީން އުމުރުން 85 އަހަރުގެ ދިވެހި އަންހެނަކު ވެސް މަރުވި އެވެ. މި ދެ މީހުންނަކީ ވެސް ދިވެހިންގެ މައި ހޮސްޕިޓަލް ދަރުމަވަންތައިގެ 11 ވަނަ ފަންގިފިލާގައި ފަަރުވާ ހޯދަމުންދިޔަ ދެ މީހުންނެވެ. އަދިވެސް ދަރުމަވަންތަ އައިސީޔޫގައި ތިން މީހަކަށް ދަނީ ފަރުވާ ދެމުންނެވެ. މިވަގުތު 122 މީހަކަށް އެޑްމިޓް ކޮށްގެން ފަރުވާ ދެމުން އެބަދެއެވެ.\nމިދިޔަ ހަތަރު މަސް ދުވަހުގެ ތެރޭގައި ރާއްޖެއިން 21 މީހަކު ވަނީ ކޮވިޑްގައި މަރުވެފައެވެ. އަހަރު ފެށުނުއިރު ރާއްޖޭގެ ކޮވިޑް މަރުގެ ނަންބަރަކީ 51 އެކެވެ. ނަމަވެސް އޭގެ ހަތަރު މަސް ފަހުން މިހާރު އެ ނަންބަރު ހުރީ 72 ގައެވެ. މި މަހު އެކަނި ވެސް ފަސް މީހުން މަރުވިއެވެ.\nކޮވިޑުން ރައްކާތެރިވުމަށް އަޅާފައިވާ ބައެއް ފިޔަވަޅުތަކަށް ލުއި ދިން ނަމަވެސް ބައެއް ފިޔަވަޅުތައް އަދިވެސް އެގޮތުގައި ދެމި އެބައޮތެވެ. މާލޭގައި ހިންގަމުންދިޔަ ކާފިއު އުވާލާ، ވެހިކަލް މަނާ ގަޑި އުވާލާ، ކެފޭތަކާއި ހޮޓާތަކުން ހިދުމަތްދޭ ވަގުތު އިތުުރުކުރި ނަމަވެސް މާސްކު އެޅުމާއި އެއްވެ އުޅުމާއި ރަށްރަށަށް ދަތުރު ކުރުން ފަދަ ކަންކަން އަދިވެސް އޮތީ ހިފެހެއްޓިފަ އެވެ.\nނަމަވެސް ފިޔަވަޅުތަކަށް ބޯލެބުން ވަރަށް ބޮޑަށް ކުޑަވެ ފިޔަވަޅުތައް މަތިން ބައެއް މީހުން ވަނީ ހަނދާން ނެތިފައެވެ. މާސްކު ނާޅާ ބޭރުގައި އުޅޭ މީހުންގެ އަދަދު އިތުރުވަމުންދާއިރު އެއްވުންތަކާއި އިހުތިޖާޖުތައް ހިނގައެވެ. ކޮވިޑް ފިޔަވަޅުތައް ތަންފީޒު ކުރަން ފުލުހުންގެ މައްޗަށް އަމުރު ނެރަފައިވީ ނަމަވެސް ފުލުހުން އެ މަސައްކަތް ނުރަސްމީކޮށް ހުއްޓާލި ފަހުން ކިތަންމެ ދުވަހެކެވެ.\nމާސްކު ނާޅާ ފުލުހުންގެ ކުރިމަތީ ކިތަންމެ ބަޔަކު އުޅުނު ނަމަވެސް ޖޫރިމަނާ ކުރުމެއް ނޯވެ އެވެ. އެންމެ ކުޑަމިނުން އެފަދަ މީހުން ހުއްޓުވާ ނަސޭހަތްތެރިވުމެއް ވެސް ނެތެވެ. އެހެންވީމަ ފިޔަވަޅުތަކަށް ސަމާލުކަން ދޭ މީހުން މަދުވެ ބިރެއް، ޖެހުމެއް ނެތި މަގުމަތީ އުޅުން އާންމުވެފައި ވެއެވެ.\nދެން އޮތީ ރައްޔިތުންގެ ހޭލުންތެރިކަމަށްޓަކައި ކަމާގުޅޭ އިދާރާތަކުން ކުރަމުން އައި މަސައްކަތްތަކެވެ. ކޮންމެވެސް ސަބަބެއް އޮވެގެން ނަމަވެސް އެ މަސައްކަތް މިހާރު އޮތީ މުޅީން ހުއްޓިފަ އެވެ. ކޮންމެ ދުވަހަކު އެޗްޕީއޭގެ ޓްވިޓާ ހޭންޑްލްއިން ދެ ތިން ޓްވީޓެއް ކޮށްލުން ނޫން އެއްވެސް މަސައްކަތެއް ނެތެވެ. ޓްވީޓަކުން މާސްކު އަޅަން ހަނދާން ކޮށްދީފަ އެވެ. ނޫންނަމަ ގައިދުރުކަން އިސްކޮށް ސާފުތާހިރު ވުމަށް ބާރު އަޅާ ވީޑިއޯ ކޮޅެއް ޓްވީޓް ކޮށްލާފާނެ އެވެ. އެ ނިމުނީއެވެ.\nމީގެ ކުރީން ކޮންމެ ދުވަހަކުހެން އަދި އޭގެ ފަހުން ހަފުތާއަކު ދެ ފަހަރު ބާއްވަމުން އައި ނޫސްވެރިންގެ ބައްދަލްވުންތައް ހުއްޓާލައިފި އެވެ. ވަރަށް ބޮޑު ކަމެއް ދިމާވެގެން ނޫނީ މިހާރު ނޫސްވެރިންގެ ބައްދަލްވުމެއް ނުބާއްވަ އެވެ. އެންމެ ފަހުންވެސް ނޫސްވެރިންގެ ބައްދަލްވުމެއް އޮތީ މީހެއްގެ ގަޔަށް ދެ ވައްތަރުން ދެ ޑޯޒް ވެކްސިން ދީގެން އެކަމުގެ ކަންބޮޑުވުން މުޅި ރާއްޖެ ހާސްކޮށްލުމުންނެވެ. އެ ދުވަހު ވެސް ހެދީ މުޅިން ދޮގެވެ.\nދެ ވައްތަރުން ވެކްސިން ޑޯޒް ފުރިހަމަ ކުރި މީހާގެ ހާލަތު ދުނިޔޭގެ ސިއްހަތު ޖަމިއްޔާއާ ގުޅިގެން ވަރަށް ގާތުން ބަލަމުންދާ ކަމަށް ރައްޔިތުންގެ ކުރިމަތީ އިއުލާނުކޮށް ބުހުތާނު ދޮގު ވާހަކަ ދެއްކިއިރު އޭރު އަދި އެ މީހާއަށް ގުޅާފައި ވެސް ނުވެއެވެ. ބިރުވެރިކަމާއި ހާސްކަމުގައި އެ މީހާ މުޅި ދުވަސް ހޭދަކުރި ފަހުން ގުޅާލާ ކިހިނެތްތޯ އަހާލީ ވެސް ނޫސްވެރިންގެ ބައްދަލްވުން ބޭއްވިތާ ދިހަ ބާރަ ގަޑިިއިރު ފަހުންނެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު (ވ) އެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގް (މ) އަދި ޓެގް ޓީމުގެ މެންބަރު ޑރ. ނަޒްލާ މުސްތަފާ: ހޭލުންތެރި ކުރުމުގެ މަސައްކަތް ވަނީ ހުއްޓިފައި --\nކޮވިޑް ކޭސްތައް އިތުރުވާން ފެށުމުން ފިޔަވަޅުތައް ވަރުގަދަ ކުރަން ޖެހިދާނެ ކަމުގެ އިންޒާރާއެކު އާންމުން ހޭލުންތެރި ކުރުވުމަށް ސަރުކާރާއި ކަމާގުޅޭ އިދާރާތަކުން މީގެ ކުރަމުން އައި އެއްވެސް މަސައްކަތެއް މިފަހަރު ނުފެއެވެ. ސަރުކާރުގެ ވެސް އަދި އެޗްޕީއޭގެ ވެސް ކަންބޮޑުވުމެއް އޮތް ހެނެއް ހީއެއް ނުވެއެވެ. ގައިމު ސަރުކާރުން އަދި އެއްޗެއް ނުބުނެ އެވެ. މިދިޔަ ހަތް ދުވަހުތެރޭ 2،000 މީހުންނަށް ބަލި ޖެހި 62 ރަށަކަށް ބަލި ދިޔައިރު ދުވަހުގެ ނަންބަރު ބުނެދިނުން ނޫން ކަމެއް އެޗްޕީއޭއަކުން ނުކުރެ އެވެ.\nއިންޑިއާ އާއި ލަންކާގެ ހާލަތު ގޯސް\nކޮވިޑް-19 އިގެ ހާލަތު ރާއްޖޭގައި ގޯސްވެ ހަތަރުވަނަ ރާޅެއްގެ ބިރުވެރިކަން ފެށިފައިވާއިރު ރާއްޖެއާ އެންމެ އަވައްޓެރި އިންޑިއާގައި ވަނީ ކޮވިޑް-19 ގެ ބަލިމަޑުކަން ބޮޑު ގޯހަށް ބަދަލުވެފައެވެ. އެ ގައުމުގެ ހާލަތު ބުނެދޭ ތަފާތު ވީޑިއޯތަކާއި ފޮޓޯތަކުން މުޅި ސޯޝަލް މީޑިއާ އެ އޮތީ ފުރިފަ އެވެ. އެތައް ބަޔަކު ފަރުވާ ނުލިބި މަރުވަމުންދާއިރު ރެކޯޑް އަދަދަކަށް ކޮންމެ ދުވަހަކު އެ ގައުމުން ބައްޔަށް ހުށައެޅޭ މީހުންގެ އަދަދު އިތުރެވެ. ސައުވީސް ގަޑިއިރުގެ ތެރޭގައި އެތައް ލައްކަ ބަޔަކަށް ބަލި ޖެހިފައިވާކަން ދެނެގަނެވޭއިރު އެ ނަންބަރާއެކު މުޅި އިންޑިއާ އޮތީ ބަލިމަޑުކަމުގެ ބޮޑު ކާރިސާއެއްގެ ތެރޭގަ އެވެ.\nކޮވިޑުން ސަލާމަތްވުމަށް މިވަގުތު ހޯދިފައިވާ އެންމެ މޮޅު ފަރުވާއަކީ އެ ބައްޔަށް ހޯދާފައިވާ ވެކްސިން ކަމަށްވީއިރު ދުނިޔޭގެ ގިނަ ގައުމުތައް ބަރޯސާވެފައި އޮތީ އިންޑިއާއިން ފޯރުކޮށް ދެމުން އައި ކޮވިޝީލްޑް ވެކްސިނަށެވެ. ނަމަވެސް ހާލަތު ގޯސްވެ މިއަދު އެ ގައުމުވެސް ވަނީ ވެކްސިނަށް ޖެހިފައެވެ. އެމެރިކާ ފަދަ ގައުމުތަކުން މިހާރު ވަނީ އިންޑިއާއަށް ވެކްސިން ފޯރުކޮށް ދޭންް ނިންމާފަ އެވެ. މިއީ ރާއްޖެ ފަދަ އިންޑިއާގެ ވެކްސިނަށް އެދިއެދި ތިބި ކިތަންމެ ގައުމަކަށް އޮތް ބޮޑު ކަންބޮޑުވުމެކެވެ.\nއިންޑިއާގެ ހާލަތު ގޯސްވެ ބޮއްސުންލައިގެން ގޮސްފައިވާއިރު ކޮވިޑްގެ ނުރައްކާތެެރި ހާލަތެއް ލަންކާގައި ވެސް ވަނީ އުފެދިފަ އެވެ. އެ ގައުމުން ވެސް ބަލި ޖެހޭ މީހުންގެ އަދަދު ދުވަހެއް ދުވަހަކަށް އިތުރުވަމުންދާއިރު ކޮވިޑްގެ ވަރަށް ނުރައްކާތެރި ވޭރިއަންޓެއް އެ ގައުމުން ވަނީ ފެނިފައެވެ. މިއީ ލަންކާގެ ހާލަތު ނުރައްކާތެރި ފައްތަރަކަށް ގެންގޮސްދާނެ ކަމެއް ކަމަށް ސިއްހީ ތަޖުރިބާކާރުން ދެކެއެވެ.\nއިންޑިއާގައި ކޮވިޑް ބަލިމީހުންނަށް އިންސްޕެކްޓަރަކު އިރުޝާދު ދެނީ: އިންޑިއާ އާއި ލަންކާގެ ހާލަތު ގޯސް ---\nކޮވިޑްގެ ހާލަތު ގޯސްވެ ރާއްޖެ ބިރުވެރިކަމެއްގައި އޮތް އިރު ފިޔަވަޅުތައް ހަރުކަށިކޮށް ރައްކާތެރިކަމަށް ބޮޑު ސަމާލުކަމެއް ނުދީފިނަމަ އަނެއްކާވެސް ނުރައްކާތެރި ހާލަތަކަށް ދިއުމުގެ ބިރު ބޮޑެވެ. ހަތް ދުވަސް ވެގެންދިޔަައިރު ނަންބަރު ތިރިނުވެ ކޮންމެ ދުވަހަކު އިތުރު ރަށްތަކަކަށް ބަލި ފެތުރި ބަލި ޖެހޭ މީހުންގެ އަދަދު 400 އިން މައްޗަށް ދިއުމަކީ ބޮޑު ނުރައްކަލެއްގެ އިންޒާރެކެވެ. ރައްކާވެތިބިއްޔާ ދަތުރޭ ބުނާ ފަދައިން މިހާރުވެސް ފިޔަވަޅު އަޅަން ލަސްވެއްޖެ އެވެ. އަދި މި ހާލަތަށް ދިޔައިރު ކުރީން އިދާރާތަކުގެ އަމަލުތައް ހުރި ގޮތަށް މިހާރު އަމަލުތައް ނެތުމަކީ އެއަށްވުރެ މާބޮޑު ކަންބޮޑުވުމެކެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 ޑރ. ނަޒްލާ ރަފީގް މައިމޫނާ އަބޫބަކުރު ޑރ. ނަޒްލާ މުސްތޮފާ


މަޑިވަރު އެއަރޕޯޓް ހިންގުން އައިލެންޑް އޭވިއޭޝަނާއި ހަވާލުކޮށްފި މަޑިވަރު އެއަރޕޯޓް ހިންގުން އައިލެންޑް އޭވިއޭޝަނާއި ހަވާލުކޮށްފި\nޅ. މަޑިވަރު އެއަރޕޯޓް / ފޮޓޯ: ސަވާދު ޢަބްދުﷲ، ފޭސްބުކް\nފާދިއްޕޮޅު މަޑިވަރުގައި ކުރެއްދޫ ހޯލްޑިންގގެ ފަރާތުން ތަރައްޤީ ކޮށްފައިވާ މަޑިވަރު އެއަރޕޯޓް ހިންގުމަށް ޤައުމީ އެއަރލައިން ހިންގާ އައިލެންޑް އޭވިއޭޝަން ސާރވިސަސް ލިމިޓެޑާއި ހަވާލުކޮށްފިއެވެ.\nއައިލެންޑް އޭވިއޭޝަނުން ވިދާޅުވީ މަޑިވަރު އެއަރޕޯޓް ހިންގާ ބެލެހެއްޓުމަށް އައިލެންޑް އޭވިއޭޝަން ސާރވިސަސް ލިމިޓެޑް އާއި ކުރެއްދޫ ހޯލްޑިންގ ލިމިޓެޑާއި ދެމެދު އެއްބަސްވުމުގައި މިއަދު ސޮއިކޮށްފައިވާކަމަށެވެ.\nމި އެއްބަސްވުމުގައި ސޮއިކުރެވުމާއެކު، މަޑިވަރު އެއްރޕޯޓް ރަސްމީކޮށް ހުޅުވުމަށް ކުރަންޖެހޭ އެންމެ ފަހުގެ މަސައްކަތްތައް ކުރެއްދޫ ހޯލްޑިންގ ލިމިޓެޑާއި ގުޅިގެން ފަށައިވާކަމަށް އައިލެންޑް އޭވިއޭޝަނުން ވިދާޅުވެއެވެ. އަދި އެއާރޕޯޓް ހުޅުވުމަށް ކުރަންޖެހޭ މަސައްކަތްތައް ނިމުމާއެކު މޯލްޑިވިއަންގެ ޝެޑިއުލް ދަތުރުތައް ފެބުރުވަރީމަހު މަޑިވަރު އެއާރޕޯޓަށް ފެށުމަށް ނިންމާފައިވާކަމަށް އައިލެންޑް އޭވިއޭޝަނުން ވިދާޅުވެއެވެ.\nމަޑިވަރު އެއަރޕޯޓަށް ޝެޑިއުލް ދަތުރުތައް ފެށުމަށް ހަމަޖެހިފައިވާއިރު މަޑިވަރުގައިއެއަރޕޯޓަށް މިދިޔަމަހުގެ 25 ވަނަ ދުވަހު ވަނީ ފުރަތަމަ ޓެސްޓް ފްލައިޓް ޖައްސާފައެވެ. އެ އެއަރޕޯޓަށް އެންމެ ފުރަތަމަ ޖައްސާފައިވަނީ ޤައުމީ އެއަރލައިން މޯލްޑިވިއަންގެ ފްލައިޓެކެވެ.\nމަޑިވަރުގައި އެއަރޕޯޓް ތަރައްޤީކުރުމުގެ މަޝްރޫޢުގެ ދަށުން ވަނީ 1200 މީޓަރުގެ ރަންވޭއަކާއި، އެއަރކްރާފްޓްތައް ޕާކު ކުރާނެ ސަރަޙައްދަކާއި، ފަޔަރ ބިލްޑިންގއެއްގެ އިތުރުން ޒަމާނީ ފެންވަރުގެ ޓަރމިނަލެެއް ވަނީ ތަރައްޤީކޮށްފައެވެ. މީގެއިތުރުން އެއަރޕޯޓުގެ ޓަރމިނަލް އިމާރާތާއި، އެއަރ ޓްރެފިކް ކޮންޓްރޯލް ޓަވަރާއި، އެކަމަޑޭޝަން ބްލޮކުގެ މަސައްކަތް ނިންމާ، ގްރައުންޑް ހޭންޑްލިންގއަށް ބޭނުންވާ ސާމާނު ގެންގޮސް ވަނީ އިންސްޓޯލްކޮށްވެސް ނިމިފައެވެ.\nމަޑިވަރު އެއަރޕޯޓް ހިންގުމާއި އައިލެންޑް އޭވިއޭޝަނުން ހަވާލުވެފައިވާއިރު މިވަގުތު އައިލެންޑް އޭވިއޭޝަންގެ ފަރާތުން ދަނީ3ޑޮމެސްޓިކް އެއަރޕޯޓެއް ހިންގަމުންނެވެ. އެއީ ބ.ދަރަވަންދޫ، ތ. ތިމަރަފުށި އަދި ރ. އިފުރު އެއަރޕޯޓެވެ. އަދި އައިލެންޑް އޭވިއޭޝަންގެ ފަރާތުން ދަނީ ނ. މާފަރުގައި އިންޓަރނޭޝަނަލް އެއާޕޯރޓެއްވެސް ހިންގަމުންނެވެ.


Lamge Maabandu Iruge Ithuru Photo Thakeh, Mifaharu Fairytale Theme - Vaguthu\nލަމްގެ މާބަނޑު އިރުގެ އިތުރު ފޮޓޯތަކެއް، މި ފަހަރު ފެއާރީ ޓޭލް ތީމް\nމަޝްހޫރު ލަވަކިޔުންތެރިޔާ އަދި ހުށަހެޅުންތެރިޔާ ލަމްހާ (ލަމް) ގެ ހުނަރާއި މިޒާޖުގެ ސަބަބުން އާއްމުންގެ ލޮތްބާއި ޝައުގުވެރިކަން ހޯދާފައެވެ. ހަމައެހެންމެ ތަފާތު ފޮޓޯ ޝޫޓްތަކުން އޭނާ ދައްކާލާ މޮޑެލިންގެ ހުނަރާއި އެކު އޭނާ އަށް އާއްމުންގެ ފަރާތުން ބޮޑު ތަރުޚީބެއް ލިބެމުން އާދެެއެވެ.\nއެގޮތުން އިންސްޓަގްރާމްގައި 63000 އަށް ވުރެ ގިނަ ފޮލޯވަރުން ތިބި އރު ލަމްގެ އިންސްޓަގްރާމް އެކައުންޓުން ރާއްޖެއިން ބޭރުގެ ގައުމުތަކަށް ގޮސް ރީތި ތަންތަނުގައި ނަގާފައި ހުރި ޗާލު ފޮޓޯތައް ފެންނަން އެބަހުއްޓެވެ. އަދި ރާއްޖޭގެ ރީތި ތަންތަނުގައި ނަގާފައިވާ އެތައް ފަރި ފޮޓޯތަކަށް ވެސް އާއްމންގެ ބޮޑު ސަމާލުކަމެއް ލިބުނެވެ.\nއަދި މިހާރު ލަމް އޭނާގެ އިންސްޓަގްރާމްގައި ހިއްސާކުރާ މާބަނޑު އިރުގެ ފޮޓޯތަކަކީ ވެސް އެހާމެ ހިތްގައިމު ފޮޓޯތަކެކެވެ. މިހާތަނަށް އައިއިރު އޭނާ ބަލިވެ އިނީއްސުރެ އެކި ދުވަސްވަރު ތަފާތު ތީމްތަކަށް ރީތިފޮޓޯތަކެއް ނެގުމަށް ފަހު އާއްމުންނައި ހަމައަށް ގެނެސްދީފައެވެ.\nއެ ފޮޓޯތަކާއި އެކު ހިތްގައިމު މެސެޖެއް ވެސް ހިއްސާ ކުރަމުން އައި އިރު މެސެޖުތަކުން އެނގެނީ ދަރިފުޅާއި ބައްދަލުވުމަށް ލަމް ކެތްމަދު ވެފައި ހުރި މިންވަރެވެ. އަދި ދަރިފުޅު ދެކެވާ އިންތިހާ ލޯބި ވެސް އެ ޕޯސްޓްތަކަށް ވަނީ ބަންޑުންކޮށްލާފައެވެ\nމި ފަހަރު ލަމް ގެނެސްދިން ފޮޓޯތަކަކީ ފެއާރީޓޭލް ތީމްއަށް ނަގާފައިވާ ފޮޓޯތަކެކެވެ. އެ ފޮޓޯތަކުން ލަމްގެ ފިރިމީހާ މުއާވެސް ފެނެއެވެ. އެ ފޮޓޯތަކުގައި ލަމް ހުރީ ރީނދޫ ކުލައިގެ ހެދުމެއް ލާފައެވެ. އެ ހެދުމަކީ ރަންދޮދި.އެމްވީ އިން ފަހާފައިވާ ހެދުމެކެވެ. އަދި އެ ފޮޓޯ އަށް ލަމް ރީތިކޮށްދީފައި ވަނީ މޭކަޕް އާޓީސްޓް މިދޫއެވެ.\nޕޯސްޓް ކުރަނީ ދެއްކުންތެރިކަމުގެ ގޮތަކުން ނޫން: ލަމް\nލަމްގެ އިންސްޓަގްރާމުން މާބަނޑު އިރުގެ ލޯބި ފޮޓޯތައް\nޖުލައި 3, 2021 10:30\nޖުލައި 3, 2021 12:39\nތީ ތަންފުކެއް ބޮޑު ވަރެއް ދެއްކޭން އުޅުނަސް،ނަންވާނީ އައްޒަ ހަހަހަ\nޖުލައި 3, 2021 13:08\nމިވެސް ދެން ހަބަރެ.........................\nޖުލައި 3, 2021 17:01\nފައިސާ ދިނީމަ ކަލޭގެ ހަބަރުވެސް ޖަހައިދޭނެ


25 bureege imaaraathuge faisaa nulibigen AIAC ah husha elhi massala Raajje aa dhekolhah nimi 352 million rufiyaa dhakkan jehijje – adduLIVE\nމެލޭޝިޔާ ކުންފުންޏަށް އެޗްޑީސީން 352 މިލިއަން ރުފިޔާ ދައްކަން ޖެހިއްޖެ\n1 Jul 07, 2020, 11:01 އަހުމަދު ނަސޫހް\nހުޅުމާލޭގައި އަޅަން ފެށި 25 ބުރީގެ އިމާރާތުގެ ކުރެހުމެއް-\nމެލޭޝިޔާގެ ޑަބްލިއު.ޒެޑް.އާރް ޕްރޮޕަޓީއާ ހަވާލުކުރެވުނު 25 ބުރީގެ އިމާރާތް އެޅުމަށް އެކުންފުނިން މިހާތަނަށް ކުރި މަސައްކަތަށް ދޭން ޖެހޭ ފައިސާ ދިވެހި ސަރުކާރުން ނުދީގެން އޭޝިއަން އިންޓަނޭޝަނަލް އާބިޓްރޭޝަން ކޯޓަށް ހުށައެޅި މައްސަލަ ދިވެހި ސަރުކާރާ ދެކޮޅަށް ނިމި، 352 މިލިއަން ރުފިޔާ އެ ކުންފުންޏަށް ދައްކަން ހުކުމްކޮށްފިއެވެ.\nމިއިމާރާތް އަޅަން ބިޑަކާ ނުލާ މެލޭޝިޔާ ކުންފުންޏާ ހަވާލުކުރީ ކުރީގެ ރައީސް އަބްދުﷲ ޔާމީންގެ ވެރިކަމުގައެވެ. އެކުންފުނިން ބުނީ އިމާރާތުގެ ފުރަތަމަ މަރުހަލާގެ މަސައްކަތް ނިމުމުން، އެޗްޑީސީން ދައްކަން ޖެހޭ ފައިސާގެ އެއްވެސް މިންވަރެއް ލިބިފައިނުވާ ކަމަށެވެ.\nއަދި ކޯޓަށް މައްސަލަ ހުށައެޅީ މިކަމާ ގުޅިގެން ދިވެހި ސަރުކާރުގެ އެއްބާރުލުން ނުލިބި ލަސްވުމާ ގުޅިގެން ކަމަށް މެލޭޝިޔާ ކުންފުނިން މައްސަލަ ހުށައެޅި އިރު ބުނެފައިވެއެވެ. އެއީ މިދިޔަ އަހަރު ސެޕްޓެމްބަރު މަހު ތެރޭގައެވެ.\nކޯޓުން ހުކުމް ކުރީ، 2018 ވަނަ އަހަރު ފޮނުވި ބިލުތަކަށް ލިބުނު ފައިސާ، މިހާރުގެ އެކްސްޗޭންޖް ރޭޓާ އެއްވަރަށް ހަމަކޮށް ދެއްކުމަށެވެ. އެއީ 22 މިލިއަން ޑޮލަރެވެ.\nމެލޭޝިޔާ ކުންފުނިން ބުނެފައިވަނީ އިމާރާތް ނޭޅުމަށް މިސަރުކާރުން ނިންމީ، އިމާރާތުގެ 20 ޕަސެންޓު މަސައްކަތް ނިމިފައިވަނިކޮށް ކަމަށެވެ. އަދި ޕައިލިންގެ 60 ޕަސެންޓު މަސައްކަތް ނިމިފައިވާނެ ކަމަށެވެ. އެއްބަސްވުމުގައި އެ މަސައްކަތް ނިމުމުން އެޗްޑީސީން ދައްކަން ޖެހޭ ފައިސާ ދެއްކުމުން މަސައްކަތް ކުރިއަށްދާނެ ގޮތަށް އޮތް ނަމަވެސް މިސަރުކާރު އައިސް ވަނީ އެ ޕްރޮޖެކްޓު ހުއްޓާލާފައެވެ.\nއަދި މެލޭޝިޔާ ކުންފުންޏަސް ދައްކަން ޖެހޭ ފައިސާ ނުދައްކާ ހިފަހައްޓާފައެވެ. އެކުންފުނިން ބުނީ މިސަރުކާރުގެ އިސް އެއްވެސް ވެރިޔެއް، ޕްރޮޖެކްޓު ހުއްޓާލީ ކީއްވެކަން ވެސް އަންގާފައިނުވާ ކަމަށެވެ. އަދި ފޮރިން މިނިސްޓަރާއި ފިނޭންސް މިނިސްޓްރަށް ސިޓީ ފޮނުވައިގެން ޖަވާބެއް ހޯދަން ކުރި މަސައްކަތް ވެސް ކާމިޔާބު ނުވި ކަމަށް ކުންފުނީގެ ޗެއާމަން ކުރިން ބުނެފައިވެއެވެ.


Messi, january transfer marketugai Barca dhookoh higaidhaanebaa! - Hali News\nމެސީ، ޖެނުއަރީ ޓްރާންސްފާގައި ބާސާ ދޫކޮށް ހިނގައިދާނެބާ!\n01 January 2021, 19:19\nއެންމެފަހުގެ ޓްރާންސްފާ މާކެޓުގައި ދުނިޔޭގެ ސަމާލުކަން ހުއްޓިގެން ދިޔަ ހަބަރަކީ ބާސެލޯނާގެ ކެޕްޓަން ލިއޮނަލް މެސީ އެކްލަބު ދޫކޮށްލަން ބޭނުންވާކަން ރަސްމީކޮށް އެކްލަބަށް އެންގުމުންނެވެ. އެއާއެކު ބާސެލޯނާގެ ސަޕޯޓަރުން ކްލަބުގެ ވެރިންގެ އިސްތިއުފާއަށް ގޮވާލައި އެކްލަބުގެ އޮފީސް ދޮށުގައި މުޒާހަރާ ކުރިއެވެ. މިކަންތައްތަކުގެ ތެރޭގައި ޕްރެޝަރު ބޮޑުވެ ބާސެލޯނާގެ ރައީސް މާރިއޯ ބާޓޮމިއޫ އާއި ބޯޑް އިސްތިއުފާ ދިނެވެ.\nބާޓޮމިއޫ އާއި ބޯޑުން އެވަގުތު ބުނެފައި ވަނީ ޖެނުއަރީގެ ކުރިން މެސީއަށް ކްލަބު ބަދަލު ނުކުރެވޭނެ ކަމަށެވެ. މެސީ އޭރު ބުނެފައި ވަނީ އެގްރީމެންޓުގެ މައްސަލާގައި އެންމެ ލޯބިވާ ކްލަބު ގޮވައިގެން ކޯޓަށް ދާން ބޭނުން ނުވާކަމަށެވެ.\nމިހާރު މިއޮތީ ޖެނުއަރީ ޓްރާންސްފާ ފެށިފައެވެ. ބާސާއިން އެއްބަސްވެފައި ވަނީ ކްލަބު ބަދަލު ކުރަން މެސީ ބޭނުންވާނަމަ ޖެނުއަރީ ޓްރާންސްފާގައި އެކަން ކުރެވިދާނެ ކަމަށެވެ. ޖެނުއަރީ ޓްރާންސްފާ މާކެޓް ހުޅުވުމާއެކު ދުނިޔޭގެ ލޯ ހުއްޓިފައި ވަނީ މެސީއަށެވެ. މެސީ ބަދަލުވާނީ ކޮން ކްލަބަކަށްތޯ ބެލުމަށެވެ.\nއިތުބާރު ހުރި މީޑިޔާ ރިޕޯޓުތައް ބުނާ ގޮތުގައި މެސީ ބަދަލު ވުމުގެ ފުރުސަތު އެންމެ ބޮޑީ މެސީގެ ގާތް އެކުވެރިޔާ ބްރެޒިލްގެ ނޭމާ ކުޅެމުން އަންނަ ފްރާންސްގެ ޕީއެސްޖީއަށެވެ. ނުވަތަ މެސީގެ ކުރީގެ ކޯޗް ޕެޕް ގާޑިއޯލާ އިރުޝާދު ދެމުން އަންނަ އިނގިރޭސި ވިލާތުގެ މެންޗެސްޓަރ ސިޓީއަށެވެ.\nމެސީ އެންމެފަހުން ދީފައިވާ ބަސްދީގަތުމުގައި ބުނެފައި ވަނީ އެންމެފަހުގެ ޓްރާންސްފާ މާކެޓުގައި ކްލަބު ބަދަލު ކުރަން ވަރަށް ބޮޑަށް ބޭނުންވި ކަމަށެވެ. އެކަމަކު މިހާރު ބޭނުން ވަނީ ކުރިއަށް އޮތް ހަމަސްދުވަހު ބާސާއާއެކު ކާމިޔާބު ހޯދުމަށެވެ. މިއާއެކު ޖެނުއަރީ ޓްރާންސްފާގައި މެސީ ކްލަބު ބަދަލު ނުކުރާނެކަން ގާތް ގަނޑަކަށް މިވަނީ ޔަގީންވެފައެވެ.\nޓްރާންސްފާ މާކެޓުގެ ހަބަރުތަކަށް ބަލާއިރު މެންޗެސްޓަރ ސިޓީގެ އަމާޒު ހުރީ ޓޮޓެންހަމް ހޮސްޕާގެ އިނގިރޭސި ފޯވާޑް ހެރީ ކޭން ގަތުމަށެވެ. ޕީއެސްޖީން މަޝްހޫރު ކުޅުންތެރިއެއް ހޯދުމަށް މަސައްކަތް ކުރަމުންދާ ކަމުގެ އެއްވެސް ނިޝާނެއް ނެތެވެ.


އިސްލާމީ ޝަރީޢަތުގައި ޑިމޮކްރަސީއަށް ތަބަޢަވުން އެއީ ކުފުރު – Ilm\nއިސްލާމީ ޝަރީޢަތުގައި ޑިމޮކްރަސީއަށް ތަބަޢަވުން އެއީ ކުފުރު\nއަޅުގަނޑުގެ މިދިރާސާގައި ހިމެނޭނީ މައިގަނޑު ތިން ބައެކެވެ. ފުރަތަމަ ބައިގައި ބަލާލާފައިވާނީ އިސްލާމީ ޝަރީޢަތުގެ މައްޗަށެވެ. މިގޮތުން އިސްލާމީ ޝަރީޢަތުގެ މަޤްޞަދުތަކާއި، ވެރިކަން ހިންގުމުގެ ނިޒާމާއި، އިސްލާމީ ޝަރީޢަތުގައި ޚިޔާލު ފާޅުކުރުމުގެ މިނިވަންކަމުގެ މައްޗައްވެސް ވާނީ އަލި އަޅުވާލައިފައެވެ. ދެވަނަ ބައިގައި ބަލާލައިފައިވާނީ ޑިމޮކްރަސީގެ މައްޗަށެވެ. މިގޮތުން ޑިމޮކްރަސީއިން ލިއްބައިދެ މިނިވަންކަމުގެ މައްޗަށާއި، އިސްލާމްދީނާއި ޑިމޮކްރަސީގެ ތަފާތާއި، ޕާޓީ އުފެއްދުމުގެ ޙުކުމުގެ މައްޗަށާއި، އަދި މިފަދަ ނިޒާމެއްގެ ތެރެއިން ވޯޓްލުމުގެ ޙުކުމާއި މެދުގައެވެ. އަދި ތިންވަނަ ބައިގައި ބަލާލައިފާ ވާނީ ކުފުރުގެ މައްޗަށެވެ. އެގޮތުން މިފަދަ ކުފުރުގެ ސަބަބުން މިއްލަތުން ބޭރުވުމާއި ނުވާނެ ކަމުގެ މައްޗަށް ބަލާލާފައިވާނެއެވެ. މި ދިރާސާގައި ހިމެނޭ ބައިތަކަށް ބަޙުޘް ކުރުމުގައި އަޅުގަނޑު ބެނުންކުރީ ދީނީ ފޮތްތަކާއި ފަތުވާ ތަކެވެ.\nމާތްﷲ އިންސާނުން ހައްދަވާ ޙަލްޤު ކުރެއްވުމަށްފަހު އެ އިންސާނުން އުޅެންވާ ގޮތްތަކެއްވަނީ ޝަރީޢަތެއްގެ ސިފައިގައި ބާވާލައްވާފައެވެ. ނަމަވެސް މިއަދު އެ ޟައީފު އިންސާނާ ބޭނުންވަނީ އޭނާ ހެއްދެވި ޙާލިޤުވަންތަ ﷲ ގެ މަތިން ހަނދުމަނެތިކޮށްލައި އަމިއްލަ ގޮތްތަކަކަށް އުޅޭށެވެ. މިގޮތުން އުފައްދާފައިވާ އެއް ނިޒާމަކީ ޑިމޮކްރަސީއެވެ. މި ނިޒާމުގައި ޙައްޤުތައް ފެށެނީ ރައްޔިތުންގެ ކިބައިންނެވެ. އެބުނާ ޙައްޤެއް ހޯދުމަށްޓަކައި ތަފާތު ބަހުޘްތައްކޮށް އެމީހުންގެ އަމިއްލަ މަޞްލަހަތައިގެން ހޭބޯނާރާއުޅެއެވެ. ނަމަވެސް ޑިމޮކްރެސީއަށް ރަނގަޅަށް ބަލާލައިފިނަމަ މިއީ އެއްވެސް ތާކުންތާކުނުޖެހޭ ކުފުރުގެ ނިޒާމެއްކަން އެނގޭނެއެވެ.\nއަޅުގަނޑުމެންގެ ތެރެއަށް ޑިމޮކްރަސީ އައިސް ވަނީ ކުއްލިއަކަށެވެ. ގިނަމީހުނަކަށް މިއީ ކޮންއެއްޗެއް ކަންވެސް ނޭގެއެވެ. އެހެންނަމަވެސް ރާއްޖެއަށް ޑިމޮކްރަސީ އައުމާއި އެކު އެއްބަޔަކު ދުވަންފެށީ ޕާޓީތައް ހަދާށެވެ. އަނެއްބަޔަކު އެމީހުނަށް ތަބަޢަވަމުން އެމީހުން ހަދާ ޕާޓީ ތަކަށް ވަންނަމުންދިޔައެވެ. ސިޔާސަތަކީ ކޮންއެއްޗެއްކަން މިއުޅޭ އެންމެނަށްވެސް އެނގޭ ތޯއްޗެކެވެ. ލައިގަނެގެން މިއުޅެނީ “ހުޅަނގު” ގެ ތަރައްޤީގެ އަސްލު ޙަޤީޤީ ސަބަބުކަމަށް އެންމެންވެސް ދިޔައީ ގޮވަމުންނެވެ. އަޅުގަނޑުގެ މިދިރާސާގެ މިޞްރާބު ހުންނާނީ ޑިމޮކްރަސީއަކީ އިސްލާމީ އުޞޫލުތަކުގެ ތެރެއިން މިދީނުގެ ޝަރީޢަތާއި ޚިލާފް ކަންތައްތަކެއް އެކުލެވިގެންވާ އެއްޗެއްކަން ސާބިތުކޮށްދިނުމަށެވެ.\nއަޅުގަނޑުގެ ލަނޑުދަނޑިތަކަކީ، މި ދިރާސާގައި އިސްލާމީ ޝަރީޢަތަކީ ކޮބައިކަން އަޅުގަނޑުގެ ޤާބިލުކަން ހުރިމިންވަރަކުން ބަޔާންކޮށްދީ، ޑިމޮކްރަސީއާއި އިސްލާމީ ޝަރީޢަތުގެ ތަފާތު ބަޔާންކުރުމެވެ. ހަމައެހެންމެ، ޢިލްމީ ދިރާސާއަކަށް ފަހު، ޑިމޮކްރަސީއަށް ތަބަޢަވުމުގެ ޙުކުމް ބަޔާން ކުރުމެވެ. މި ދިރާސާގެ މައިގަނޑު ސުވާލުތައް އިސްވެ އެ ދިޔައީއެވެ. އިސްލާމީ ޝަރީޢަތަކީ ކޮބައިކަން؟ ޑިމޮކްރަސީއަކީ ކޮބައިކަން؟ އަދި ޑިމޮކްރަސީއަށް ތަބަޢަވުމުގެ ޙުކުމަކީ ކޮބައިކަން؟ އަޅުގަނޑު ހިތުން މި ދިރާސާއަކީ މިއަދު އަޅުގަނޑުމެނަށް ނުހަނު ބޭނުންތެރި މަޢުލޫއަކަށް ހެދޭ ދިރާސާއެކެވެ. އެހެނީ މިއަދު އަޅުގަނޑުމެންގެ ތެރޭގައި ގިނައީ މި ޑިމޮކްރަސީގެ ޙަޤީޤަތް ނެނގޭ މީހުންނެވެ.\nމި ދަރާސާގައި އަޅުގަނޑު ބޭނުން ކޮށްފައިވާ ބައެއް ބަސްތަކުގެ މާނައަށް ބަލާލުން މުހިންމެވެ. އެގޮތުން އިސްލާމީ ޝަރީޢަތް އަޅުގަޑު މާނަކޮށްފައިވާނީ ﷲ ގެ ޙަޟްރަތުން ބާވާލެއްވިފައިވާ ޤާނޫނުތަކަށެވެ. ހަމައެހެންމެ، ޑިމޮކްރަސީ މާނަކޮށްފައިވާނީ ރައްޔިތުން ވެރިކަން ކުރުމަށްޓަކައި އެމީހުން ހަދައިފައިވާ ވަޟައީ ޤާނޫނަށެވެ. ތަބަޢަވުން މާނަކޮށްފައިވާނީ އެއްޗެއް ހެޔޮހިތުން ޤަބޫލުކޮށް ލޮލާއި ބޮލުން އެއްޗެއް ބަލައި ގަތުމަށެވެ. ހަމައެހެންމެ، ކުފުރު އެއީ ދީނުން ބޭރުނުވާވަރުގެ އެހެންނަމަވެސް ބޮޑުވެގެންވާ ފާފައެއް ކަމުގައެވެ. މުޅި ދިރާސާ އަޅުގަނޑު ޚާއްޞަ ކޮށްފައިވާނީ މުސްލިމުންނަށެވެ. އަދި ވަކިން ޚާއްޞަކޮށް ޑިމޮކްރަޓިކް ނިޒާމެއްގެ ތެރޭގައި ރުހުމާއި ނުރުހުމުގައި އުޅެން ޖެހިފައިވާ މުސްލިމުންނަށެވެ.\nއިސްލާމީ ޝަރީޢަތަކީ މާތްﷲ ގެ ޝަރީޢަތެވެ. މިއީ ޢާލަމްތަކަށް ރަޙްމަތެއްކަމުގައި ފޮނުއްވެވި ކައުއިތުރު މާތް ސާހިބާ މުޙައްމަދު ޞައްލަﷲ ޢަލައިހި ވަސައްލަމް މެދުވެރި ކުރައްވާ އެކަލާނގެ ބާވާލައިވާފައިވާ ޝަރީޢަތެކެވެ. މި މާތް މަތިވެރި ޝަރީޢަތަށް އަޅުގަނޑުމެން ބޯލަނބައި ކިޔަމަންވުން އަޅުގަނޑުމެންގެ މައްޗަށް ވާޖިބު ވެގެބް ވެއެވެ. އިސްލާމީ ޝަރީޢަތަކީ ދީނުގައި މާތްﷲ ކަނޑައަޅުއްވާފައިވާ ގޮތްތައް/ޙުކުމްތައް/އިސްލާމީ ޤާނޫނު/ ޢަޤީދާ އަޚްލާޤް، އުޤޫބާތް، ދިރިއުޅުން، މހުރިހާ ދާއިރާ ތަކެއްގައިވެސް މުސްލިމުން ކަންތައް ކުރުމަށް މާތްﷲ ބާވާލައްވާފައިވާ ޙުކުމްތައް /މިހުރިހާ ދާއިރާތަކެއްގައި މުސްލިމުން ހިނގަން މާތްﷲ ކަނޑައެޅުއްވި މަގު ނުވަތަ ގޮތް ނުވަތަ މަންޙަޖު. (ޔޫސުފުލް ޤަރަޟާވީ, 2010) އަދި މިއީ އެންމެ ފުރިހަމަ ޝަރީޢަތްކަން ހިތުގައި އެއްވެސް ޝައްކެއްނެތި ޤަބޫލުކުރުންވެސް އަޅުގަނޑުމެންގެ މައްޗަށް ވާޖިބުވެގެން ވެއެވެ. އިސްލާމީ ޝަރީޢަތް ބިނާވެފައިވާ މައިގަނޑު ދެ މަސްދަރަކީ ކީރިތި ޤުރުއާނާއި މާތް ރަސޫލާ ޞައްލަﷲ ޢަލައިހި ވަސައްލަމްގެ ސުންނަތެވެ. އަދި މި ޝަރީޢަތުން މަގު ދައްކައިދެނީ ދެދުނިޔޭގެ ބާއްޖަވެރިކަމާއި ފަލާޙް ލިބުމެވެ. އެއީ މި ޝަރީޢަތުގެ ސަބަބުން މީސްތަކުން ހިނގަންވީ ރަނގަޅު މަގު ފެނި، އަދި މުޖުތަމަޢުގައި ހެޔޮކަންތައްތައްފެތުރި ނުބައި ވެގެންވާ ފާޙިޝް ޢަމަލުތަކުން މުޖުތަމަޢު ސަލާމަތް ވުމުންނެވެ. އަދި މި ޝަރީޢަތުގެ ސަބަބުން މަގުފަހި ވެގެން ދަނީ ސާފު ސީދާ ތެދުމަގު ލިބި ﷲ ގެ ރުއްސަވާ ވޮޑިގަތުން ލިބުމެވެ. مَا تَعْبُدُونَ مِن دُونِهِ إِلاَّ أَسْمَاء سَمَّيْتُمُوهَا أَنتُمْ وَآبَآؤُكُم مَّا أَنزَلَ اللّهُ بِهَا مِن سُلْطَانٍ إِنِ الْحُكْمُ إِلاَّ لِلّهِ أَمَرَ أَلاَّ تَعْبُدُواْ إِلاَّ إِيَّاهُ ذَلِكَ الدِّينُ الْقَيِّمُ وَلَـكِنَّ أَكْثَرَ النَّاسِ لاَ يَعْلَمُونَ މާނައީ: “ތިޔަބައިމީހުންނާއި، ތިޔަބައިމީހުންގެ ކާބަފައިން އެ އެއްޗިއްސަށް ނަންދީފައިވާ އެއްޗެހިތަކަކަށްމެނުވީ، ﷲ ފިޔަވައި ތިޔަބައިމީހުން އަޅުކަމެއް ނުކުރަމުއެވެ. އެ އެއްޗަކަށް (އަޅުކަންކުރުމަށް) އެއްވެސް حجّة އެއް ﷲ ބާވައެއްނުލައްވަތެވެ. ﷲ އަށް މެނުވީ حكم ކުރެއްވުމެއްނެތެވެ. އެކަލާނގެއަށް ފިޔަވައި ތިޔަބައިމީހުން އަޅުކަން ނުކުރުމަށް އެކަލާނގެ ވަނީ أمر ކުރައްވާފައެވެ. އެއީ حق ތެދު دين އެވެ. އެހެނެއްކަމަކު، މީސްތަކުންކުރެ ގިނަމީހުން (އެކަމެއް) ނުދަނެތެވެ.” (ސޫރްތުއް ޔޫސުފް 12:40) قُلْ إِنِّي عَلَى بَيِّنَةٍ مِّن رَّبِّي وَكَذَّبْتُم بِهِ مَا عِندِي مَا تَسْتَعْجِلُونَ بِهِ إِنِ الْحُكْمُ إِلاَّ لِلّهِ يَقُصُّ الْحَقَّ وَهُوَ خَيْرُ الْفَاصِلِينَ މާނައީ: ” ކަލޭގެފާނު ވިދާޅުވާށެވެ! ހަމަކަށަވަރުން، ތިމަންކަލޭގެފާނު ވަނީ ތިމަންކަލޭގެފާނުންގެ ވެރިއިލާހުގެ حضرة ން ބަޔާންވެ އެނގިގެންވާ ކަންތައްތަކެއްގެ މަތީގައެވެ. އަދި ތިޔަބައިމީހުން އެކަލާނގެ ދޮގުކުޅައީމުއެވެ. އެކަމެއް އަވަސްވުންއެދި ތިޔަބައިމީހުން އުޅޭކަންތައް (އެބަހީ: ﷲ ގެ عذاب ފޮނުއްވުން) ތިމަންކަލޭގެފާނުންގެ ކިބަޔަކު ނުވެއެވެ. حكم ކުރެއްވުން ﷲ އަށް މެނުވީ ނުވެއެވެ. އެކަލާނގެ حق ބަސްފުޅު وحى ކުރައްވައެވެ. އެކަލާނގެއީ، حكم ކުރައްވާ އެންމެ ހެޔޮ އިލާހެވެ.” (އަންއާމް ސޫރަތް 6:57)\nމިމާތް މަތިވެރި ޝަރީޢަތް ޣައިރު މުސްލިމުންނަށް ހުށަހެޅުމުގައި އަޅުގަނޑުމެން ގެންގުޅެން ޖެހެނީ ވަރަށް ހިކްމަތްތެރި އުޞޫލުތަކެކެވެ. فَبِمَا رَحْمَةٍ مِّنَ اللّهِ لِنتَ لَهُمْ وَلَوْ كُنتَ فَظًّا غَلِيظَ الْقَلْبِ لاَنفَضُّواْ مِنْ حَوْلِكَ فَاعْفُ عَنْهُمْ وَاسْتَغْفِرْ لَهُمْ وَشَاوِرْهُمْ فِي الأَمْرِ فَإِذَا عَزَمْتَ فَتَوَكَّلْ عَلَى اللّهِ إِنَّ اللّهَ يُحِبُّ الْمُتَوَكِّلِينَ މާނައީ: “އެއުރެންނަށް ކަލޭގެފާނު އޯގާވެރިވެވަޑައިގަތީ، اللَّهގެ حضرةން ލެއްވި رحمةއެއްގެ ސަބަބުންނެވެ. ހިތްޕުޅު ހަރުކަށި، خُلق ނުބައި ބޭކަލަކު ކަމުގައި ކަލޭގެފާނުވިނަމަ، ކަލޭގެފާނުގެ އަރިހުން އެއުރެން ވަކިވެގެން ހިނގައްޖައީހެވެ. ފަހެ، އެއުރެންނަށް ކަލޭގެފާނު عفوކުރައްވާށެވެ! އަދި، އެއުރެންނަށް ފާފަފުއްސެވުން އެދި ދަންނަވާށެވެ! އަދި، ކަންތަކުގައި ކަލޭގެފާނު އެމީހުންނާ مشورةކުރައްވާށެވެ! ފަހެ، (ކަމަކާމެދު) ކަލޭގެފާނު عزمކަނޑައަޅުއްވައިފިނަމަ، ފަހެ، ކަލޭގެފާނު اللَّهއަށް وكيلކުރައްވާށެވެ! ހަމަކަށަވަރުން، وكيلކުރާ މީހުންދެކެ اللَّه ލޯބިވެވޮޑިގެންވެތެވެ.” (އާލްއިމްރާން ސޫރަތް 159) އިސްލާމްދީން އުނގެނެން ބޭނުން މީހުނަށް އެންމެ ފުރަތަމަ އުނގަންނައިދޭން ޖެހޭނީ ތައުހީދެވެ. ނަމަވެސް އިސްލާމްދީނުގައިވާ ހުދޫދުތައް ފުރަތަމަ އުނގަންނައިދެން އުޅެގެން އަލަށް އިސްލާމްވާން އަންނަ މީހަކަށް އެކަން ޤަބޫލުކުރަން އެހާ ފަސޭހައެއްނުވާނެއެވެ. މިސާލަކަށް މީހަކު މުސްލިމެއްގެ ކައިރިއަށް އިސްލާމްވާން އައުމުން “ކަލޭ ވައްކަން ކުރުމުން ކަލޭގެ އަތް ކަނޑާލަން ކަލޭ ބޭނުންހޭ” މިފަދަ ބަހެއް އެމީހަކާއި ދިމާއަސް ބުނެފިނަމަ، އެމީހަކު އިސްލާމް ވުމަށްވުރެ ނުވުން ގާތްކަން ބޮޑެވެ. އެހެންނަމަވެސް “ކަލޭގެ މުދަލެއް މީހަކު ވަގަށް ނަގައިފިނަމަ ކަލޭގެ މުދާ ރައްކާތެރި ކޮށްދިނުމުގެ ގޮތުން އެ މުދަލެއް ނެގި މީހާގެ އަތް ކަނޑާލެވޭނެ” މިފަދަ ގޮތަކަށް ދީން ހުށަހެޅުމުން ޤަބޫލުކުރަންވެސް ފަސޭހަވާނެއެވެ. އެހެނީ ޙިކުމަތްތެރި ގޮތަކީ މިއީއެވެ. أَمِ اتَّخَذُوا مِن دُونِهِ آلِهَةً قُلْ هَاتُوا بُرْهَانَكُمْ هَذَا ذِكْرُ مَن مَّعِيَ وَذِكْرُ مَن قَبْلِي بَلْ أَكْثَرُهُمْ لَا يَعْلَمُونَ الْحَقَّ فَهُم مُّعْرِضُونَ މާނައީ: ” ނުވަތަ އެކަލާނގެ ފިޔަވައި، އެއުރެން إلهންތަކެއް ހިފީހެއްޔެވެ؟ ކަލޭގެފާނު ވިދާޅުވާށެވެ! ތިޔަބައިމީހުންގެ ދަލީލު ތިޔަބައިމީހުން ގެންނާށެވެ! މިއޮތީ، ތިމަންކަލޭގެފާނާ އެކުގައިވާ މީހުންގެ ފޮތާއި، ތިމަންކަލޭގެފާނުގެ ކުރީގެ މީހުންގެ ފޮތެވެ. އަދި ކިއެއްތަ! އެއުރެންކުރެ ގިނަމީހުން حقއެއް ނުދަނެތެވެ. ފަހެ، އެއުރެންނީ (އެއަށް) ފުރަގަސްދޭ ބަޔެކެވެ.” (އަލް އަންބިޔާ ސޫރަތް 24)


Hiyaanaathun4billion ge gellun, bodethi massalathakugai dhauvaa nukohdhin! | Mihaaru\nޚިޔާނާތުން4ބިލިއަންގެ ގެއްލުން؛ ބޮޑެތި މައްސަލަތަކުގައި ދައުވާކޮށެއް ނުދިން!\nމިނިވަން މުއައްސަސާތަކުގެ ކޮމިޓީގައި އޭސީސީގެ މެމްބަރުން ވާހަކަ ދައްކަވަނީ. --ފޮޓޯ: ހުސެއިން ވަހީދު/މިހާރު\n19 ޖޫން 2019 - 19:28\nއެންޓި ކޮރަޕްޝަން ކޮމިޝަން (އޭސީސީ) އިން 2009 އިން ފެށިގެން ތަހުގީގުކޮށް ދައުވާކުރަން ފޮނުވި ޚިޔާނާތުގެ މައްސަލަތަކުންނާއި މަދަނީ ގޮތުން ދައުލަތަށް އަނބުރާ ހޯދަންޖެހޭ ފައިސާގެ އަދަދު4ބިލިއަން ރުފިޔާ އަށް އަރާ ކަމަށް އެ ކޮމިޝަނުން މިއަދު ބުނެފި އެވެ.\nޚިޔާނާތް ހިންގައި ދައުލަތަށް މާލީ ގޮތުން ބޮޑެތި ގެއްލުންވި މައްސަލަތަކެއް ތަހުގީގުކޮށް ދައުވާކުރަން ޕްރޮސިކިއުޓަ ޖެނެރަލްގެ އޮފީހަށް ފޮނުވުމުން ދައުވާ ނުކޮށް އަނބުރާ ފޮނުވާލާފައިވާ ކަމަށް ވިދާޅުވެ އެ ކޮމިޝަންގެ މެމްބަރުން ކަންބޮޑުވުންފާޅުކުރެއްވި އެވެ. މިއީ ވެސް އެތައް މިލިއަން ޑޮލަރެއްގެ ގެއްލުން ދައުލަތަށް ލިބުނު މައްސަލަތަކެއް ކަމަށް އޭސީސީގެ މެމްބަރުން ވިދާޅުވި އެވެ.\nރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީ އަށް އޭސީސީގެ މެމްބަރުން ހާޒިރުކުރުމުން، އެ ކޮމިޓީގެ މެމްބަރުން އެންމެ ކަންބޮޑުވުންފާޅުކުރެއްވި އެއް ކަމަކީ ކުރީގެ ސަރުކާރަށް ތުހުމަތުކުރާ ކޮރަޕްޝަންގެ މައްސަލަތައް އެކަށީގެންވާ ގޮތެއްގައި އޭސީސީން ތަހުގީގު ނުކުރުމެވެ. ގާނޫނީ ޒިންމާ ފުރިހަމަ އަށް އަދާނުކުރެއްވީ މެމްބަރުން ކޮން ނުފޫޒެއްގެ ދަށުވެގެންތޯ ވެސް ކޮމިޓީގެ މެމްބަރުން ސުވާލު ކުރެއްވި އެވެ.\nވަކި މައްސަލައެއް ވަކި ގޮތަކަށް ނިންމަން އެއްވެސް ފަރާތަކުން ނުފޫޒު ފޯރުވައިފައި ނުވާކަން ފާހަގަކުރައްވަމުން އޭސީސީގެ ނައިބު ރައީސް މުއައްވިޒް ރަޝީދު ވިދާޅުވީ ޚިޔާނާތުގެ ގިނަ މައްސަލަތަކެއް ތަހުގީގުކޮށް ދައުވާ ކުރަން ވޭތުވެދިޔަ ފަސް އަހަރުގެ ތެރޭގައި ވެސް ޕީޖީގެ އޮފީހަށް ފޮނުވި ކަމަށެވެ. މިހާތަނަށް ބެލި މައްސަލަތަކުގައި ވެސް ދައުލަތަށް ހަތަރު ބިލިއަން ރުފިޔާގެ ގެއްލުންވިކަން ފެންނަން އޮތް އިރު އޭގެތެރެއިން ދައުލަތަށް އަނބުރާ ލިބިފައި ވަނީ މަދު އަދަދެއް ކަމަށް ވިދާޅުވި އެވެ.\nމިހާތަނަށް ރިކަވާ ކުރެވުނު ކަމަށް އަޅުގަނޑުމެންނަށް ރެކޯޑު ކުރެވިފައި ވަނީ 1.4 މިލިއަން: މުއައްވިޒް\n"މީގެ ތެރެއިން 1.9 ބިލިއަން ރުފިޔާ އަކީ ޕްރޮސިކިއުޓް ކުރުމަށްޓަކައި ފޮނުވި ކޭސްތަކުގެ ތެރޭގައި ހިމެނޭ ފައިސާ. މިހާތަނަށް ރިކަވާ ކުރެވުނު ކަމަށް އަޅުގަނޑުމެންނަށް ރެކޯޑު ކުރެވިފައި ވަނީ 1.4 މިލިއަން،" މުއައްވިޒް ވިދާޅުވި އެވެ.\nމުއައްވިޒް ވިދާޅުވި ގޮތުގައި ކުރީގެ ސަރުކާރަށް ތުހުމަތުކޮށް ހުށަހެޅި ގިނަ މައްސަލަތަކެއްގެ ތަހުގީގުކޮށް ދައުވާކޮށްދޭން އޭސީސީން ޕީޖީގެ އޮފީހަށް ފޮނުވި އެވެ. އޭގެތެރެއިން ބައެއް މައްސަލަތަކުގައި ދައުވާނުކޮށް އަނބުރާ ފޮނުވާލި ސަބަބުތައް އޭސީސީގެ މެމްބަރުންނަށް ގަބޫލު ނުކުރެއްވޭ ކަމަށް ވިދާޅުވި އެވެ.\nއެ މައްސަލަތައް ހުށަހެޅި އިރު ޕީޖީ އަކީ މިހާރު ވެސް އެ މަގާމުގައި ހުންނެވި އައިޝަތު ބިޝާމެވެ.\nމުއައްވިޒް ވިދާޅުވި ގޮތުގައި އޭގެތެރޭގައި މިނިވަން 50 ގެ ޖާފަތުގެ މައްސަލަ އާއި ފެނަކަ އާއި ސްޓެލްކޯ އާއި އެމްޕީއެލް އަށް ޑޮލަރު ގަތް މައްސަލަ އާއި އެމްއާރްޑީސީ އަށް ސިމެންތި ގަތް މައްސަލަ އާއި ވެމްކޯ އަށް ލޭންޑިން ކްރާފްޓެއް ގަތް މައްސަލަ އާއި ފެނަކަ އަށް ޑީސަލް ގަތް މައްސަލައެއް ހިމެނެ އެވެ.\n"މި މައްސަލަތަކަކީ ވޭތުވެދިޔަ ފަސް އަހަރުގެ ތެރޭގައި އޭސީސީން ބެލި އެންމެ ބޮޑެތި ފައިސާގެ އަދަދުތައް ހިމެނި ދައުލަތަށް އެންމެ ބޮޑަށް ގެއްލުން ލިބުނު މައްސަލަތައް. މި ހުރިހާ މައްސަލައަކީ ވެސް ދެ ވަނަ ފަހަރަށް އޭސީސީން ރިވިއުކުރަން ހުށަހަޅައިގެން ވެސް [ޕީޖީ] ދައުވާނުކޮށްދިން މައްސަލަތަކެއް،" މުއައްވިޒް ވިދާޅުވި އެވެ.\n"މި ކަންބޮޑުވުންތައް އަޅުގަނޑުމެން ވާނެ ދައުލަތުގެ ކަމާގުޅޭ އެހެން އިދާރާތަކަށް ހިއްސާކޮށްފައި. ހާއްސަކޮށް ބަންޑާރަ ނައިބު."\nކުރީ ސަރުކާރުގައި ބަންޑާރަ ނައިބަކަށް ހުންނެވީ މުހައްމަދު އަނިލް އެވެ.\nއޭސީސީން ތަހުގީގުކުރާ މައްސަލަތަކުގައި ދައުވާ ނުކުރެވުމާއި ޚިޔާނާތުގެ މައްސަލަތަކުގައި މުޖުތަމައުގެ މަސްލަހަތަށް ވުރެން ކުށްކުރި މީހާގެ މަސްލަހަތު އިސްކުރާ ކަމަށް ވިދާޅުވެ މެމްބަރު ކަންބޮޑުވުންފާޅުކުރެއްވި އެވެ. އެއީ ގާނޫނީ ހައްލެއް ހޯދަން ޖެހިފައި އޮތް ކަމެއް ކަން އެ ކޮމިޝަންގެ މެމްބަރުން ފާހަގަކުރެއްވި އެވެ.\nރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން ކޮރަޕްޝަން މުއައްވިޒު ރަޝީދު މިނިވަން މުއައްސަސާތަކުގެ ކޮމިޓީ\n50 ކޮމެންޓް, 95 ރިއެކްޝަންސް\nމިހާރު މިއޮތީ އިންސާފު ހޯދަން އެތައް ވަޢޮދެއް ވެގެން ގެނައި ސަރޮކާރެއް ދެން ޕީޖީން ދައޮވާކޮއް އިންސާފު ހޯދާނެ.\nމިހާރުން މިހާރަށް ބިޝާމްގެ މި ޖަރީމާ ތަހުގީގުކޮށް ހައްގު އަދަބު ދޭންޖެހޭ!\nކުރީ ވެރިކަމުގަ5އަހަރު ނިދާފަ ތިބެފަ މިހާރު ސަލާމަތްވާން ވެގެން ކޮން ވާހަކައެއް ދައްކާކަށްތަ. ތީ ހަމަ ހުސް ޔާމީނުގެ ޕަޕެޓުން.\nސަރުކާރުގައި ޔާމީނުގެ ބާރު ގަދަވީމަ ފައިސާވީތަން ނުހޯދެނީ.\n2009 ގަވެސް ޔާމީނު ތަ ވެރިމަކު ހުރީ....\nމިތާގައި ސޭންޑުވިޗާ ކުރުކުރޭ ގެ ނަމުގައި ކޮމެންޓު ކުރެއްވި ފަރާތްތަކަށް އެނގިލަންވީ ދަޢުވާއެއް ސާބިތުވާކަމެއް ނުވަތަ ނުވާކަމެއްވެސް އެނގޭނީ ދަޢުވާއެއް ކޮށްގެން ނޫންތޯއެވެ. ދަޢުވާކޮށް ނުދޭނެ ކަމަށް ބުނަނީވެސް އަދި އަނބުރާ ފޮނުވާލަނީ5އަހަރުވަންދެން މޭޒުކޮޅުގައި ބާއްވާފައި ކަމަށް އިއްޔެގެ ބައްދަލުވުމުގައި ބުނި އަޑު އެހީމެވެ.\nޕީޖީ ކުރިން ހުރީ ޤާސިމްގެ ނިވަލަށް ވަދެ ފުރިހަމަ ހިމާޔަތުގައެވެ. މިހާރު އެކަމަނާ ހުރީ އަންނިގެ ހިޔަލުގައި ފުރިހަމަ ރައްކާތެރިކަމުގައެވެ. އަދި އޭގެ ކުރިން އެކަމަނާ ހުރީ ޔާމީނު ގެ ހިމާޔަތުގައެވެ. މީނާގެ ކާރިން ސަލާމަތެއް ނުވެވޭނެއެވެ. ދަޢުވާ ނުކުރިއަސް ކުރެވޭނެ ހަމަ އެއްކަމެއްވެސް ނޯންނާނެއެވެ. އެޖެންޑާ 19 ގައި ބާރަށް ބައްދައިގެން ތިބެމާ ހިނގާށެވެ.\nކޯޓަށް ހުށަހެޅިއަސް ވާނެ ކަމެއް ނެތްކަން ބިސާމަށް އެނގެެވެ. އެ ވަނީ ޕްރޮސެކިއުޓަރުންގެ ވަގުތު ނަގަލުމަކަށެވެ. އެހެންވެ ދައުލަތުގެ ވަސީލަތްތައް ހެޔޮގޮތުގައި ބޭނުން ކުުރުމަށް ޕްރޮސެކިއަރުން ގެ ވަގުތު ހޭދަކުރީ އެހެން މައްސަލަތައް ދިރާސާ ކުރުމުގައެވެ. ކޯޓް ތަކުގެ ހާލަތު ސާފެވެ. ލިޔެފާ ދޭ ހުކުމް އިއްވާ ފަޑިޔާރުންގެ ތިބި ތަނަކަށް ތިޔަހެން ހުށަހަޅާ މައްސަލައަކުން ނުކުންނާނެ ނަތީޖާއެއް ނެތެވެ.\nތިޔަކޮމިޝަނަށް ރޯޅިއެއްނާންނާނީ ތިގޮތަށް ވާހަކަދައްކައިގެން.\nމުޢައްވިޒުމެންނަށް ކީއްވެތޯ އެގޮތަށް ޕީޖީން ޢަމަލު ކުރެއްވީމާ ރައްޔިތުންނާ ޙިއްޞާ ނުކުރެއްވުނީ. ފަހަތު ފަޔަށް ބަރުވެފައި ތިއްބެވުނީ ސަބަބެއް އޮތީމާ ދެއްތޯ؟ މިއަދު ރައްޔިތުން ކުރިމަތީގައި ތިގޮތަށް ވާހަކަ ދެއްކެވިޔަސް ޤަބޫލެއް ނުކުރެވޭނެ. އޭސީސީގެ ބައެއް ބޭފުޅުންނަށް ނުޙައްޤުން އެޕާޓްމެންޓުތަކާއި، ފުލެޓްތައް ލިބި އެތަންތަނުގައި ދިރިއުޅެމުންދާ ވާހަކަ އަކީ އަޑުއަހާއަހާ ބާވަމުންދާ ވާހަކަ. ކުރިޔަށް އޮތް ދައުރަށް ފައިނަންގަވާނެ ކަމެއް ނެތް


ކޮވިޑްގެ ސަބަބުން ދައުލަތައް ލިބޭ ގެއްލުން 36 ބިލިއަން ރުފިޔާއަށް އަރާނެ: އަމީރު\nކޯވިޑް19ގެ ބަލިމަޑުކަމުގެ ސަބަބުން ދައުލަތުގެ އާމްދަނީއަށް ލިބޭ ގެއްލުން 36 ބިލިއަން ރުފިޔާއަށް އަރާނެކަމަށް ފިނޭންސް މިނިސްޓަރ އިބްރާހިމް އަމީރު ވިދާޅުވެއްޖެއެވެ.\nފިނޭންސް މިނިސްޓަރ މިހެން ވިދާޅުވީ، ކައުންސިލަރުން ދައުލަތުގެ މާލިއްޔަތު ޤަވައިދަށް އަހުލުވެރިކުރުވުމުގެ ތަމްރީން ޕްރޮގްރާމްގައި ވާހަކަދައްކަވަމުންނެވެ.\nފިނޭންސް މިނިސްޓަރ އިބްރާހިމް އަމީރު ވިދާޅުވީ، މި ދުވަސްވަރަކީ މުޅި ދުނިޔެވެސް ބޮޑު އިޤްތިސާދީ ކާރިސާއެއްގެ ތެރޭގައި އޮތް ދުވަސްވަރެއްކަމަށެވެ. އެހެންކަމުން ޚަރަދުކުރުމުގައި ވަރަށް ބޮޑަށް ސަމާލުވާންޖެހޭނެކަމަށާއި، ކައުންސިލްތަކުގެ އަމާޒަކަށްވާންވާނީ ބްލޮކް ގްރާންޓް އަދި ކައުންސިލަށް ލިބޭ އާމްދަނީގެ ތެރޭގައި ޚަރަދުތައް މެނޭޖްކުރުންކަމަށް މިނިސްޓަރ ފާހަގަކުރެއްވިއެވެ.\nމިނިސްޓަރ އަމީރު ވިދާޅުވީ، ކޯވިޑް19ގެ ސަބަބުން ދައުލަތައް ލިބޭ އާމްދަނީވެސް ވަރަށް ބޮޑަށް ދަށްވެފައިވާކަމަށެވެ. އެގޮތުން 2020 އިން 2022 ގެ ނިޔަލަށް ކޯވިޑްގެ ސަބަބުން ދައުލަތުގެ އާމްދަނީއަށް 36 ބިލިއަން ރުފިޔާގެ ގެއްލުމެއް ލިބޭނެކަމަށް މިނިސްޓަރ ވިދާޅުވިއެވެ. އެއީ ގާތްގަނޑަކަށް 2.3 ބިލިއަން ޑޮލަރުގެ ގެއްލުމެއްކަން މިނިސްޓަރ ފާހަގަކުރެއްވިއެވެ. އެހެންކަމުން ދައުލަތައް ލިބޭ ގެއްލުން ކުޑަކުރުމަށްޓަކައި ޚަރަދުތައް ކުޑަކުރަންޖެހޭކަމަށް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ ޕެންޑެމިކް އާއި ގުޅިގެން އިތުރުވި ދަރަނި އުފެއްދުންތެރިކަމުގެ ނިސްބަތުން އިތުރުކުރެވޭނީ އިޤްތިސާދު ސިންދަފާތުކޮށް ވީ އެންމެ އަވަހަކަށް ގައުމީ އުފެއްދުންތެރިކަން އިތުރުކުރެވިގެން ކަމަށެވެ. އަދޮ 2022 ވަނައަހަރުގެ ބަޖެޓުގެ އަމާޒަކަށް ވާނީ މިގޮތަށް އަމަލުކުރުންކަމަށް މިނިސްޓަރ ވިދާޅުވިއެވެ.


މާފަރު ކައުންސިލްގެ ރައީސް އަންވަރުގެ ގޮޑި ހުސްވިކަން އެލެކްޝަނުން އިޢުލާންކުރައްވައިފި. | Landhooinfo\nމާފަރު ކައުންސިލްގެ ރައީސް އަންވަރުގެ ގޮޑި ހުސްވިކަން އެލެކްޝަނުން އިޢުލާންކުރައްވައިފި.\nމާފަރު ކައުންސިލް އިދާރާ\nނ. މާފަރު ރަށު ކައުންސިލްގެ އެމްޑީޕީ މެންބަރު އަދި އެ ކައުންސިލްގެ ރައީސް އަންވަރު އަބްދުލްޣަނީ ޕާޓީން ވަކިކުރުމުން އެ ގޮނޑި ހުސްވެއްޖެ ކަމަށް އިލެކްޝަންސް ކޮމިޝަނުން ބުނެފި އެވެ.\nގިނަ ކުލަބުތަކަކަށް ފުޓުބޯޅަ ކުޅުނު މަޝްހޫރު ކުޅުންތެރިޔާ އަންވަރު އެމްޑީޕީން ކުރަން ނިންމީ ޕާޓީގެ ފިޔަވަޅު އަޅާ ކޮމެޓީން ބެލުމަށް ފަހު ގިނަ މައްސަލަތަކެއް ފާހަގަކުރެވިގެން ކަމަށް އެޕާޓީން ވަނީ ބުނެފަ އެވެ.\nއިލެކްޝަން ކޮމިޝަނުގެ ރައީސް ފުއާދު ތައުފީގު މިއަދު ވިދާޅުވީ މާފަރު ކައުންސިލުގެ މެންބަރު އަންވަރު އެމްޑީޕީން ވަކިކޮށްފައިވާ ކަން އެ ޕާޓީން އަންގާފައިވާ ކަމަށާއި އެއާ އެކު އޭނާގެ ގޮޑި ގެއްލިފައިވާކަމަށެވެ.\n“އެގޮނޑި ހުސްވެފައިވާ ކަމަށް ނިންމީ ހުރިހާ ކަމެއް ބެލުމަށް ފަހު،” ފުއާދު ވިދާޅުވި އެވެ.\nއޭނާ ވިދާޅުވީ މާފަރު ކައުންސިލްގެ ބައި އިލެކްޝަން ވަރަށް އަވަހަށް އިއުލާންކޮށް އިންތިހާބަށް ކުރިމަތި ލުމުގެ ފުރުސަތު އެ ކޮމިޝަނުން ވަރަށް އަވަހަކަށް ހުޅުވާލާނެ ކަމަށް ފުއާދު ވިދާޅުވި އެވެ.\nމާފަރު ކައުންސިލްގައި ތިބެނީ ޑީއާރުޕީ ކައުންސިލް މެންބަރަކާއި އެމްޑިޕީގެ ތިން މެންބަރެކެވެ.


ސަރުކާރާމެދު ކަންބޮޑުވާން ޖެހެނީ ލާދީނީ ފިކުރުގެ މީހުން ސަރުކާރުގެ ޕޮލިސީ ލެވެލްގަ އިސް މަޤާމުތަކުގަ ތިބުމުން!\nއާރޓިކަލްކިޔުމަށް ހޭދަވާނެކަމަށް ބެލެވެނީ :2މިނެޓް, 45 ސިކުންތު\nރާއްޖެއިން އިސްލާމް ދީން ފުހެލަން މަސައްކަތްކުރާ އެމްޑީއެންގެ ރިޕޯޓް ނުވަތަ "ސެޓަނިކް ރިފޯމް ޕޭޕަރސް" އާއިމެދު ކަންބޮޑުވާން ޖެހެނީ އެމްޑީއެން ފަދަ ކަނޑައެޅިގެން އިސްލާމް ދީނަށާއި ރަސޫލް (ޞޢވ) އަށް ފުރައްސާރަކުރާ ލާދީނީ ފިކުރުމުގެ މީހުން މިސަރުކާރުގެ އިސް މަޤާމުތަކުގައި ތިބުމުންނެވެ. ޚާއްޞަކޮށް ޕޮލިސީތައް އެކުލަވައިލާ ފެންވަރުގައި ތިބުމުންނެވެ.\nއެ ޝައިޠާނީ ކަރުދާސްތައް ނެރުނީ މީގެ4ވަރަކަށް އަހަރުކުރިން ނަމަވެސް އެކަން ޢިލްމުވެރިންގެ ސަމާލުކަމަކަށް ނައުދެއެވެ. ރިޕޯޓް އޮތީ އިނގިރޭސިބަހުން ކަމަށްވުމުން ތަރުޖަމާ ކުރައްވައިގެން ބައްލަވަން މަސައްކަތްޕުޅު ނުކުރެއްވި އޮތުމުންނެވެ. އެއިގައި ހުރި މައްސަލަތައް ދިނީ ޢިލްމުވެރިންގެ ސަމާލުކަމަށް އައީ ބައަކު އެ ކަރުދާސްތައް ބަލައި އެއިގައި ހުރި ޝައިޠާނީ ފިކުރުގެ މައްސަލަތައް ޢިލްމުވެރިންގެ ސަމާލުކަމަށް ގެނައުމުންނެވެ.\nބައަކު އެހައި ނުބައި ރިޕޯޓެއް ނެރުމުން އެއިގެ ހަޤީޤަތް ނުބަލައި ރައީސް ޔާމީނުގެ ސަރުކާރުން އޮތް އޮތުމުގެ ޒިންމާ އުފުލަން ރައީސް ޔާމީނުގެ ސަރުކާރަށް ޖެހޭނެއެވެ. އަދި މިސަރުކާރަށް އުފުލަން ޖެހޭނެ ޒިންމާއަކީ އެމްޑީއެން އާއި ގުޅުން ހުރި އަމިއްލައަށް ތިމާ އަކީ އެތީސްޓެއް ކަމަށް ބުނެފައިވާ މީހުންނަށް ސަރުކާރުގެ އިސް މަޤާމުތައް ދިނުމެވެ. މިސަރުކާރުގައި އެންމެ އިސްކޮށްތިއްބެވި ބައެއް ބޭފުޅުންނަކީ އެމްޑީއެން އާއި ވަރަށް ގާތުން މަސައްކަތްކުރައްވަމުން ގެންދަވާ ބޭފުޅުން ކަމަށްވުމުން އެ ރިޕޯޓުގައި ހުރި ކަންކަން ޢާންމުންނަށް ނުއެނގި އޮތް ނަމަވެސް އެބޭފުޅުންނަށް ރަނގަޅަށް އެނގިވަޑައިގަންނަވާނެއެވެ. ވީމާ ރަނގަޅަށް އެނގިތިބެމެ އިސްލާމް ދީނާއި ކަނޑައެޅިގެން ދެކޮޅު މީހުންނަށް ސަރުކާރުގެ ޕޮލިސީ ލެވެލްގެ މަޤާމުތައް ދިނުމަކީ އެމީހުންގެ ފިކުރުގައި އެއްވެސް މައްސަލައެއް ނެތް ކަމަށް ސަރުކާރުން ޤަބޫލުކުރާ ކަމުގެ ހެއްކެއް ކަމަށް ބުނުމުގެ ފުރުޞަތު ލިބިގެންދަނީ އެހެންވެގެންނެވެ. އެމީހުން ހަދާ ޕޮލިސީތަކުން ރާއްޖެއިން އިސްލާމް ދީން ފުހެވިގެން ދިއުމުގެ ބިރު އިންތިހާއަށް ބޮޑުކަން އެއީ ޤަބޫލުކުރަން ޖެހޭނެ ކަމެކެވެ.\nކުރިން ނުއެނގި ހުރި ކަންކަން އެނގުމުން ބައަކު އިސްލާމް ދީނާއި ދެކޮޅަށް ހިންގާފައިވާ ބޮޑު ޖަރީމާއަކާއި ދެކޮޅުވުމުން ދެކޮޅުވި މީހުންނަކީ އެފަދަ ނުބައިކަމެއް ޤަޞްދުގައި ކުރި މީހުންނާއި އެއްވަރު ބައެއް ކަމަށް ބުނެވޭނެ ގޮތެއް ހަމަ އެއްގޮތަކަށްވެސް ނުވިސްނެއެވެ. އެރިޕޯޓްގައިވާ ކަންކަން އެނގުމުން އެކަމާއި ދެކޮޅަށް ނުކުމެވަޑައިގެންނެވި ދީނީ އިލްމުވެރިންނާއި އެ ޝައިޠާނީ އަމަލު ހިންގި މީހުންނާއި އެއްވަރު ކުރުމަކީ ކޮން ތިލަފަތަކުން ކިރައިގެން ނެރުނު ނަތީޖާއެއް ކަމެއް ނުއެނގެއެވެ. މިފަދަ ވާހަކަތައް ފެތުރުމަކީ މިފަދަ ޝައިޠާނީ ކަންކަން ކުރަން ހިތްވަރުދިނުމާއި އިސްލާމް ދީން ޙިމާޔަތް ކުރަން މަސައްކަތްކުރައްވާ ޢިލްމުވެރިން ފަޟީޙަތްކޮށް އަގުވައްޓަން ހިންގާ އިސްލާމް ދީނާއި ކަނޑައެޅިގެން ދެކޮޅު ޖަރީމާއެއް ނޫން ކަމަށް ހަދާނީ ކިހިނަކުންބާވައެވެ!\nރައްޔިތުންނަށް އޮތީ ޝައިޠާނީ އެޖެންކުރާ މިފަދަ ހުރިހާ މަސައްކަތްތަކަށް ވަރަށް ފުރިހަމައަށް ވިސްނައި ހޭލުންތެރިވުމެވެ!\nޔަޤީންވާ ކަމަކީ އިސްލާމް ދީން ޤަބޫލުނުކުރާ ސަފީރުންނަށްވުރެ ޑރ. ބިލާލް ފިލިޕްސް މާރަނގަޅުވާނެކަން!\nރާއްޖޭގެ ރީތިކަން ދައްކުވައިދޭ ފޮޓޯ މަޢުރަޒެއް ބެންކޮކްގައި ހުޅުވައިފި\nޑރ. ބިލާލް ފިލިޕްސް ރާއްޖެ ވަޑައިގަންނަވަނީ!\nޢަބްދުއްރަޝީދުގެ މައްޗަށް ކުރެވުނު ކަށުނަމާދާ ޖަނާޒާގައި ގިނަ ބައަކު ބައިވެރިވި!\n2 މިލިއަނަށްވުރެ ގިނަ ދަތުރުވެރިންނަށް ޚިދުމަތްދޭއިރު5ލައްކަ ފަތުރުވެރިންނަށް ޚިދުމަތް ނުދެވޭކަމަށް ބުނީމާ ޤަބޫލުކުރާނީ ކާކުތޯ؟\nއެމްއޭސީއެލްއިން ގެންގުޅޭ ސިޓީއާ މަޖިލިސް މެންބަރުން ގެންގުޅޭ ސިޓީ ދިމައެއްނުވޭ!


Vaahaka: Vadhaau - Vaguthu\nވެހެމުންދިޔަ ވާރޭގައި ތެމިގެން ހިނގާފައި ދާ އެކަނިވެރި އަންހެން ކުއްޖެއް މަޖީދީ މަގުގެ ސޯސަން މަގާ ވީ ފަރާތަށް ހުރި މީހަކަށް ނަމަ ފެންނާނެއެވެ. މަޑު ނޫ ކުލައިގެ ޓޮޕަކާއި ކަޅުކުލައިގެ ޖިންސެއް ލައިގެން ހުރި އިރު އަތުން ދިޔައީ ފޮށްޓެއް ދަމަމުންނެވެ. ހިނގަމުން ދިޔައީ އިސްޖަހައިގެން ހުރެ މަޑުމަޑުންނެވެ. ޖައިޝާންއަށް އަލްފާ ފެނުނީ ވާރޭ ވެހޭ ވަރުން ސައިކަލު ނުދުއްވިފާ ހުއްޓައެވެ. އެއްލި ކަޅިއަކުން ފެނުނު މި އަންހެން ކުއްޖާ އޭނާގެ ލޮލުގައި އަޅައިގަތަސް އެއީ އަލްފާ ކަން އިނގުނީ ޝައްކެގައި ހުރެ ނަމަވެސް ގޮވާލި ގޮވުމަށް އޭނާގެ މޫނު ޖައިޝާންއާ ދިމާލަށް އަނބުރާލުމުންނެވެ. އެ ދޮން މޫނުން ސިފަވަނީ ހިތާމައެވެ. ލޮލުން ފައިބަމުން ދިޔަ ކަރުނަތައް ވާރޭ ފެން ތިކި ތަކާ އެއްވަމުން ދިޔަޔަސް ޖައިޝާނަށް އަލްފާ ރޮނީ ކަން މާ ރަނގަޅަށް ވެސް އެނގެއެވެ.\nޖައިޝާނަށް ކުރެވުނީ ސުވާލެކެވެ. އޭނާ ފެނުމުން އަލްފާގެ ދެލޯ ބޮޑުވިއެވެ. އިސްޖަހައިގެން ހުރެ ބާރު ބާރަށް ރޮވުންފެށިއެވެ. ފުން ހިތާމަޔަކާ ތިމާ ކުރިމަތިލަމުންދާ އިރު ގާތް މީހެއް ފެނުމުން ކަރުނަތައް ބަންޑުން ވާ ގޮތަށެވެ.\nވަރަށް މަސައްކަތުން އަލްފާ ގެ ރުއިން ހުއްޓުވުމަށްފަހު ޖައިޝާން ކުރިން ހުއްޓި ހުރި ގަހުގެ ހިޔާވަހި ކަމަށް ގެނެއްސިއެވެ. ޖައިޝާންގެ ގަމީހުގައި ވާރޭގެ އަސަރު ހުރީ ކުޑަކޮށް ނަމަވެސް އަލްފާ ހުރީ ތެމި ފޯ ވެފައެވެ. އަތުގައި އޮތް ފޮއްޓަށް އިޝާރަތް ކޮށް ޖައިޝާން ސުވާލު ކުރުމުން އަލްފާގެ ފަރާތުން ލިބުނު ޖަވާބު ވަރަށް ކުރެވެ.\nއިތުރު ވާހަކައެއް ދައްކާ ކަށް ޖައިޝާން ނުހަދައެވެ. އަލްފާގެ އަތުގައި ހިފާ ސައިކަލާ ދިމާލަށް މިސްރާބު ޖެހިއެވެ. އެ ބޯހަރު ކުއްޖާ ގަދަ ހެދިއެވެ. ނުދާނަމޭ ކިޔާ އާދޭސް ކުރިއެވެ. ނަމަވެސް އަލްފާގެ އާއިލާއެއް ކީއްކުރަން ގާތް ރައްޓެއްސެއްވެސް މާލޭގައި ނުހުންނާނެކަން ޖައިޝާންއަށް އެނގެއެވެ. އެހެންކަމުން އެއް އިރެއްގައި ޖައިޝާންއާ އަލްފާގެ ދެމެދުގައި އޮތް ގާތް ގުޅުމަށްޓަކައި އޭނާ އަށް އެހީތެރި ވާން އޭނާ ނިންމީއެވެ.\nގޭގެ ދޮރުގެ ބެލް ދެތިން ފަހަރު ޖަހައިފިއެވެ. ނަޝްވާ ގެ ހިލަމެއް ނުވެއެވެ. ކައިވެނި ކޮށްގެން ޖައިޝާންއާ ނަޝްވާ ބަދަލުވީ އަމިއްލަ އެޕާޓްމަންޓަކަށެވެ. ނަޝްވާގެ ކޮއްކޮ ނަފްހާ އަށް އެ އެޕާޓްމަންޓްގައި ދެން ހުރި ކޮޓަރި ދީފައެވެ. ނަމަވެސް ނަފްހާ ވަނީ އިހަކަށް ދުވަހަކު ބޭރަށް ކިޔަވަން ފުރާފައި ކަމުން އެ ކޮޓަރި ހުންނަނީ ހުސްކޮށެވެ. އަލްފާ ޖައިޝާންގެ ގެއަށް ގެނައި އެއް ސަބަބަކީ އެއީއެވެ. ޖައިޝާންގެ އަމިއްލަ ގޭގެ ހިޔާވަހިކަމުން ޖާގަ އޮއްވާ ވެހެމުންދާ ވާރޭގައި މާލޭގެ މަގުތަކުގައި އެކަނި މާ އެކަނި ހިނގަން އޭނާ ދޫކޮށްލަން ޖައިޝާންގެ ޒަމީރު ތަން ނުދޭތީއެވެ. ޖައިޝާންގެ މި ނިންމުމަށް ނަޝްވާ އެއްބަސް ވާނެކަމެއް ވެސް ނުވާނެކަމެއް ވެސް ނޭނގެއެވެ.\nބޮޑު ހިނިތުން ވުމަކާއެކު ގޭގެ ދޮރު ހުޅުވި ނަޝްވާގެ އަޑު ވަކި ހިސާބަކުން ކެނޑިގެން ގޮއްސިއެވެ. ޖައިޝާންގެ ކައިރީގައި އަންހެން ކުއްޖެއް ހުރީމަ ކަންނޭނގެއެވެ. އުފެދިފައިވާ ސުވާލުތަކުގެ ޖަވާބަކަށް އެދި ޖައިޝާންއާ ދިމާލަށް ބަލާލާ އެއް ބުމަ އަރުވާލިއެވެ. އަލްފާ ގޮވައިގެން އަވަސް އަރުވާލާފައި އައި އިރު ކުރިމަތިލާން ޖެހޭނީ އަންހެނުންނާ ކަން އޭނާ ހަނދާން ނެތުނީއެވެ. ނަޝްވާ ސުވާލު ކުރާނެއެވެ. ރުޅިވެސް އަންނާނެއެވެ. އަދި އަމުދުން އަލްފާ އަކީ އެއް ޒަމާނެއްގައި ޖައިޝާންއާ ލޯބީގެ ގޮތުން ގުޅިގެން އުޅުނު ކުއްޖެއްކަން އެނގިއްޖެއްޔާ ގެއިން ވެސް ނެރެލަފާނެއެވެ.\nނަޝްވާ ގެ މޫނުމަތިން ފެންނަމުން ދިޔަ ކުލަވަރުތަށް ނުފެންނަ ކަމަށް ހަދާ ޖައިޝާން އަލްފާ ގޭތެރެއަށް ވެއްދީމެވެ. އޭނާ ހުރީ ކިޔާނެ އެއްޗެއް ނޭނގިފައެވެ. ގަނެފައި ހުރި ލަދެއްގެ ބޮޑު ކަމުން ޖައިޝާންއާ ހަތަރު ކަޅި ހަމަކޮށް ނުލައެވެ. ޖައިޝާން ވާހަކަ ދައްކާ ނިމެންދެން އަލްފާ ހުރީ އިސްޖަހައިގެންނެވެ. ނަފްހާ ކުރިން އުޅުނު ކޮޓަރި ދައްކާ އެ ކޮޓަރީގައި އިހަށް ހުރެލާށޭ ބުނުމުން ޖައިޝާން އިޝާރަތް ކުރި ކޮޓަރިއާ ދިމާލަށް ނަޒަރު ހިންގާލިއެވެ. ތެމިގެން ހުރި އެއްޗެހި ބަދަލުކޮށްލުމަށް ފަހު ތާޒާ ވެލައިގެން ނިކުމެލާށޭ ޖައިޝާން ބުންޏެވެ. ބޯ ޖަހާލުމަށްފަހު އަލްފާ ގޮސް ކޮޓަރިއަށް ވަނެވެ. ދެމީހުންގެ މި ހަރަކާތްތައް ދާދި ގާތުން ބަލަން ނަޝްވާ ހުރި އިރު ބޮލުން އަރަމުން ދިޔައީ ހަސަދައިގެ ދުމެވެ.\nއަލްފާ ކޮޓަރިއަށް ވަދެ ދޮރު ޖެހުމާއެކު ނަޝްވާ ސުވާލު ކުރިއެވެ. އަލްފާ އަށް އަޑު އިވޭ ހިސާބުގައި މި ވާހަކަ ދައްކަން ބޭނުން ނުވާތީ ޖައިޝާން ނަޝްވާގެ އަތުގައި ހިފައިގެން ގެންގޮސް އެ ދެމީހުންގެ ކޮޓަރި އަށް ވަނެވެ. އަދި މަޑު މަޑުމަނުން ގެންގޮސް ނަޝްވާ އެނދުގައި ބައިންދާ އޭނާގެ ދެ އަތުގައި ހިފިއެވެ.\n“އެއީ އަލްފާ. އަހަރެންގެ ވަރަށް ގާތް އެކުވެރިއެއް. އޭ.ލެވެލް ކިޔެވީ އެއްކޮށް. ދެންމެ ވާރޭގަ ޖެހިފަ ހުއްޓަ މީހަކު ފޮށްޓެއް ދަމުމުން ދާތަން ފެނިގެން ބަލާލި އިރު އޭނަ. އޭލެވެލް ކިޔެވި އިރުވެސް ކުދިން ބަހައްޓާ ގެތަކުގަ އޭނަ އުޅުނީ ވަރަށް ހާލުގަ. މިރޭ ހަމަ އެއްވެސް ކަމަކާ ނުލާ އޭނާ ގެއިން ނެރެލައިފި. އަލްފާ ގެ ނުހުރެ އެއްވެސް އާއިލާ މީހެއްވެސް. މަންމަ އާ ބައްޕަ ވަނީ ނިޔާވެފަ. ބޭބެ އެއް ހުރި. ނޭނގެ މަށަކަށް އޭނަ ވީ ތަނެއްވެސް”\nވާހަކަ ދައްކާ ނިމުމަށްފަހު ޖައިޝާން ނަޝްވާ ގެ މޫނަށް ބަލާލި އެވެ. ނަޝްވާ އިނީ ދުރު ޚިޔާލަކަށް ގެއްލިފައެވެ. އަލްފާ ގެ ވާހަކައަކީ އޭނާ އަމިއްލަ އަށް ތަޖުރިބާ ކޮށްފައިވާ ކަންތަކެވެ. އޭނާގެ މައިންބަފައިންގެ ވެސް މާލީ ފެންވަރު ނެތުމުން ކިޔަވަން ގެނެސް ބަހައްޓާފައި ހުރީ ބައެއްގެ ގޭގައެވެ. އެއް ގެއިން އަނެއް ގެއިން އޭނާ ވެސް ވަނީ ބަދަލުވެ އެކަމުގެ އުނދަގުލާ ވޭނުގަ އުޅެފައެވެ. ބައެއް މީހުން ހަމަ ނުލަފައީއެވެ. އެހެން ގޮސް ތިބޭ ކުދިންނާ ދޭތެރޭ ކަންތައް ކުރަނީ ނޯކަރުން ހެންނެވެ. މިހެން ބުންޏަސް ބައެއް މީހުން ރަނގަޅެވެ. ޖައިޝާން އާ ދިމާވި އިރު ނަޝްވާ ހުރި ގޭގެ މީހުން އޭނާ އަށް ވަރަށް ހެވެވެ. ނަމަވެސް އޭގެ ކުރީގެ ގެތަކުން ނަޝްވާ އަށް ލިބުނީ އަނިޔާއެވެ. ނަފްސާނީ އަނިޔާއެވެ. އެހެންކަމުން އަލްފާ ގެ ހާލަތަށް ނަޝްވާ ހަމްދަރުދީވިއެވެ. އަދި އަލްފާ އެ ގޭގައި ބެހެއްޓުމަކުން ނަޝްވާ އަށް އެއްވެސް މައްސަލައެއް ނެތް ކަމުގައި ޖައިޝާން ގާތުގައި ބުންޏެވެ.\n“އިނގެ އެންނު ނަޝް ޖޭ ވާ ވަރު. ޕޮސެސިވް ވަނީކީ ނޫން އިނގޭ. ހަމަ ޖޭ ވަނީ. ޖައި އަކަށް ނޭނގޭނެ މި ޒަމާނުގެ އަންހެން ކުދިންގެ ގޮތެއް. ހަމަ ފުރުސަތެއް ނުލިބިފަ ހުންނާނި ޖަހައިގަންނަން. މީހެއްގެ ފިރިއެއް ކަމަކު އެމީހުންނަށް ހެޔޮ ވާނެ. ބަޓް އައި ލައިކް އަލްފާ. އައިމް ޝުއާ ޝިޒް ނޮޓް ލައިކް ދެޓް”\nޖައިޝާން ހިނިތުން ވެލިއެވެ. ނަޝްވާ ދެކެ އޭނާ ނުލާހިކު ލޯބިއެވެ. އެ ނޫން އަންހެނަކާ ދިމާލަށް ލޯބީގެ ނަޒަރަކުން ރައްޓެހިވީންސުރެ ޖައިޝާން ބަލާލާފަވެސް ނުހުންނާނެއެވެ. ނަމަވެސް އަލްފާ އާއި ޖައިޝާންގެ މާޒީ ގެ ހަގީގަތް އެނގިއްޖެއްޔާ ނަޝްވާ ޝައްކު ކުރަން ފަށައިފާނެއެވެ. އަލްފާ އާ ޖައިޝާން ގެ ހިތުގައި އެކަކު އަނެކަކާ ދޭތެރޭ އެއްވެސް ކަހަލަ ލޯބީގެ އިހުސާސުތަކެއް ނެތަސް، ނަޝްވާ ނަގާނީ ނެގެން އޮތް އެންމެ ނުބައި ގޮތަށެވެ. އެހެންކަމުން ޖައިޝާން ނިންމީ އެވާހަކަ ނަޝްވާ އާ ހިއްސާ ނުކުރާށެވެ. ދުވަސްކޮޅަކަށް ފަހު ތަނެއް ލިބުމުން އަލްފާ ހިނގައިދާނެއެވެ. ކިތަންމެ މަޑު ކުރަން ބުންޏަސް އަލްފާ ނުހުންނާނެ ކަން ޖައިޝާން އަށް އެނގެއެވެ.\nމައުޟޫ ބަދަލުކޮށްލުމުގެ ގޮތުން ޖައިޝާން ނަޝްވާގެ އުނގުގައި ބޯ އަޅާލިއެވެ.\n“ވަރަށް ބަނޑުހައި. ކޯއްޗެއް ކާން ހުރީ”\n“ޗީޑި، ދެން ޖައިޝާން. ދޭބަލަ ތި ތެތް އެއްޗެހި ބަދަލޮކޮށްގެން އަންނަން. އެހާ އިރަށް ކާން ހަދާފަ ބަހައްޓާނަން”\nނަޝްވާ ޖައިޝާން ގެ ބޯ އޭނާގެ އުނގުން ނަގަމުން ބުންޏެވެ.\n“ބޯ ވެސް ދޮންނާތި. ތަންމުޑު ވަސް ދުވާނެ”\nޖައިޝާން ފުސް މޫނު ހަދާލިއެވެ. ބޮލުގައި އަތް ހާކާލާ ފެންތައް ކަހާލީ ނަޝްވާގެ މޫނާ ދިމާލަށެވެ. ދެމީހުންނަކީ ވެސް މިފަދައިން އެކަކު އަނެކަކަށް ސަމާސާ ކުރާ ބައެކެވެ. ނަޝްވާ އަށް އެއްޗެކޭ ބުނެވުމުގެ ކުރިން ޖައިޝާން ދުވެފައި ގޮސް ފާޚާނާ އަށް ވަަދެއްޖެއެވެ. ބޯހޫރަމުން ހުރެ ނަޝްވާ ނިކުތީ ހިނިތުން ވުމަކާއެކުއެވެ.\nޖެހިގެން ހުރި ކޮޓަރީގައި އިން އަލްފާ ގެ މޫނުމަތިން ފެންނަމުން ދިޔައީ މާޔޫސްކަމެެވެ. މިފަދަ ނިކަމެތި ހާލެއްގައި ޖަައިޝާން އާ ކުރިމަތިލާން ޖެހުމުން އިނީ ލަދުވެސް ގަނެފައެވެ. އެކަކު އަނެކަކާ ވާހަކަ ނުދައްކާތާ އަހަރުތަކެއް ވެއްޖެއެވެ. ނަމަވެސް ޖައިޝާން މަތިން ހަނދާނެއް ނުނެތެއެވެ. އެއީ އޭނާގެ އެންމެ ގާތް އެކުވެރިޔާއެވެ. ޖައިޝާން ކިޔަވަން ބޭރަށް ފުރުމަށްފަހު ވާހަކަ ދެއްކުން މަދުވީއެވެ. އޭނާ ކިޔެވުމުގައި މަސްޣޫލުވީއެވެ. އަލްފާ ވެސް އޭނާގެ ވަޒީފާގެ މަސްއޫލިއްޔަތު ތަކުގައި ޖެހުނީއެވެ. އަލްފާ އާ ޖެހުނު ފިރިހެނެއްގެ ސަބަބުން ހުރިހާ ސޯޝަލް މީޑިއާ ތަކުން ނިކުންނަން ޖެހުނީއެވެ. އޭގެ ފަހުން ޖައިޝާން އާ އެއްވެސް ގޮތަކަށް ވާހަކައެއް ނުދެއްކެއެވެ. ނަމްބަރު ތައް ބަދަލުވެއްޖެއެވެ. އުޅުނު ގެ ބަދަލު ވެއްޖެއެވެ. ފަސް އަހަރު ކޮށްފައި ޖައިޝާން އެނބުރި މާލެ އައި އިރު އަލްފާ ގެއްލިއްޖެއެވެ. ހޯދަން މަސައްކަތް ކުރިއެވެ. އެއްވެސް ސޯޝަލް މީޑިއާ އަކުން ނުފެނުނެވެ. އަލްފާ އަކީ ޖައިޝާން ފިޔަވާ އެކުވެރިން މަދު ކުއްޖެކެވެ. ނަމަވެސް ދަންނަ އެކަކަށް ވެސް އޭނާ ވީ ތަނެއް ނޭނގެއެވެ. މިއޮށް ބޮޑު މާލޭގައި ފިލައިގެން އެއުޅެނީ ކީއްވެ ކަމެއް ޖައިޝާން އަކަށް ނޭނގެއެވެ.\nއަލްފާ ފިލީއެއް ނޫނެވެ. ގެއްލުނީއެއްވެސް ނޫނެވެ. ދުނިޔެ މަތިން ފޫހި ވީއެވެ. އަލްފާ ގެ ބައްޕަ ވަނީ އުމުރުން ދެ އަހަރުގައި ނިޔާވެފައެެވެ. މާ ގިނަ އަހަރުތަކެއް ނުވެ މަންމަ ވެސް މި ދުނިޔެއާ އަލްވަދާއު ކިޔައިފިއެވެ. އާއިލާ މީހަކަށް ދެން ހުރީ ބޭބެ އެކަންޏެވެ. ބޭބެ ވަނީ އޭނާގެ ކުޑަ އާއިލާ އާއެކު ކެނެޑާއަށް ބަދަލުވެފައެވެ. އަލްފާއަށް ގުޅާ ނުލާ ތާނގައި ދިރިހުރި ތޯ ވެސް ބަލާނުލައެވެ. އޭލެވެލް ކިޔަވަން ހުރި އިރު ދިން އެއްޗެއް ދިނީ ބޭބެއެވެ. ބާރަ ނިމުމުގެ ކުރިން ކެނެޑާއަށް ފުރައިފިއެެވެ. މިވީ ހަތް އަހަރު ދުވަހުގެ ތެރޭގައި ބޭބެގެ އެއްވެސް ހަބަރެއް ނުވެއެވެ. އެހެންކަމުން އަލްފާއަކީ އަކީ އާއިލާ އެއް، މާ ގާތް ރައްޓެއްސެއް ހުރި މީހެއް ނޫނެވެ. މިހެން އުޅެނިކޮށް ދިމާވީ އާތިފް އާއެވެ. އެއީ އެހެން ދުވަަހަކަށް އޮތް ވާހަކައެކެވެ. އެ ޚިޔާލުތަކުގެ ތެރެއަށް އަނބުރާ ދާކަށް އަދި އަލްފާ ތައްޔާރެއް ނޫނެވެ.\nއެންމެ ފަހުން އޭނާ ނެރެލި ގެއަކީ މީގެ އަހަރެއް ކުރިން ބަދަލުވި ގެއެކެވެ. ފުރަތަމަ މަހެއްހާ ދުވަސް ވޭތަވީ އަމާން އޮމާން ކޮށެެވެ. ދުވަސްކޮޅެއް ނުވެ އަންނަން އުޅޭ ތޫފާނުގެ ރޯޅިތައް އޭނާގެ ދިރިއުޅުމަށް އެޅެން ފަށައިފިއެވެ. އެއްވެސް ކަމަކާ ނުލާ އަބަދު ގޭތެރޭގައި ޒުވާބު ކުރުމާ، ގޭގައި ބައިތިއްބާ ކުދިންނަށް މަލާމާތް ކޮށް އެއްޗެހި ގޮވުން ގިނަ ވެއްޖެއެވެ. ކިޔަވަން ތިބޭ ކުދިންނަށް ވެސް މަސައްކަތް ޖައްސާ ހަދަނީ ގޭގައި ގެންގުޅޭ ނޯކަރުންތަކެއް ހެންނެވެ. ވަޒީފާ ނިންމާފައި ގެއަށް އައުމަށްފަހު ވެސް އަލްފާ އަކަށް ނޭވާއެއް ލެވޭކަށް ނޯވެއެވެ. ކޮންމެވެސް އެއްޗެކޭ ކިޔާ ބޭރަށް ނެރޭނެއެވެ. ކޮންމެވެސް ކަމެއް ޖައްސާނައެވެ. މާލޭގެ ގެތަކުގައި މަހަކު ތިންހާސް ރުފިޔާ ދީގެން ބައިތިއްބާ ކުދިންނާ ދޭތެރޭ އެ ގެ ތަކުގެ މީހުން ކަންތައް ކުރަނީ ހާދަ އިހާނެތި ގޮތްގޮތަށެވެ. އަލްފާ ވަނީ އެ ހުރިހާ ކަމެއް މާ ރަނގަޅަށް ވެސް ތަޖުރިބާ ކޮށްފައެވެ. އެންމެފަހުން ކުރިން ބުނެވެސް ނުލާ ވިއްސާރަ ރެއެއްގައި އޭނާ ގެއިން ނެރެލީއެވެ. އާއިލާ މީހަކު ގެންނަން ޖެހިގެންނޭ ކިޔާފައެވެ.\nއަލްފާ ސިއްސައިގެން ދިޔައީ ދޮރުގައި މީހަކު ޓަކި ޖަހާ އަޑަށެވެ. ލޮލަށް ޖަމާވެފައިވާ ކަރުނަތައް ފުހެލުމަށްފަހު ލޯގަނޑުން މޫނު ބަލާލިއެވެ. ފެންވަރައިގެން ހުރުމުން މޫނު މަތިން މިހާރު ފެނިގެންދަނީ ތާޒާ ކަމެވެ. އަވަސް އަވަހަށް ގޮސް އޭނާ ދޮރު ހުޅުވިއެވެ. ކުރިމަތީގައި ހުރީ ހިތްހެޔޮ ހިނިތުންވުމަކާއެކު ހުރި ޖައިޝާން ގެ އަންހެނުން ނެވެ.\n“ހޭ. ކާން އަންނަން ވީނު؟”\nނަޝްވާ އަހާލިއެވެ. އަލްފާ ހުރީ ހެނދުނު ބުއި ކޮފީ ތަށްޓެއްގެ ބާރުގައި ކަމުން ހިނިތުން ވެލައިފައި ބޯ ޖަހާލިއެވެ. އަދި ނަޝްވާ އާއެކު ބަދިގެއާ ދިމާލަށް ހިނގައިގަތެވެ.\nއަލްފާ ޖައިޝާން މެންގެ ގެއަށް ބަދަލުވިތާ ދެތިން ދުވަސް ވެއްޖެއެވެ. އެތަކެއް ފަހަރަކު އާ ގެއަކަށް ބަދަލުވާން ބޭނުން ވާ ވާހަކަ ޖައިޝާން ގާތު އޭނާ އަށް ދެއްކިއްޖެއެވެ. ނަޝްވާ ގޯސްވީމައެއް ނޫނެވެ. ހަމަ އުޅެން ބޭނުން ނުވަނީއެވެ. އަލްފާ އާ ޖައިޝާން އަކީ އެއް އިރެއްގައި ދެލޯބިވެރިން ކަމުން ނަޝްވާ އާއި ޖައިޝާންގެ ގުޅުމަށް އަރާފާނެ ހުރަހަކަށް ވާން ބޭނުން ނުވާތީއެވެ. އަލްފާ ހީކޮށްގެން ހުރީ ނަޝްވާ އަށް ހުރިހާ ކަމެއް އެނގޭ ކަމަށެވެ. ނަމަވެސް ނަޝްވާ ގެ ފަރާތުން ހިތްހަމަ ނުޖެހޭ އެއްވެސް ކަމެއް އަލްފާއަށް ނުފެންނާތީ ހައިރާން ވެއެވެ. ގޭ ތެރޭގެ މަސައްކަތް ތަކުގައި ދެމީހުންވެސް އުޅެނީ ވަރަށް އެއްކޮށެވެ. އަލްފާ އަކީ ވަރަށް މީރު ކޮށް ކައްކަން އެނގޭ ކުއްޖެއްް ކަމުން އެގޭގައި މުޅިން ހެން ފަހަކަށް އައިސް ކައްކަނީ އޭނާއެެވެ. ނަޝްވާ ހުންނަނީ އަލްފާ އަށް ބޭނުންވާ ކުދި ކުދި އެހީތައް ފޯރުކޮށްދޭށެވެ. ދެމީހުންވެސް އުޅެމުންދިޔައީ ވަރަށް ހިތް ހަމަޖެހިގެންނެވެ. އެކަމާ ޖައިޝާން ހުންނަނީ ވަރަށް އުފަލުންނެވެ. އަލްފާ އަށް އެކަށީގެންވާ ގެއެއް ހޯދުމުގެ މަސައްކަތް އޭނާ ދަނީ ކުރަމުންނެވެ. އެކި އެކި ތަންތަން ބެލިއްޖެއެވެ. އޭނާ ހިތްހަމަނުޖެހެނީއެވެ. ކުރިން އަލްފާ އުޅުނު ހާލަތަށް އަލުން ފޮނުވާލާކަށް ބޭނުމެއް ނުވެއެވެ.\nއެހެން ދުވަސް ތަކެކޭ އެއްގޮތަށް މިއަދުވެސް އަލްފާ އާ ނަޝްވާ އުޅެމުން ދިޔައީ ބަދިގޭގައެވެ. ގޭގެ ބެލް ޖެހި އަޑަށް ކުޑަ ތުުވާލިކޮޅަކުން ފުހެމުން ނަޝްވާ ދިޔައީ ދޮރާ ދިމާލަށެވެ. ހުޅުވާލި އިރު ކުރިމަތީގައި ތިބީ އޭނާގެ ދެ ރައްޓެހިން ކަމުގައިވާ ސައުސަން އާއި ރީހާންއެވެ. ދެމީހުން ނުފެންނަތާ ގިނަ ދުވަސްތަކަކަށް ފަހު ފެނުމުން ނަޝްވާގެ މޫނުމަތި އުޖާލާވިއެވެ.\n“ވަދޭ ވަދޭ. އަމިއްލަ ގެއެންނު”\nނަޝްވާ ދޮރު ރަނގަޅަށް ނުުހުޅުވަނީސް ރީހާން ވަދެގެން ދިޔުމުން މަލާމާތް ކޮށްލިއެވެ. ވަދެގެން އައި ރީހާންގެ ލޮލުގައި އެންމެ ފުރަތަމަ ވެސް އަޅައިގަތީ އަލްފާ އެވެ. ދޮން މޫނެކެވެ. ރަން ކުލައިގެ އިސްތަށި ތަކާ އެކުވެ ހުރި ކަޅުކުލައިގެ ބޯ އިސްތަށިގަނޑެކެވެ. ހަމުގެ ކުލަ އަލިވެފައި ހަށިގަނޑުގެ ވަނާތައް ފުރިހަމައެވެ. އަލްފާގެ ތުނި ހަށިގަނޑަށް އިސާހިތަކު ރީހާން ގެ ހިތް ކިޔައިފިއެވެ. ރީހާން ގެ ފަރާތުން އަޑެއް ބަޑެއް ނީވިގެން ނަޝްވާ ބަލާލި އިރު ފެނުނު މަންޒަރުން އޭނާ ގާތަށް ހިނިވެސް އައެވެ. ގަބު ކައިފާ ބަލަހައްޓައިގެން އެ ހުރީ އަލްފާ އާ ދިމާލަށެވެ.\n“ހާ ނޭމް އިޒް އަލްފާ” ރީހާން އަށް އެކަނި އިވޭ ވަރަށް މަޑުމަޑުން ނަޝްވާ ބުނެލިއެވެ. އަދި އަލްފާ އަށް ގޮވާ، ގެނެސް އޭނާގެ ދެ ރައްޓެހިން ތައާރަފް ކުރިއެވެ. ސައުސަން އަކީ ފާޑެއްގެ މީހެއްކަމުން އޭނާގެ ދެއްކީ ފިނި ހަރަކާތްތަކެކެވެ. އަލްފާ އޭނާ އަށް ކަމުނުދަނީ ކަންނޭނގެއެވެ. ނަމަވެސް ހަގީގަތަކީ ރީހާން ގެ ފަރާތުން އަލްފާ އަށް ލިބެމުންދާ ސަމާލުކަން ސައުސަން އަށް ހަޖަމް ނުވީއެވެ. ސައުސަން ގެ ހިތުގައި ރީހާން އަށް އަށަގަނެފައިވާ އިހުސާސު ތަކެއްގެ ސަބަބުންނެވެ.\n“ހޫނ ދެން ހިނގާބަލަ ކޮޓަރިއަށް. އެބަ ހުއްޓޭ ބައިވަރު ވާހަކަ ދައްކަން ވެފަ” ސައުސަން ބޭނުންވީ ވީހާވެސް އަވަހަކަށް އަލްފާ ނުފެންނަ ހިސާބަކަށް ދާށެވެ.\nރީހާން އާ ސައުސަން ގޮވައިގެން ނަޝްވާ ވަނީ އޭނާގެ ކޮޓަރިއަށެވެ. އަލްފާ ވެސް ގޮސް އޭނާ ކުރަން ހުރި މަސައްކަތް ނިންމަން އަވަސް ވެގަތެވެ.\n“ހަމަ ސިޓިންގ ރޫމް ގައި ތިބެ ވެސް ތި ތަޅަން ބޭނުންވާ އަނގަ އެއް ތެޅޭނެ ދޯ؟”\nހިތްހަމަ ނުޖެހިފައި ހުރެ ރީހާން ވާހަކަ ދެއްކިއެވެ. އޭނާ ބޭނުންވީ އަލްފާ ފެންނަ ހިސާބުގައި ހުންނާށެވެ. އަލްފާ އާ ވާހަކަ ދައްކާ އޭނާ ދެކެފަރިތަ ވާށެވެ. ރީހާން ގެ މި ބަސްތަކުން ސައުސަން އިތުރަށް ރުޅިއައެވެ.\n“ތިހާ ހުންނަ ހިތް ވަންޏާ ދޭބަލަ ގޮސް ބޭރުގަ ހުންނަން.”\nސައުސަން ރައްދު ދިނެވެ. ދެމީހުންގެ ދެމެދުގައި ޒުވާބެއް ނުފަށަނީސް ނަޝްވާ ވާހަކަ ބަދަލުކޮށްލިއެވެ. ނަމަވެސް ވާހަކައިގެ މިސްރާބު ދިޔައީ ހަމަ އެއް ދިމާލަކަށެވެ. އަލްފާ އާ ދިމާލަށެވެ. އަލްފާ އާ ބެހޭގޮތުން އަހަން ބޭނުންވާ ސުވާލުތައް ރީހާން ފައްޗަކަށް އަމުނާލިއެވެ. ސައުސަން އިނީ އާދަޔާ ޚިލާފަށް މަޑުންނެވެ. ނަޝްވާ ހުރިހާ ވާހަކައެއް ކިޔައިދީ ނިމެންދެން މަޑުން އިނީއެވެ.\n“އެ ދެމީހުންގެ ދެމެދުގަ އެއްވެސް ކަމެއް ނެތްކަން ހަމަ ޔަގީންތަ؟”\nސައުސަން ކުރި ސުވާލަށް ނަޝްވާ ޔަގީން ކަމާއެކު ޖަވާބުދިނެވެ.\n“ޔެޕް. އެއީ ހަމަ ގާތް ދެ ރައްޓެހިން. އައި ޓްރަސްޓް ޖައިޝާން ކޮމްޕްލީޓްލީ. އަނެއްކާ އަލްފާ އަކީ ވެސް ނުލާހިކު ޗިލް ކުއްޖެއްް. ވަރަށް ގެވެހި، އެހާ އޯޕަން މައިންޑެޑް، ނުލާހިކު މީރުކޮށް ކައްކާ. އޭނަ އައި ފަހުން އަހަރެން ކައްކާ ހަދާކަށް ނުޖެހެ. ޝީ އިޒް ސޯ ނައިސް”\n“ދެ އަންބަށް އިންނަން ޕާފެކްޓް ކުއްޖެކޭ ދޯ ތިބުނީ؟”\nސައުސަން ދިޔައީ އަލިފާން ގަނޑަށް ދަރުއަޅާ ފުރަމުންނެވެ. އެކަން ނަޝްވާ އަށް ވެސް ރީހާން އަށް ވެސް ރޭކާނުލައެވެ. އަލްފާ އަކީ ސައުސަން އާ ދެންމެ ދިމާވި މީހެއް ނަމަވެސް މާ ގިނައިން އެ މޫނެއް ދެކެން ބޭނުންވާ މޫނެއް ނޫނެވެ. އެހެންކަމުން ވީ އެންމެ އަވަހަކަށް އެމީހުންގެ ދިރިއުޅުމުން އަލްފާ ބޭރުކޮށްލަނަ ސައުސަން ބޭނުންވެއެވެ. ނަޝްވާ ގެ ގޭގައި މާ ގިނަ ދުވަހު އަލްފާ ބަހައްޓައިފިއްޔާ ރީހާން މި ގެއަށް އަންނަލެއް ގިނަ ވާނެއެވެ. އެހެން ހުއްޓާ ފެންނާނީ ރީހާން ގެ ހިތް އަލްފާ ޖަހައިގަންނަ ތަނެވެ. މިއޮށްހާ ދުވަހު ސައުސަން މަސައްކަތް ކުރަމުން އައީ ރީހާން އޭނާގެ މީހަކަށް ހެދޭތޯއެވެ. އެކަން ނާކާމިޔާބު ވިޔަކަ އޭނާއެއް ނުދޭނެއެވެ.\n“އެ ބުނާހެން. މަ މީ ޖައިޝާން ނަމަ އެހާ ހޮޓް ކުއްޖެއް ގޭގަ ހުންނަ ނަމަ ހަމަ ރަނގަޅަށް ވެސް ޖައްސާނަން. އެހެރަ ރީތި ކަމެއް، މާޝާ ﷲ މާޝާ ﷲ”\nރީހާން ސަމާސާ ކޮށްލިއެވެ. ސައުސަން ގެ ހިތަށް އޭނާގެ ބަސްތަކުން ކިތަންމެ އަސަރެއް ކުރިއަސް އެ ސަމާސާގައި ބައިވެރިވިއެވެ. ނަޝްވާ އަށް ވަސްވާސް ދެވޭނީ ރީހާން އޭނާގެ ސައިޑްގައި ބަހައްޓައިގެން ކަން އެނގޭތީއެވެ.\n“ނޫން ދޯ. ލައިކް އައި ސެއިޑް އެއީ ހަމަ ދެ ރައްޓެހިން. ޖައި ކީއްވެ އެހެން މީހަކާ އިންނަން ބޭނުން ވާނީވެސް ފުރަތަމަ ކަމަކަށް؟ ވީ އާ ޕާފެކްޓް”\nނަޝްވާ ހުރީ އޭނާގެ ހިތުގައި އުފެދެމުން ދިޔަ ޝައްކުގެ އުދަބާނިތައް އޭނާގެ ރައްޓެހިންނަށް ނުދައްކާށެވެ. އެމީހުންވެސް ހީކުރާނީ ނަޝްވާ އޭނާގެ ފިރިމީހާއަށް އިތުބާރު ނުކުރަނީ ކަމަށެވެ. ނަމަވެސް އޭނާ އިތުބާރު ކުރެއެވެ. ކުޑަކޮށް އަމިއްލަ ނަފްސަށް އިތުބާރު ނުުކުރެވެނީއެވެ. އަމިއްލަ ސިފަތަކާމެދު އިންސެކިއުރ ވަނީއެވެ.\n“ހަމަ ނަޝް ގެ ކުށެއް ނެތަސް ދެ އަންބަށް މީހަކާ އިނދެދާނެ އެންނު. ރަނގަޅު މީހުން ދެ އަންބަށް އިންނަނީ ހަމަ އެކަނި އެ މީހުންގެ ދިރިއުޅުމުގައި މައްސަލަ ހުރެގެންނެއް ނޫނޭ. އެހެން އަންހެނުންނަށް އަޅާލަން ވެސް އިނދޭ. ދޯ ރީ؟”\n“ޔެސް. އަދި އަލްފާ ކަހަލަ ހޮޓު ޗިކެއް ނަމަ މާ ވަރަކަށް ވިސްނާކަށް ވެސް ނުޖެހޭނެ. މަ މި ހުރީ މިހާރުވެސް ހަމަ އިންނަން ތައްޔާރަށް”\nސައުސަން އާ ރީހާންގެ ވާހަކަތަކުން ނަޝްވާގެ ހިތަށް ނުތަނަވަސް ކަން ވެރިވިއެވެ. އަލްފާގެ އެއްވެސް ހަގީގަތެއް ނަޝްވާ އަކަށް ނޭނގެއެވެ. އެނގޭހާވެސް އެއްްޗަކީ އެއީ ޖައިޝާން ގެ ގާތް އެކުވެރި އެއް ކަމެވެ. އިނދެގެން މިއޮށްހާ ދުވަސް ވިއިރުވެސް އަލްފާގެ ނަން ވެސް ނަޝްވާ އެއް ނާހައެވެ. ޖައިޝާން ގެ އޭލެވެލް ދުވަސް ވަރުން ހަމަ އެކަނި އެނގޭ ވާހަކަ އަކީ އެލީ ކިޔާ ބިޓެއް ހުރި ކަމެވެ.\n“ދެން ލެޓްސް ނޮޓް ޓޯކް އެބައުޓް އިޓް.”\nނަޝްވާ ބޭނުންވީ ވީހާވެސް އަވަހަކަށް ވާހަކަ ބަދަލުކޮށްލާށެވެ. އޭނާގެ އަވަސް ހަރަކާތްތަކުން ސައުސަންގެ ބޭނުން ހާސިލް ވެއްޖެކަން އެނގުމުން ހިނިތުން ވެލިއެވެ. އޭނާ މި ރޯ ކޮށްލި އަލިފާން ގަނޑު ދެން އަމިއްލަ އަށް ފެތުރިގަންނާނެކަން އޭނާއަށް ޔަގީންވިއެވެ. އިތުރަށް ދަރުއެޅުމުގެ ބޭނުމެއް ދެނެއް ނުޖެހޭނެއެވެ.\nސައުސަން އާ ރީހާން ނަޝްވާ އަށް ބައްދަލުކުރަން އައި ފަހުން ދެތިން ދުވަސް ވެއްޖެއެވެ. ނަޝްވާ ގެ ހިތުގައި ކިތަންމެ ސުވާލުތަކެއް އުފެދފައި ހުރި ނަމަވެސް އެފަދަ އެއްވެސް ވާހަކައެއް ޖައިޝާން ގާތަކު ނުދައްކައެވެ. އަލްފާ އާ ދޭތެރޭ އޭނާ ކަންތައް ކުރަމުން ދިޔައީ ހަމަ ކުރިން ވެސް ކަންތައް ކުރަމުން އައި ގޮތަށެވެ. އަލްފާ އާއި ޖައިޝާން ގެ އުޅުމުން ޝައްކު ކުރެވޭފަދަ އެއްވެސް ކަންތަކެއް ނުފެނުމުން ނަޝްވާ ކުޑަކޮށް ހަމަޖެހުނެވެ. ނަމަވެސް އޭނާގެ މި ހިތް ހަމަޖެހުން ހިތް ނުތަނަވަސް ކަމަށް ބަދަލުވެގެން ދިޔައީ ހީޥެސް ނުކުރާހާ އަވަހަށެވެ.\nއަލްފާ އެ ގެއަށް ބަދަލުވި ފަހުން އައި ފުރަތަމަ ހުކުރު ދުވަހު ގޭގައި ކައްކަން ބޭނުންވީ ނަޝްވާ އެވެ. އަލްފާ ކައްކާތާ މާ ގިނަ ދުވަސް ވެއްޖެއޭ ކިޔާ ޖައިޝާން އޭނާގެ ކެއްކުމުގެ މަތިން ހަނދާން ނެތުމުގެ ކުރިން ކޮންމެވެސް އެއްްޗެއް ހަދަން ވާނެއެއް ނޫން ހޭ ބުނެ ކެއްކުމުގެ މަސައްކަތް ފެއްޓިއެވެ. އަލްފާ ދިޔައީ އެހީތެރި ވަމުންނެވެ. ބޭނުންވެއްޖެ ހާލުގައި އެއްޗެހި ކިޔައިދެމުންނެވެ. މީރު ރަހަ ތައް ގެނުވަން އަޅަން ޖެހޭނެ އެއްޗެއްސާ އެއްވެސް ގޮތަކަށް ބޭނުން ކުރަން ނުޖެހޭނެ އެއްޗެހި ކިޔައިދެމުން ދިޔައެވެ. އަލްފާގެ އަތުން އެ ދުވަހު ހެދީ ސަޓަންޏެއް އެކަންޏެވެ. ކައްކާ ނިމުމުން ނަޝްވާ ގެ މަސައްކަތާ ދޭތެރޭ އޭނާ ހުރީ ވަރަށް އުފަލުންނެވެ. ޖައިޝާން ގެ ތައުރީފް ގެ ކޮމެންޓަކަށް އޭނާ ހުރީ އިންތިޒާރު ކޮށްގެންނެވެ. ނަމަވެސް ސުފުރާ މައްޗަށް ކާން އަރާ، ކާން ފެށުމަށްފަހު ކަންތައް ވެގެން ދިޔައީ އޭނާ ބޭނުންވި ގޮތަކަށް ނޫނެވެ.\n“އަލްފާ މިއަދު ހާދަ ވައި ކޮށް ކައްކާފަ؟ އެހެން ދުވަސް ތަކުގަ ހުންނަ މީރުކަމެއް ނެތް. މީހަކު ދެކެ ރުޅި އައިސް ހުރެތަ ކެއްކީ؟”\nޖައިޝާން ސަމާސާ ކޮށްލިއެވެ. އަލްފާގެ ދެލޯ ބޮޑުވިއެވެ. ބޭއިޚްތިޔާރުގައި ނަޝްވާ ގެ މޫނަށް ބަލާލެވުނެވެ. އޭނާގެ މޫނު މަތީގެ ކުލަވަރު ހުރީ އާދައިގެ ގޮތަކަށެވެ. ނަމަވެސް އަލްފާ އަކީ އަންހެނެކެވެ. ނަޝްވާ ހުންނާނީ ކެކި އަރަ އަރާ ކަން އޭނާ އަށް ހަމަ ރަނގަޅަށްވެސް އެނގެއެވެ. އެހެންކަމުން ލޮލުގެ އިޝާރާތުން އެއީ ތިމަންނަ އެއް ނޫނޭވެސް އެތަކެއް ފަަހަރަކު ބުނެވޭތޯ މަސައްކަތް ކުރިއެވެ. ޖައިޝާން އަށް ރޭކާލި ހެން ވެސް ހިޔެއް ނުވެއެވެ.\nޖައިޝާން ކައި ނިމެންދެން އެއްވެސް އެއްޗެކޭ ނުބުނެ ނަޝްވާ އިނެވެ. ހިތްހަމަ ނުޖެހިފައެވެ. ދެރަވެފައެވެ. ފިރި އެއް އެހެން އަންހެނަކަށް ތައުރީފް ކުރާ އަޑު އެހުން އެއީ އަންބެއްގެ ހިތަށް ކުޅަދާނަވެގެންވާ ކަމެއް ނޫނެވެ. އަދި އަމުދުން އޭނާ އަތުން ކެއްކި އެއްޗެހި ކަމުނުގޮސް ގެން އެ ވާހަކަ ވެސް ދައްކައިފިއެވެ. ކާ އެއްޗެހި ކެއްކީ ނަޝްވާ ކަން އެނގުނު ނަމަ ޖައިޝާން އެފަދަ އެއްޗެެއް ނުކީހެވެ. އަލްފާ އާ އޭނާ އާ މެދު އޮންނަ ރައްޓެހި ކަމަކުން އެކަކު އަނެކަކަށް މަލާމާތް ކޮށް ހަދާތީ މިއަދު އޭނާގެ ކެއްކުަމުގައި އާންމުކޮށް ހުންނަ މީރުކަން ނެތުމުން މަލާމާތް ކޮށްލާ ހިތްވީއެވެ.\nނަޝްވާ އެންމެ ދެރަވީ ހެދި ހުރިހާ ކާ އެއްޗެހި ތަކުގެ ތެރެއިން ވެސް އޭނާއަށް ކަމުދިޔައީ ސަޓަނި އެކަނި ވީމައެވެ. އޭނާގެ ހިތުގައި އެކި އެކި އިހުސާސްތައް އުފެދެމުން ދިޔައެވެ. ޖައިޝާން ވެސް މީރު އެއްޗެހި އޭނާއަށް ކާން ދީ ހަދާނެ މީހެއް ބޭނުން ވާނެއެވެ. އަނެއްކާ ހަމަ އަސްލަށް ވެސް އަލްފާ އާ ދެ އަންބަށް އިންނާނީ ބާވައެވެ. މިފަދަ ސުވާލުތަކާ ހުރެ އޭނާއަށް އެރޭ ރަނގަޅަށް ނުވެސް ނިދެއެވެ.\nޖެހިގެން އައި ދުވަހުގެ ހެނދުނު ފެނުނީ އަދި އެއަށް ވުރެ ހިތަށް އަސަރު ކުރި މަންޒަރެކެވެ. ނިދާ ހޭލައިގެން ކޮޓަރިން ނިކުތް އިރު އަލްފާ ހުރީ ޖައިޝާން ގެ ގަމީސް އިސްތިރިކުރާށެވެ. ކައިރީގައި ޖައިޝާން ހުރީ ފާރެއްގައި ލެނގިލައިގެން ހުސް ގަޔާއެވެ. ޖައިޝާން ގެ ކޮންމެވެސް ޖޯކަކަށް އަލްފާ ދިޔައީ ހެމުންނެވެ. ނަޝްވާ އަށް އެ ދެމީހުން ސިފަވީ ދެ ލޯބި ވެރިން ގޮތުގައެވެ. އިނދެގެން އުޅޭ ދެމީހުން ގޮތުގައެވެ. އޭނާގެ ހިތް ވާން ވެ ބާރުވާން ފަށައިފިއެވެ. އަވަސް އަވަހަށް ގޮސް އެނދުގައި އޮށޯވެއްޖެއެވެ. ހޭލާ އުޅޭކަން ޖައިޝާން އަށް ނާންގާށެވެ. އޭނާގެ ލޮލުން ފައިބަމުންދާ ކަރުނަތައް ނުދައްކާށެވެ.\nޖައިޝާން ހެނދުނު ތެދުވިއިރު އަލްފާ އޮތީ ގަދަ ނިދީގައި ނިދާފައެވެ. ހޭލާތޯ އެތަކެއް ފަހަރު ގޮވިއެވެ. އޮފީހަށް ދާން ގަމީހެއް އިސްތިރި ކުރާށެވެ. ނަމަވެސް ރޭ ތަންކޮޅެއް ލަހުން ނިދީ އޭ ހިތާ އިތުރަށް އުނދަގޫ ނުކޮށް ބޭއްވީއެވެ. އިސްތިރި ކުރާ މޭޒު ހުންނަނީ ސިޓިން ރޫމުގައި ބަހައްޓާފައި ކަމުން އޭނާ ހުރީ ބޭރުގައެވެ. އަލްފާ ހެނދުނު ސައިބޯން ހަދަން ނިކުތް އިރު ޖައިޝާން ހުރީ އިސްތިރި ކުރާށެވެ. ގަދަ ކަމުން އޭނާގެ އަތުން އިސްތިރި ނެގީ އޭނާ ހުންނަ ތަނެއްގައި ފިރިހެނަކު އަމިއްލަ އަށް އިސްތިރި ކުރާތަން ދެކެން ބޭނުން ނުވާތީއެވެ. ހާއްސަ ކޮށް ޖައިޝާން އަމިއްލަ އަށް މަސައްކަތް ކުރަން އޭނާ ބޭނުން ނުވެއެވެ. އެވެސް އަގަކާ ނުލާ އޭނާ އެ ގޭގައި ބަހައްޓާފައި ހުންނާތީވެސް ކުރެވެން އޮތް ހާ ވަރަކަށް ގޭތެރޭގެ މަސައްކަތްތައް ކޮށް ދީ ހަދައެވެ. ކުރާ ހިތުންނެވެ.\nމަންޒަރު ފެނުނު ނަޝްވާ މުޅި ދުވަހު ވެސް ހުރީ ހިތް ނުތަނަވަސް ވެފައެވެ. އޭނާ މަސައްކަތް ކުރީ އަލްފާ ބޭރުގައި އުޅޭ ވަގުތަކު ބޭރަށް ނުނިކުމެ އުޅޭށެވެ. ނަމަވެސް އަލްފާ އޭނާގެ ކޮޓަރީގެ ދޮރުގައި ޓަކި ޖެހުމުން އޭނާ އަށް ޖެހުނީ ބޭނުން ނުވިޔަސް ވައްދާށެވެ.\n“ބަލިވެތަ؟ މިއަދު ހަބަރެއް ނުވާތީ.”\nއަލްފާ ސުވާލުކޮށްލިއެވެ. މުޅި ކޮޓަރިއަށް ނަޒަރު ހިންގާލަމުންނެވެ.\n“ނޫނޭ. ކުޑަކޮށް ބޮލަށް ތަދުވާތީ އޮތީ ހަމަ.”\nނަޝްވާ ޖަވާބު ދިނެވެ. ކޮޓަރީގައި ބަހައްޓާފައި ހުރި ފޮޓޯ ލޯގަނޑުތަކަށް ބަލަމުން ގޮސް އަލްފާގެ ލޮލުގައި އަޅާގަތީ އެތަނުން ފޮޓޯއެކެވެ. އެއީ އޭނާ ދަންނަ ފޮޓޯ އެކެވެ. މަޑު މަޑުން ހިނގާފައި ގޮސް ފޮޓޯ ލޯގަނޑު ނެގިއެވެ. އަދި ހިނިތުން ވެލައިގެން ހުރެ ފޮޓޯ ގައި އަތްކާއްތާލިއެވެ. މާޒީ ގެ އުފާވެރި ހަނދާން ތައް އާކުރަމުންނެވެ. އަލްފާ ގެ ހަރަކާތްތައް ދާދި ގާތުން ނަޝްވާ ބަލަމުން ދިޔައެވެ.\n“އޯ އެމް ޖޭ އަތުގަ އަދިވެސް މި ފޮޓޯ އެބޮތްތަ؟”\nހައިރާންވެ ހުރެ އަލްފާ ސުވާލު ކުރިއެވެ. އެ ފޮޓޯ ގަނޑު ޖައިޝާން ރައްކާ ކޮށްފައިވާ ކަމުން ވެސް އެނގެނީ އޭނާގެ ރަހުމަތްތެރިކަން ޖައިޝާން އަށް މުހިންމު ވަރެވެ. ފޮޓޯ އިން އެއީ އަލްފާކަމެއް ނޭނގޭނެއެވެ. އޭނާގެ އަތުން މޫނު ފޮރުވާފައި އިނީމައެވެ. އެއީ އޭލެވެލް ގެ އެންމެ ފަހު ދުވަހު އެ ދެމީހުން ނަގާފައިވާ ފޮޓޯއެކެވެ.\nއަލްފާގެ މި ސުވާލުން ނަޝްވާ ދިޔައީ ސިއްސައިގެންނެވެ. އެ ފޮޓޯ އަކީ ކުރިން ޖައިޝާން ރައްޓެހިވެގެން އުޅުނު އެލީ އާ އެކު ނަގާފަ އިން ފޮޓޯ އެކެވެ. އޭގެ ތިރީގައި “ޖޭ އެންޑް އެލީ- ފްރެންޑްސް ފޯ އެވަރ” ޖަހާފަ ވެސް އިނެވެ. ޖައިޝާން އެ ދައްކާ އެލީ އަކީ އަލްފާ ހެއްޔެވެ؟\n“އަލްފާ އަށް ކިހިނެތް މި ފޮޓޯ އެނގެނީ؟”\nނަޝްވާ ސުވާލު ކޮށްލިއެވެ.\n“އޮހ، ކުރީގަ އެންމެން ވެސް އަހަރެންނަށް ކިޔަނި އެލީ. އެއީ އަސްލު އަހަރެންގެ ނަމަކީ އަލްފާ އަލީ ވީމަ. ކިޔަވައިދޭން އައި ބްރިޓިޝް ޓީޗަރެއް އަހަރެންނަށް ކުލާހުގެ ފުރަތަމަ ދުވަހު ގޮވީ އެލީ އޭ ކިޔާފަ. އޭނާ ހީކުރީ ސެކަންޑް ނޭމް އިންނޭ މިތާގަ ވެސް ގޮވަނި. އަދި އަލީ އެކޭވެސް ނޫން ގޮވުނި. އެލީ އޭ ކިޔާފަ. އެފަހުން ހުރިހާ އެންމެން އަހަރެންނަށް ކިޔަނީ އެލީ. ޖައިޝާން އަށް އޭނަ ކިޔަނި ޖޭ. އެހެންވެ އޭނަ އަށް ވެސް ޖޭ ކިޔަން ފެށީ”\nއަލްފާ އަށް ހެވުނެވެ. މާޒީގެ ހަނދާން ތައް އާވުމުންނެވެ. ނަމަވެސް ނަޝްވާ ގެ މޫނަށް އަރައިގެން ދިޔަ ކުލަ ވަރު ފެނި އޭނާގެ ހުނުން ހުއްޓުނެވެ.\n“އަހަރެން ބޭނުމެއް ނޫން އަލްފާ އެންމެ ހިނދުކޮޅަަކަށްވެސް މި ގޭގަ ހުންނާކަށް.”\nނަޝްވާ އަލްފާ އާ ދިމާލަށް ހަޅޭލަވައިގަތެވެ. ކުއްލިއަކަށް ހުރެ ނަޝްވާ ގެ ފަރާތުން މިފަދަ ސިފައެއް ފެނުމުން އަލްފާ ހުރީ ސިހިފައެވެ. ވާ އެއް ނުވާ އެއް ނޭނގިފައެވެ.\n“ތިއީ އެންނު އެ އެލީ އަކީ؟ ޖައިޝާން އޭލެވެލް ހެދި އިރު ރައްޓެހި ވެގެން އުޅުނު އެލީ އަކީ! ތި ދެމީހުން ހީކުރީ ތި ގަންނަ ގަނޑެއް އަހަރެންނަށް ނޭނގޭނެ ކަމަށްތަ؟ އަަހަރެންނަށް ހުރިހާ ކަމެއްވެސް އެނގިއްޖެ! ފުރަތަމަ ދުވަހު ވެސް އަހަރެންގެ ހިތަށް އެރިޔޭ މި ކަހަލަ އަންހެނުން ހަމަ އުޅޭނީ ފިރިން ޖަހައިގަންނާށޭ”\nނަޝްވާ އަށް ބުނެވޭ ނުބުނެވޭ އެއްޗެއް އޭނާއަކަށް ނޭނގެއެވެ. އެނގޭހާވެސް އެއްޗަކީ ކޮންމެވެސް މީހަކު އޭނާއަށް ބޭވަފާތެރި ވެއްޖެކަމެވެ. ޖައިޝާން އަށް ކުރި އިތުބާރުގައި އޭނާ ކޮޅު ފައިން ޖެހީއޭ ހިތަށް އަރަމުން ދިޔައެވެ. އެ ދެ މީހުންގެ މެދުގައި އެކަހަލަ އެއްވެސް ގުޅުމެއް ނެތޭ ބުނެ ނަޝްވާ އަށް ވިސްނައި ދެވޭތޯ އަލްފާ ވަރަށް މަސައްކަތް ކުރިއެވެ. ނަމަވެސް ނަޝްވާ ހުރީ އަޑުއަހަން ތައްޔާރަކަށް ނޫނެވެ. އޭނާ ބޭނުންވަނީ ސާފު ހިތަކާއެކު މިކަމާ ދޭތެރޭ ވިސްނާށެވެ. އެ ކޮޓަރީގައި ދެން އޭނާއަކަަށް ނުހުރެވޭނެއެވެ. އޭނާ ބޭނުންވަނީ އެ ގެއިން ވެސް ނިކުމެގެން ދާށެވެ. ހާސް ވާ ވަރުންނެވެ.\n“ނިކުމޭ. އަހަރެންގެ ލޯޯ މަތިން ދުރަށް ދޭ…”\nނަޝްވާ ހަޅޭލަވައިގަތުމުން އަވަސް އަވަހަށް ގޮސް އަލްފާ ކޮޓަރިއަށް ވަދެއްޖެއެވެ. އޭނާ ހުރީ ގޮތް ހުސްވެ ކުރާނެ ކަމެއް ނޭނގިފައެވެ. އަވަސް އަވަހަށް ޖައިޝާން އަށް ގުޅޭތޯ މަސައްކަތް ކުރިއެވެ. ނަމަވެސް ޖައިޝާން ގެ ފޯނު އޮތީ ނިއްވާލާފައެވެ. ވަރަށް ވިސްނުމަށް ފަހު އަލްފާ ނިންމީ އެ ގެއިން ނިކުމުގެން ދާށެވެ. ނަޝްވާ އާ ޖައިޝާންގެ ގުޅުން ސަލާމަތްވާނީ އޭނާގެ މޫނުވެސް ނުފެންނަ ހިސާބަކަށް ގޮސްގެންނެވެ.\nފޮށްޓައް އެއްޗެހި އެޅުމަށް ފަހު ފޮތަކުން ގަޑެއް ނައްޓާލިއެވެ. އަދި ލިޔަން ފެއްޓިއެވެ.\nވަރަށް ބޮޑަށް އަހަރެންނަށް މައާފް ކުރޭ. އަހަރެން މި ގެއަށް އައީ އެއްވެސް ހާލެއްގައި ޖޭ އާ ނަޝް އާ ދެމެދަށް ވަންނާކަށް ނޫން. މިގެއަށް އައި ދުވަހުން ސުރެ މިއަދާ ހަމައަށްވެސް އަހަރެން ނަޝް އާ ދޭތެރޭ ދެކެމުން އައި ނުލާހިކު ގާތް ކޮށް. ހާލު ގައި ޖެހުނު ދުވަހު އަހަރެންނަށް އަޅާލީތީ އަހަރެން ތި ދެމީހުންނަށް އަބަދު ވެސް ޝުކުރުވެރިވާނަން. އަހަރެންނާ ޖޭ އާ ދެމެދު އޭލެވެލް އޮތް އިރު ހިނގާ ދިޔަ ކަންތައް އެއީ މާޒީ. އަހަރެންގެ ހިތުގައިވެސް އަދި ޖޭ ގެ ހިތުގައިވެސް ރަހުމަތްތެރިކަމުގެ ލޯބި ފިޔަވާ އިތުރު އެއްޗެއް ނުވާކަން އަހަރެންނަށް ޔަގީން. އޭލެވެލް ދުވަސް ވަރު ރައްޓެހިވެވުނީ މީހުން ކިޔާވަރުން. ބްރޭކް އަޕް ވީ އަހަރެމެން ދެމީހުން ބޭނުން ވެގެން. އެވާހަކަ ތައް ނަޝް އަށް ކިޔައިދިން ނަމަ މިއަދު މިދުވަހެއް ނާންނާނެ. އަންހެނުންނަކީ ފާޑެއްގެ ބައެއް. ކިރިޔާ ވެސް ޝައްކު ކުރެވޭ ކަހަލަ ކަމެއް އޮތިއްޔާ ޝައްކު ކުރާނެ. ނަޝް މިއަދު އެ ހުރީ ވަރަށް ރުޅި އައިސް. ނަޝް ހީކުރަނީ އަހަރެމެން ދެމީހުން ދެމެދު ގުޅުމެއް އޮންނަ ކަމަށް. އެކަމް އަހަރެން ދެކެނީ ތިއީ އާއިލާ މީހެއްގެ ގޮތުގައި. އަހަރެންގެ ހުރި ހަމަ އެކަނި އާއިލާއަކީވެސް ތިއީ. އެހެންކަމުން އަހަރެން މިއަދު ނިކުމެގެން މިދަނީ ޖޭ ގެ ގެއިންނާ ދިރިއުޅުމުމުން. ނަޝް އަށް ހުރިހާ ކަމެއް އެނގި، އަހަރެން އެކްސެޕްޓް ނުކުރަނީސް އަހަންނެއް ޖޭ ގެ ދިރިއުޅުމަކަށް ނާންނާނަން. އަދިވެސް އެއްފަހަރު ވަރަށް މައާފަށް އެދެން.\nއަލްފާ ސިޓީ ނިންމާލިއެވެ. އަދި ޑްރެސިންގ ޓޭބަލް މޭޒުމަތީގައި ބޭއްވުމަށްފަހު ގެއިން ނިކުމެގެން ދިޔައީ އެވެ. ފަސް އެނބުރި ބަލާވެސް ނުލައެވެ.\nނަޝްވާ ދެކޮޅަށް ހިނގަމުން ހިނގަމުން ދިޔައީ ގޮތް ހުސް ވެ ހުރެއެވެ. އޭނާގެ ރަހުމަތްތެރިޔާ ސައުސަން އަށް ގުޅާ ކަންތައް ވީ ގޮތް ކިޔަިއދީފިއެވެ. ސައުސަން ގެ ޚިޔާލަކީ ނޯޓެއް ލިޔުމަށް ފަހު އިހަށް އެ ގެއަށް އަންނާށެވެ. ޖައިޝާން ސިއްސުވާލާށެވެ. އޭނާއަށް ކުރެވުނު ކަންތައް ގޯސް ކަން ހަނދާން ކޮށް ދޭށެވެ. ނަމަވެސް ނަޝްވާ ހިތުން އެއީ ކަންތައް މާ މައްޗަށް ގެންދިޔުމެވެ. ވާހަކަ ދައްކައިގެން ވެސް މިކަންތައް ހައްލު ކުރެވިދާނެއެވެ. އަދި ވެގެން އުޅޭ ގޮތެއް ޖައިޝާން ގެ ކައިރިން އޮޅުން ފިލުވަން އޭނާ ބޭނުން ވިއެވެ. ނަމަވެސް ގުޅާ ގުޅާ ޖައިޝާން އާ ދިމާވާގޮތެއް ނުވިއެވެ. ފޯން އޮތީ ނިއްވާލާފައެވެ. އަނެއްކާ އަލްފާ ޖައިޝާން އަށް ހުރިހާ ވާހަކައެއް ކިޔައިދިނީ ބާވައެވެ. ނަޝްވާ އިތުރަށް ކަންބޮޑުވެެއްޖެއެވެ. އޭނާ ކަންބޮޑު ވާން ވީ ކީޢްވެ ހެއްޔެވެ؟ ކުއްވެރިޔަކީ ޖައިޝާން އެވެ. އަދި އެ ނުލަފާ އަލްފާއެވެ. އައިސް ހުރި ރުޅީގައި ނަޝްވާ ގަނޑެއް ނަގާ ނޯޓެއް ލިޔަން ފެށިއެވެ،\nކައިވެނި ކޮށްގެން މި ވީ ހާދުވަހުވެސް އަހަރެންނަށް ތިޔަހެން ހަދާފާނެ ކަމަކަށް ދުވަހަކުވެސް ހީ ނުކުރަން. އަހަރެން ޖައިޝާން ދެކެ ކޮން ލޯތްބެއް ނުވަނީ؟ އަލްފާ އަކީ ޖައިޝާން ގެ އެކްސް ކަން އަހަރެންނަށް ސިއްރު ކުރީ ކީއްވެ؟ އިތުބާރު ނުކުރެވެންޏާ ކިހިނެއް އެކަށް އުޅޭނީ؟\nހަމަ އެކަނި މިހެން ލިޔެލުމަށްފަހު ނަޝްވާ ތެދުވިއެވެ. ފެންވަރާލާ އެއްޗެހި ބަދަލު ކޮށްލުމަށްފަހު އޭނާ ނިކުތީ އެކުވެރި ސައުސަން މެން ގޭގައި މިރޭ މަޑުކުރާށެވެ. ޖައިޝާން ގެ މޫނު ފެންނަ ހިސާބަކު ހުންނާކަށް އޭނާ ބޭނުމެއް ނުވެއެވެ. ނިކުމެގެން ދިޔައީ އަލްފާ އުޅޭތޯ ވެސް ބަލާނުލައެވެ.\nމުޅި ދުވަހު އޮފީހުގެ މަސައްކަތްތަކުގައި ވަރުބަލި ކަމާއެކު އުޅުމަށްފަހު ޖައިޝާން ގެއަށް އައީ ނަޝްވާ އާ އެކު އިތުރަށް ވަގުތު ހޭދަކޮށްލަން ޖެހިގަން އަންނަ ދެދުވަސް ވެސް ޗުއްޓީ އަށް ހަދާފައެވެ. ފަހަަކަށް އައިސް ނަޝްވާ ތަންކޮޅެއް ގެއްލިފައި ހުންނަކަން އޭނާ އަށް ފާހަގަ ކުރެވެއެވެ. އޭނާ ހީކުރީ އެއީ ނަޝްވާ އަށް ބޭނުންވާ ވަގުތު ނުދެވޭތީ ވާ ގޮތެއް ކަމަށެވެ. އެހެންކަމުން ގެއަށް ދިޔަ މަގުމަތީގައި ދިޔައީ މާ ބޮނޑިއެއް ވެސް ހިފައިގެންނެވެ.\nފޯން ނިވިފައި އޮތުމުން އަލްފާއަށް ވެސް އޭނާއަށް ގުޅައެއް ނުލެވެއެވެ. އަލްފާ ކަމުދާނެ ކަހަލަ ގެއެއް އޭނާ ވަނީ ހޯދާފައެވެ. އެމީހުންގެ ގެއާ މާ ދުރު ނޫން ހިސާބަކުންނެވެ. އެއް ކޮޓަރީގެ އެޕާޓްމަންޓެެކެވެ. ސެކިއުރިޓީވެސް ރަނގަޅުވެފައި އެކަށް ފާނިޝް ކޮށްފައި ހުރި ތަނެކެވެ. އެއީ ޖައިޝާންގެ ރައްޓެއްސެއްގެ ތަނެއް ކަމުން އާންމުކޮށް ކުއްޔަށް ދޭ އަގު ނޫން ކުޑަ އަގެެއްގައި ލިބުނީއެވެ. އަލްފާ އެހެން ގެއަކަށް ބަދަލު ވާން ބޭނުންވާ ވާހަކަ ދައްކާތާ ވެސް ދުވަސް ގަނޑެއް ވެއްޖެއެވެ. އެހެންކަމުން އޭނާ ބޭނުންވީ މި ކަންތައް ތަންކޮޅެއް ކުލަ ގަދަ ކޮށް ފާހަގަކޮށްލާށެވެ. ނަޝްވާ އާ ވާހަކަ ދައްކައިގެން ހައުސް ވާމިންގ ޕާޓީއެއް ވެސް ބާއްވަން އޭނާ ހުރީ ރާވައިގެންނެވެ. އަލްފާ އަށް ސަޕްރައިޒް ދޭށެވެ. ނަމަވެސް ގެއަށް އައުމުން ސަޕްރައިޒް ލިބުނީ ޖައިޝާން އަށެވެ.\nވާހަކަ: އަހަރެންނަށް މަޢާފު ކުރާށެވެ..\nއޭޕްރީލް 26, 2020 09:47\nވާހަކަ ރީތި! މިޖީލުގެ ލިޔުންތެރިންގެ ތެރެއިން މަދު ބައެއްގެ ލިޔުން އަޅުގަނޑަށް ކަމުދަނީ!\nއެކަމަކު މަރިޔަމްގެ ވާހަކަތައް އަބަދުވެސް ޝައުގުވެރިކަމާއެކު ކިޔައިލެވޭ!ތިގޮތުގައި ކުރިޔަށް!


SunOnline: Raees ge Inaam aa eku Rishmy Ufalun Folhifai!\nރައީސްގެ އިނާމާއެކު ރިޝްމީ އުފަލުން ފޮޅިފައި!\nއައިމިނަތު ލުބާ 12 Nov 2019, 08:16\nބަތަލާ ރިޝްމީއަށް ވަނީ މަތީ ދަރަޖަ ހޯދާ ފަރާތްތަކަށް ރައީސުލްޖުމްހޫރިއްޔާ ދެއްވާ ހާއްސަ އިނާމް ލިބިފައި--- ސަން ފޮޓޯ/ އަހްމަދު އަވްޝަން އިލްޔާސް\nމަތީ ދަރަޖަ ހޯދާ ފަރާތްތަކަށް ރައީސް ދެއްވާ ހާއްސަ އިނާމް ފިލްމީތަރި އާއިޝަތު ރިޝްމީ ރަމީޒަށް ލިބުމާ އެކު އޭނާއަށް ކުރެވުނީ އާދަޔާ ހިލާފު އިހުސާސްތަކެކެވެ.\nރިޝްމީއަށް އެ އެވޯޑް ލިބުނީ ސާކް ފިލްމު ފެސްޓިވަލްގައި އޭނާ ހޯދި ކާމިޔާބީގެ އަގުވަޒަންކުރުމުގެ ގޮތުންނެވެ.\nޖުމްހޫރީ ދުވަހުގެ މުނާސަބަތުގައި ބޭއްވި ރަސްމިއްޔާތުގައި ރިޝްމީއަށް އެ އެވޯޑް ލިބުނީ ކާމިޔާބު ފިލްމު "ވިޝްކާ" އިން ސާކް ފިލްމު ފެސްޓިވަލުގައި އޭނާއަށް އެންމެ މޮޅު ބަތަލާގެ އެވޯޑް ލިބުމުންނެވެ.\nއެ އެވޯޑާއެކު ރިޝްމީ ބުނީ މި އެވޯޑު ލިބުމަކީ ހުވަފެނެއް ހަގީގަތަކަށްވުން ކަމަށެވެ.\nފިލްމީދާއިރާގައި ކުރާ ބުރަ މަސައްކަތް ފާހަގަވެ މި ފަދަ އެވޯޑެއް ލިބުމަކީ އޭނާއަށް ހާސިލްވި ބޮޑު ކާމިޔާބެއް ކަމަށާއި ސާކްގެ ކާމިޔާބީ އަށް ރައީސް ދެއްވި ރަން މެޑައްޔާއެކު ހުވަފެން ހަގީގަތަކަށްވެެއްޖެ ކަމަށް ރިޝްމީބުންޏެވެ.\nރިޝްމީ ވަނީ އޭނާގެ އެ ކާމިޔާބީގެ ފަހަތުގައި ތިބި ގިނަ ބަޔަކަށް ޝުކުރުއަދާކޮށްފަ އެވެ. އޭގެ ތެރޭގައި މިއުޒިކް ޕްރޮޑިއުސަރު މުހައްމަދު އިކްރާމާއި ފިލްމީ ތަރި އަހްމަދު އަޒްމީލްގެ އިތުރުން ރިޝްމީގެ މިހާރުގެ ފިރިމީހާ ރަވީ ފާރޫގު ހިމެނެ އެވެ.\nއެވޯޑް އޭނާ ހާއްސަކޮށްފައިވަނީ އޭނާގެ މަންމަ އައިމިނަތު ރަޝީދާއަށާއި އޭނާގެ ދޮންތައަށެވެ.\n"އުންމީދުކުރަން މަންމަ އާއި ދޮންތަ އަށް މިދެވުނު ހަދިޔާ ގަބޫލުކުރާނެކަމަށް،" ރިޝްމީ ބުންޏެވެ.\nއެ އިނާމް ރިޝްމީއަށް ލިބުނުއިރު ފިލްމު "ވިޝްކާ" އިން އޭނާ އަންނަނީ އެންމެ މޮޅު ބަތަލާގެ އެވޯޑަށް ވާދަކުރަމުންނެވެ. އެ އެވޯޑަށް ރިޝްމީ އާ އެންމެ ގާތުން ވާދަކުރަނީ އޭނާގެ ކޮއްކޮ މަރިޔަމް އައްޒަ އެވެ.\n"ވިޝްކާ" އަކީ ދިވެހި މުޖުތަމައުގައި ހިނގާ މާރާމާރީ އާއި ސިޔާސީ ކަންތައްތަކުގެ މައްޗަށް އުފައްދާފައިވާ ފިލްމެކެވެ. އެ ފިލްމަކީ ލޯތްބާއި ނަފްރަތާއި ދަހިވެތިކަމާއި އަނިޔާވެރިކަން ފަދަ ކަންތައްތައް އެކުލަވާލައިގެން އުފައްދާފައިވާ ފިލްމެކެވެ. މި ފިލްމަކީ ރާއްޖޭގެ ކުށުގެ ވެށި ވަރަށް ފުރިހަމައަށް ދައްކުވައިދީފައިވާ ފިލްމެކެވެ.\n"އެހެން ސަރުކާރަކުން ނުހިންގާހާ ގިނަ މަޝްރޫއު ހިންގިއްޖެ"\n"އެންމެ އިސްކަމެއް ދެނީ ދީނާއި ގައުމު ހިމާޔަތްކުރަން"\nމާދަމާ ރައީސް ގައުމާ މުހާތަބު ކުރައްވާނެ


People: Mi meehaa kuda golhin Rayyithunge ge ah!\nވިސާމް: ނޫސްވެރިކަމުގެ ކާމިޔާބީއަށްފަހު މަޖިލީހުގެ ގޮނޑި ވަނީ ހޯދާފަ\nއުމުރުން އެންމެ 18 އަހަރުގައި މީނާ ހިފާ ހައްޔަރުކޮށް ކުޑަގޮޅިއަށްލައިފި އެވެ. އޭރު އެއީ އެންމެން ދަންނަ ނޫސްވެރިޔާ، މުހައްމަދު ވިސާމްއެއް ނޫނެވެ. އެއީ ހަމައެކަނި އެކުވެރިން ދަންނަ "ސަންޕަތު ވިސާމެ" ވެ. އޭރު އޭނާ ގޮޅިއަށް ވެއްދީ މަސްތުވާތަކެތީގެ މައްސަލައެއްގަ އެވެ. ކޮންމެވެސް ބަޔަކު އޭނާ ސައިކަލް މަޑި ދަށަށް މަސްތުވާތަކެތި އެޅީ އެވެ. އެއީ ކީއްވެގެން ކަމެއް އަދި އަދަށް ވެސް ސާފުނުވިޔަސް އެކަމުން އޭނާ މާބޮޑަށް ވެސް ވަނީ އަރައިގެންފަ އެވެ.\nއެ ފަހަރު ވިސާމް ހައްޔަރުކޮށް ކުޑަ ގޮޅި ތެރެއަށް ކޮއްޕާލީ 2014 ވަނަ އަހަރުގެ ރައްޔިތުންގެ މަޖިލީހުގެ އިންތިހާބުގައި އޭރު ގަމު ދާއިރާގެ ކެންޑިޑޭޓް، މިހާރުގެ އިކޮނޮމިކް މިނިސްޓަރު ފައްޔާޒު އިސްމާއީލްގެ ކެމްޕެއިންގައި އުޅެނިކޮށެވެ. ސިޔާސީ ކަންކަމަށް މާބޮޑަށް ލޯހުޅުވިފައި ނެތް ވިސާމް، އެ ފަހަރު ގޮޅީގައި 15 ދުވަސް ހޭދަކުރި އެވެ. އެ ދުވަސްތަކަކީ އޭނާގެ ހަޔާތުގެ ބިންގާ އެޅުނު ދުވަސްތަކެވެ.\n"އުމުރުން 18 އަހަރުގައި ޖަލުގެ ކުޑަ ގޮޅީގެ ތޭރިތަކުގެ ފުރަގަހުގައި ނުކުރާ ކަމެއްގެ ތުހުމަތުގައި ހޭދަކުރަން ޖެހުމަކީ އަޅުގަނޑުގެ ހަޔާތުގެ ފެށުމޭވެސް ބުނެވިދާނެ، އެ ދުވަސްތަކުގައި އަޅުގަނޑު އަޒުމްކަނޑައެޅީން ނުކުރާ ކަމެއްގެ ތުހުމަތުގައި އަޅުގަނޑު ހައްޔަރުކުރުމުން، މުޖުތަމައު ބަލައިގަންނަ މީހަކަށްވާން، ނޫސްވެރިކަށްވުމަށް، ބޭއިންސާފުން އަނިޔާ ލިބޭ މީހުންގެ ވާހަކަ ދެއްކުމަށް،" ވިސާމް ވިދާޅުވި އެވެ.\nއެ 15 ދުވަސް ނިންމައި، މުޖުތަމައުއަށް ނުކުންނެވި އިރު ހުރިހާ ކަމެއް އޮތީ ބަދަލުވެފަ އެވެ. އޭނާއާމެދު މީހުން ދެކޭ ގޮތް ބަދަލުވި އެވެ. ނުރުހުމާއި ތުހުމަތުގެ ލޯތައް އަމާޒުވާން ފެށީ އެވެ. ވިސާމް ނިންމީ އެ ނުތަނަވަސްކަމުން ބޭރަށް ވަޑައިގަންނަވާށެވެ. ދިރިއުޅުން މާލެ ބަދަލުކުރެއްވީ އެވެ. ބޭނުންފުޅުވ ނޫސްވެރިއަކަށްވާން ދެކެވަޑައިގެންނެވި ހުވަފެނުގައި ކުލަ ޖައްސާށެވެ.\nވިސާމް، ރާއްޖެޓީވީގެ ރިޒްނާއާއެކު: އޭނާ ފުރަތަމަ ވަނީ އޮންއެއާ އޮޕަރޭޓަރެއްގެ ގޮތުގައި --\nއެ އަޒުމުގައި އޭނާއަށް ވަދެވަޑައިގެންނެވުނީ ރާއްޖެޓީވީއަށެވެ. އެއީ ފައްޔާޒު އިސްމާއިީލް ހޯދައިދެއްވި ފުރުސަތެއްގަ އެވެ. އެކަމަކު އެއީ ނޫސްވެރިޔަކަށް ނޫނެވެ. އޮން އެއާ އޮޕަރޭޓަރެއްގެ މަގާމެވެ. އެ ވަޒީފާގެ ޓެސްޓަށް ވަޑައިގެންނެވި އިރު ރާއްޖެ ޓީވީގެ ޕްރެޒެންޓަރުން ހަބަރު ކިޔާތަން ކައިރިން ފެނުނެވެ. އެހިސާބުން ނޫސްވެރި ކަމުގެ ޝައުގުވެރިކަން ވަކީން ބޮޑުވީ އެވެ. އެކަމަކު އޮންއެއާ އޮޕަރޭޓަރުގެ ޓެސްޓުން ފެއިލްވެ ރާއްޖެޓީވީގެ ފުރުސަތު ގެއްލުނީ އެވެ. ހުވަފެން ހަގީގަތަކަށްވުން މަޑުޖެހުނީ އެވެ.\n"ދެންވެސް ނިންމީ، ރާއްޖެޓީވީގައި ވަޒީފާއެއް ލިބޭތޯ، ވަޒީފާއަކަށް އިއުލާން ކުރާނެ ދުވަހެއްގެ އިންތިޒާރުގައި ހުއްޓަ، އޭރު ރާއްޖެޓީވީގެ ސީއޯ އަސްވާޑްގެ އެހީތެރިކަމާއެކު ފުރުސަތެއް ލިބިއްޖެ، އެއީ ގަމު ޕޮލިސް ސްޓޭޝަންގެ ކުޑަ ގޮޅީގައި އޮވެ ނޫސްވެރިކަށްވާން ކަނޑައެޅިު އަޒުމް ހާސިލްވި ދުވަސް،" ވިސާމް ވިދާޅުވި އެވެ.\nލިބި ވަޑައިގެންނެވި ފުރުސަތުގެ ބޭނުން ވިސާމް ހިއްޕެވި އެވެ. އާއިލާއާ ދުރުގައި ހުންނަވަން ޖެހި ވަޑައިގަތުމުން އުނދަގޫތަކާ އެކުގަ އެވެ. ކުއްޔަށް 2،500 ރުފިޔާ ދައްކައިގެން އޭނާ ހުންނެވީ މީހުން ބައިތިއްބާ ގެއެއްގަ އެވެ. އެއް ކޮޓަރީގައި އެތައް ކުދިންނެކެވެ. އެ ހާލުގައި ވެސް އޭނާ ބޭނުންފުޅުވީ ކުރިއަށް ވަޑައިގަންނަވާށެވެ. މަޝްހޫރު ނޫސްވެރިއަކަށްވާށެވެ. އެކަން އޭނާ ކާމިޔާބު ކުރެއްވި އެވެ. ކުޑަ ދުވަސްކޮޅެއްގެ ތެރޭގައި ރާއްޖެޓީވީގެ އެންމެ މަގުބޫލް އެއް މޫނަށް ވިސާމްވެ ވަޑައިގެންނެވި އެވެ.\nވިސާމް، ހިނގާލުމެއް ކަވަރު ކުރުމުގައި: އޭނާއަކީ މަޝްހޫރު މޫނަކަށް ވެގެންދިޔަ --\n"ނޫސްވެރިކަން ކުރަން ފެށީ ބޮޑު މުސާރަ ހޯދާކަށް ނޫން، އެ ދާއިރާއިން ކުރިއަށް ދިއުމަށް، ނޫސްވެރިކަމަކީ ރައްޔިތުންނަންދޭ ހިދުމަތެއްގެ ކަމުގައި ދެކެގެން. ކުރި މަސައްކަތަކުގެ ނަތީޖާއިން ނަން މަޝްހޫރު ނޫސްވެރިއަކަށްވެވުނު! ރައީސް މުހައްމަދު ނަޝީދު ޖަލަށްލާން ހުކުމް ކުރުމާއި ގުޅިގެން ރައީސް ޔާމީން ވެރިކަމުގައި މާލޭގައި ކުރިއަށް ގެންދިޔަ މުޒާހާތަށް ކަވަކުރުމަށް ރާއްޖެޓީވީގެ މައިކް ހިފައިގެން މަސައްކަތް ކުރަން ލިބުމަކީ އެންމެ ބޮޑު ހިތްހަމަޖެހުން، ވަގުތުން ވަގުތަށް ކަން ހިނގާ ދިޔަ ގޮތުގެ މައުލޫމާތު ގެނެސް ދިނުމުގެ ނަތީޖާ އަކަށް ވެގެން ދިޔައީ ރައްޔިތުން އަޅުގަނޑު ބަލައިގަތުން، އަޅުގަނޑަށް އިތުބާރުކުރުން،" ވިސާމް ވިދާޅުވި އެވެ.\nއެއް އިރެއްގައި މުޒާހަރާއެއް އޮތިއްޔާ ކޮންމެ މީހަކު ވެސް ބޭނުން ވަނީ އެތަނަކު ވިސާމް ހުންނެވުމަށެވެ. އޭނާ މުޒާހަރާތަކާއި އެއްވުންތަކުގައި ހިނގަމުންދާ ކަންކަން ރައްޔިތުންނަށް ވަގުތުން ކިޔައިދެއްވާ ގޮތުންނެވެ.\nރައީސް ނަޝީދު ކުރިމިނަލް ކޯޓަށް ހާޒިރުކުރި ދުވަހެއްގައި އޭނާއަށް އިންޓަވިއު ދެއްވަން އުޅުއްވަނިކޮށް ކޮށްޕާ ވައްޓާލި ދުވަހަކީ ވިސާމްގެ ނޫސްވެރިކަމުގައި ބޮޑު ދުވަހެވެ. އެ ދުވަހު އޭނާ ބިން މައްޗަށް ވެއްޓުމުން ތެދުވެ ވަޑައިގެންނެވީ ދެން އޭނާއަށް ދިމާލަށް އަންނާނެ ރާޅުތަކުގެ ބޮޑުކަން އެނގިވަޑައިގެނެއް ނޫނެވެ. އެކަމަކު، ވެއްޓިޖެހިފައި އޮތުމަކީ އޭނާގެ ތޮބީއަތް ކަމަށް ދެކެވަޑައި ނުގަންނަވާތީ އެވެ.\nވިސާމް، އެންމެ ފުރަތަމަ ފަހަރަށް ހައްޔަރުކުރުމުގެ ތެރެއިން: އޭނާ ހަތް ފަހަރެއްގެ މަތިން ހައްޔަރުކުރި\nނޫސްވެރިއެއްގެ ގޮތުގައި ވިސާމް ފަސް އަހަރު ދުވަހު ރާއްޖެޓީވީގައި މަސައްކަތް ކުރެއްވި އިރު ހަތް ފަހަރު ހައްޔަރުކުރި އެވެ. ސާޅީސް ދެ ދުވަހަށް ވުރެ ގިނަ ދުވަސް ޖަލުގެ ކުޑަ ގޮޅީގައި އޮންނަން ޖެހި ވަޑައިގަތެވެ. ފެހި ގާނޫނު އާސީސީގެ ތަންފީޒުކުރަން ފެށި ފަހުން ރާއްޖޭގެ ނޫސްވެރިކަށް އެންމެ ފުރަތަމަ ޖިނާއީ ހުކުމެއް އިއްވީ ވެސް ވިސާމަށެވެ.\n"މުޒާހަރާ ކަވަރުކުރުމަށް ހަރަކާތްތެރިވުމުގެ ތެރޭގައި ހައްޔަރުކުރުމަށް ފަހުގައި ހުކުމް އިއްވި، ނޫސްވެރިކަމުގައި އަޅުގަނޑު އެތަކެއް ފަހަރު ހައްޔަރުކުރި އިރު، އެއީ އަޅުގަނޑަށް އާ ކަމެއް ނޫން، ޖަލުގެ ކުޑަ ގޮޅިވެސް ވީ އާތަނަކަށް ނޫން، އެއީ އުމުރުން 18 އަހަރުގައި ނުކުރާ ކުށެއްގައި ހައްޔަރުކޮށް، އެތަކެއް އަދަބުތަކެއް ލިބިފައި ހުރުމުން،" ވިސާމް އޭނާގެ އިހުސާސްތައް ހިއްސާކުރެއްވި އެވެ.\nނޫސްވެރިއެއްގެ ގޮތުގައި ވިސާމް ހަމައެކަނި މައިކް ހިއްޕަވައިގެން ހިންގެވީއެއް ނޫނެވެ. ހަމައެކަނި ޖަލަށް ލެއްވީއެއް ވެސް ނޫނެވެ. ނޫސްވެރިއެއްގެ ގޮތުގައި ރާއްޖޭގެ މީހުން ދިރިއުޅޭ 188 ރަށަކަށް އޭނާ ވަޑައިގެންނެވި އެވެ. ރައްޔިތުންގެ ކުރިމަތިވެފައިވާ ގޮންޖެހުންތަކުގެ އެތަކެއް ރިޕޯޓްތަކަކާއި ލައިވް ކަވަރޭޖްތަކެއް ގެނެސްދެއްވި އެވެ.\nމިދިޔަ ރިޔާސީ އިންތިހާބުގައި ރައީސް އިބްރާހިމް މުހައްމަދު ސޯލިހާއެކު ވެސް 100 އަށް ވުރެ ގިނަ ރަށް އޭނާ ދަތުރު ކުރެއްވި އެވެ. ނޫސްވެރިކަން އެއްކައިރިކޮށްލާ، އެހެން ދިމާލަކަށް ވަޑައިގެންނެވުމުގެ ވިސްނުން އޭނާއަށް ލިބި ވަޑައިގެންނެވީ އެ ދަތުރުތަކުންނެވެ.\nވިސާމްގެ ކެމްޕެއިންގެ ތެރެއިން: އޭނާއަކީ އެންމެ ޒުވާން މެންބަރު\n"ރައްޔިތުންގެ ކަންބޮޑުވުންތަކަށް ގާނޫނީ ހައްލެއް ހޯދެން އަންނަނީ ރައްޔިތުންގެ މަޖިލީސް ތެރެއިން ކަމަށް ވާތީ، އަޅުގަނޑު މަޖިލީހަށް ކުރިމަތިލުމަށް ވިސްނީ، އެގޮތުން އުފަން ރަށް ކަމަށްވާ ލ. ގަމު ދާއިރާގެ މަޖިލީހަށް ގޮނޑިއަށް އަޅުގަނޑު ކުރިމަތިލާން ނިންމީ ދާއިރާއަށް ހިދުމަތް ކުރުމަށް، ދާއިރާއަށް އުފަން މެމްބަރަކު އިންތިހާބު ކުރުމަށް ގަމު ރައްޔިތުން ދެކެމުން އައި ހުވަފެންތަކުގައި ހަގީގީ ކުލަ ޖައްސައިދިނުމަށް،" ވިސާމް ވިދާޅުވި އެވެ.\nވާދަވެރި ޕްރައިމަރީއަކަށްފަހު އެމްޑީޕީ ޓިކެޓް ހޯއްދަވައި އަދި އިންތިހާބުގައި ބޮޑު ތަފާތަކުން ކުރި ހޯއްދެވި ވިސާމަކީ މިހާރު އިންތިހާބުވެފައިވާ ގަމު ދާއިރާގެ މެންބަރެވެ. ނަވާރަވަނަ ރައްޔިތުންގެ މަޖިލީހުގެ އެންމެ ހަގު މެންބަރެވެ. އުމުރުން 24 އަހަރުގައި އޭނާ އެ ވަންނަވަނީ ރައްޔިތުންގެ ގެއަށެވެ. މުޅި ދެކުނު އޭޝިއާގައި ވެސް ހުންނެވި އެންމެ އުމުރުން ހަގު މެންބަރުގެ ޝަރަފާއެކު އެވެ.\n"އެންމެ ޒުވާން މެންބަރަށްވެ، ލިބިފައިމިވާ ފުރުސަތަކީ ސިޔާސީ ގޮތުން ކުރިއަށް ދާން ލިބިފައި އޮތް ވަރަށް ރަނގަޅު ފުރުސަތެއް، މިއަދު ގައުމު ހަމަ މަގަށް އަޅުވައި ތަރައްގީގެ ކަންކަމުގައި ބަސް ބުނަން ޖެހިފައިވަނީ ޒުވާނުންނަށް، ޒުވާނުން ނުކުންނަންވީ، އެ ޒުވާނުންނާއެކު އަބަދުވެސް ހުންނާނެ ކަމުގެ ޔަގީންކަން ދެން،" ވިސާމް ވިދާޅުވި އެވ\nއެންމެ ޒުވާން މެންބަރަށް ވެވަޑައިގެންނެވި ނަމަވެސް އޭނާ ނޫސްވެރިންނާ ދުރަށްވަޑައިގަތުމުގެ އެއްވެސް ވިސްނުމެއް ވިސާމްގެ ނެތެވެ. ނޫސްވެރިންގެ ކަންބޮޑުވުންތަކާއި ޝަކުވާތައް އެންމެ ގާތުން އައްސަވާނީ އޭނާ އެވެ.\n"ނޫސްވެރިކަން ކުރުން ހުއްޓާލަން ވެސް ގަސްދެއް ނުކުރަން، ދަތުރުތައްކޮށް ޑޮކިއުމެންޓްރީތަކާއި އިޖުތިމާއީ މައްސަލަތައް ސަމާލު ކަމަށް ގެނައުމަކީ ވަރަށް ކުރާ ހިތްވާ ކަމެއް، ކުރިއަށް އޮތް ތަނުގައި ވެސް އެ މަސައްކަތް ކުރާނަން، ހާއްސަކޮށް ރާއްޖޭގެ ތާރީހު ދިރާސާކޮށް އެކަމާ ގުޅޭ ޑޮކިއުމެންޓްރީތައް އުފެއްދުމުގެ ވަރަށް ބޮޑު ވިސްނުމެއް އެބަހުރި،" ވިސާމް ވިދާޅުވި އެވެ.\nނޫސްވެރިންގެ ހައްގުގައި ބޭއްވި ހިނގާލުމެއް ވިސާމް ކަވަރު ކުރަނީ\nނޫސްވެރިންގެ އިތުރުން އޭނާގެ އެންމެ ބޮޑު ޔަގީންކަމެއް އޮތީ އޭނާގެ ދާއިރާ ރައްޔިތުންނަށެވެ. އޭނާ މަޖިލީހަށް ވެންނެވީ އެ ރައްޔިތުންގެ އަޑު އުފުލާށެވެ. މިހާތަނަށް ގަމު ދާއިރާގެ އަޑު މަޖިލީހުގައި އިވިގެން ނުދާ މިންވަރަށް އޭނާ އެކަން ކުރައްވާނެ ކަމަށް ވިދާޅުވެ އެވެ. ރައްޔިތުންގެ ހައްގުގައި ވެވަޑައިގަންނަވަން ޖެހުނު ކޮންމެ ގުރުބާނީއަކަށް އޭނާ ހުންނެވީ ތައްޔާރަށެވެ. ހަޔާތުގެ ޅަފުރާގައި ޖަލު ގޮޅީން ދަސްވި ފިލާވާއެކު ރައްޔިތުންގެ ގެއަށް އެނާ ވަދެވަޑައިގަންނަވަނީ ވަރުގަދަ އުންމީދުތަކަކާއެކު އެވެ.\nދިވެހި މީޑިއާ ރޯދަ މަހާ ރޯއްޖާ މުހައްމަދު ވިސާމް


Raees UAE ge valeeahudhaa bahdhalu kurahvai, mashvaraa kurahvaifi - Hali News\nރައީސް ސޯލިހު އަބޫދާބީގެ ވަލީއަހުދު ޝައިހު މުހައްމަދު ބިން ޒައިދު އަލް ނަހްޔާންއާ ބައްދަލުކުރައްވަނީ -- ފޮޓޯ: ދަ ނޭޝަނަލް\nރައީސް ސޯލިހު އަބޫދާބީގެ ވަލީއަހުދާ ބައްދަލުކުރައްވައި، މަޝްވަރާކުރައްވައިފި\n04 January 2021, 22:34\nރައީސް އިބްރާހީމް މުހައްމަދު ސޯލިހު ޔުނައިޓެޑް އަރަބް އެމިރޭޓްސް (ޔޫއޭއީ)ގެ ސުޕްރީމް ކޮމާންޑަރު އޮފް ދަ އާމްޑް ފޯސަސް އަދި އަބޫދާބީގެ ވަލީ އަހުދު، ޝައިޚު މުހައްމަދު ބިން ޒާއިދު އަލް ނަހްޔާންއާ މިއަދު ބައްދަލުކުރައްވައިފިއެވެ.\nޔޫއޭއީގެ ވަލީއަހުދާއި ރައީސް ސޯލިހު ބައްދަލުކުރައްވާފައިވަނީ، އެމަނިކުފާނު މިހާރު އެގައުމަށް ކުރައްވަމުން ގެންދަވާ ނުރަސްމީ ދަތުރުފުޅުގައި މިއަދު ހެނދުނު، ވަލީއަހުދުގެ ގަނޑުވަރުގައެވެ.\nރައީސް އޮފީހުން ބުނީ އަބޫދާބީގެ ވަލީއަހުގެ ގަނޑުވަރުގައި މިއަދު ހެނދުނު ބޭއްވެވި އެ ބައްދަލުވުމުގައި، ކޮވިޑްގެ ބަލިމަޑުކަމާއެކު ރާއްޖޭގެ ހާލަތު އަބޫދާބީގެ ވަލީ އަހުދު އޮޅުންފިލުއްވި ކަމަށާއި ރައީސްވެސް ޔޫއޭއީގެ ހާލަތު އޮޅުންފިލުއްވި ކަމަށެވެ. ކޮވިޑް ކޮންޓްރޯލްކުރަން ގައުމުތަކުން ކުރަމުން އަންނަ މަސައްކަތުގައި ޔޫއޭއީ އިން ދައްކަމުން އަންނަ ލީޑަޝިޕަށް އެ ބައްދަލުވުމުގައި ރައީސް ތައުރީފުކުރެއްވިއެވެ.\nމީގެ އިތުރުން މި ބަލިމަޑުކަމާ ކުރިމަތިލުމަށް ޔޫއޭއީގެ ސަރުކާރުން ގެންގުޅޭ ޓެކްނޮލޮޖީގެ އީޖާދީ އިސްތިރާޖުތަކަށްވެސް ރައީސް ސޯލިހު ވަނީ ތައުރީފުކުރައްވައިފައެވެ.\nރައީސް ސޯލިހާއި ޔޫއޭއީގެ ވަލީއަހުދާ ދެމެދު މިއަދު ކުރިއަށް ގެންދެވި މަޝްވަރާތަކުގައި، ރާއްޖޭގެ ތަރައްގީގެ މަޝްރޫއުތަކާ ބެހޭގޮތުން ވެސް ވަނީ ވާހަކަފުޅުދައްކަވައިފައެވެ. އެގޮތުން، އަބޫދާބީ ފަންޑް ފޮ ޑޮވަލޮޕްމަންޓް (އޭޑީއެފްޑީ) ގެ ދަށުން ރާއްޖެއަށް ލިބެމުންދާ އެހީތަކާ ބެހޭގޮތުން ރައީސް ސޯލިހާއި ވަލީއަހުދު ނަހްޔާން ވަނީ ވާހަކަފުޅުދައްކަވައިފައެވެ.\nދެގައުމުގެ ގުޅުން އިތުރަށް ބަދަހިކުރުމާ ބެހޭގޮތުންނާއި އެއްބާރުލުން އިތުރުކުރެވޭނެ އިތުރު ދާއިރާތަކާ ބެހޭގޮތުން ވެސް ރައީސާއި އަބޫދާބީގެ ވަލީއަހުދު މަޝްވަރާކުރެއްވިއެވެ.\nމި ބައްދަލުކުރެއްވުމުގައި ވަލީއަހުދު ނަހްޔާން ވަނީ، ޔޫއޭއީގެ ފަރާތުން ރާއްޖެއަށް ދެމުންދާ އެއްބާރުލުން އެގޮތުގައި ދެމިއޮންނާނެކަމުގެ ޔަގީންކަން ދެއްވައިފައެވެ. ވަކިން ހާއްސަކޮށް، މަސްވެރިކަމާއި ކާބޯތަކެތީގެ ސަލާމަތްތެރިކަމާއި ދަތުރުފަތުރުގެ ދާއިރާ އާއި ފަތުރުވެރިކަމުގެ ސިނާއަތާ ގުޅުންހުރި ތަރައްގީގެ މަޝްރޫއުތަކަށް ޔޫއޭއީއިން ދެމުންދާ އެއްބާރުލުން އެގޮތުގައި ދެމިއޮންނާނެ ކަމުގެ ޔަގީންކަން ދެއްވި ކަމަށް ރައީސް އޮފީހުން ބުންޏެވެ.\nޔޫއޭއީ އަކީ 1970 ގެ އަހަރުތަަކުން ފެށިގެން ރާއްޖޭގެ ތަރައްގީގެ މުހިއްމު ބައިވެރިއެކެވެ. އެގޮތުން ރާއްޖޭގެ ބަޖެޓް ސަޕޯޓަށް 50 މިލިޔަން ޑޮލަރުގެ ހިލޭ އެހީއެއް ދިނުމުގެ އެމްއޯޔޫއެއްގައި މިދިޔަ މާޗްމަހު ވަނީ ސޮއިކޮށްފައެވެ.\nމީގެ އިތުރުން ވެލާނާ އިންޓަނޭޝަނަލް އެއާޕޯޓް ބޮޑުކުރުމުގެ މަަޝްރޫ އާއި މާފަރު އިންޓަނޭޝަނަލް އެއާޕޯޓަކީ އެގައުމުން މި ފަހުން އެންމެ ބޮޑަށް އެހީވި ދެ މަޝްރޫއެވެ.\nރައީސް ސޯލިހު ދުބާއީއަށް ވަޑައިގެންފައިވަނީ މިދިޔަ ހޮނިހިރު ދުވަހުއެވެ. އެމަނިކުފާނު ދުބާއީގައި ތިން ދުވަހު މަޑުކުރެއްވުމަށްފަހު މާދަމާ ރާއްޖެ ވަޑައިގަންނަވާނެއެވެ.\nއިތުރު ލިޔުންތައް ރައީސް ސޯލިހް ޔުނައިޓެޓް އަރަބް އެމިރޭޓްސް


Ivanka Trump ge India dhathurun majaa photothakeh | Mihaaru\n03 މާޗް 2020 - 07:252comments\nމިދިޔަ ހަފުތާގައި ބައްޕާފުޅު އަދި އެމެރިކާގެ ރައީސް ޑޮނަލްޑް ޓްރަމްޕާ އެކު ދަރިކަނބަލުން އިވަންކާ އިންޑިއާ އަށް ކުރެއްވި ދަތުރުގެ ވާހަކަ އަށް އަދިވެސް ނިމުމެއް ނާދެ އެވެ. ހާއްސަކޮށް، އޭނާ އާގްރާގެ ތާޖް މަހަލްގެ ކުރިމަތީގައި ނެންގެވި ފޮޓޯތަކާ އެކު، ސޯޝަލް މީޑިއާގައި މިހާރު ދައުރުވަނީ މަޖާ ގޮތްގޮތަށް ހަދާފައިވާ އެކިއެކި ފޮޓޯތަކެވެ.\nއެގޮތުން ތާޖް މަހަލްގެ ކުރިމަތީގައި ފޮޓޯ ނަގާ އިރު އިށީންނަން ބަހައްޓާފައި ހުންނަ މާބްލް އަށިމަތީގައި އިންނަވައި އިވަންކާ ނެގި ފޮޓޯ އަށް ވަރަށް ގިނަ ބަޔަކު އެ މީހުންގެ ސޫރަ އިތުރުކޮޮށް، އިވަންކާގެ ސަމާލުކަން ވެސް ވަނީ ހޯދައިފަ އެވެ.\nމީގެ އިތުރުން ވެސް ބައިސްކަލެއްގެ ފަހަތަށް އިވަންކާ އަރުވައިގެން ދާ ފޮޓޯ އާއި އޭނާގެ ކޮނޑަށް ޒުވާނަކު އަތް ލައިގެން ހުންނަ މަންޒަރު ފެންނަ ފޮޓޯތައް ވެސް ހިމެނެ އެވެ.\nމިގޮތަށް ހަދާފައި ޓްވިޓާ އަށް ދޫކޮށްލި އެތައް ފޮޓޯއެއް އިވަންކާ ރީޓްވީޓްކޮށް، އެކަންކުރި މީސްމީހުންނަށް ޝުކުރު އަދާކުރައްވާފައިވެ އެވެ.\nއެގޮތުން އިވަންކާގެ އުނގަށް ފައިލައިގެން އިންނަ މަންޒަރު ފެންނަ ފޮޓޯއެއް، ބޮލީވުޑްގެ ފިލްމުތަކުން ވެސް ފެންނަ މަޝްހޫރު ޕަންޖާބީ އެކްޓަރު ދިލްޖީތު ދޮސަންޖް ޓްވިޓާގައި ހިއްސާކުރި އެވެ. މިދިޔަ އަހަރު ރިލީޒްކުރި ކާމިޔާބު ފިލްމު "ގުޑް ނިއުޒް" ގެ ބަތަލު އެ ފޮޓޯގެ ކެޕްޝަނަށް އަހަންނާއި އިވަންކާ ލިޔެފައި ދެން ބުނެފައި ވަނީ ތާޖް މަހަލް ބަލައިލަން ގެންދަން އެދި އިވަންކާ ފަހަތުން އަޅުވައިލުމުން އޭނާ އަށް ތާޖް މަހަލް ދައްކައިލަން ގެންދިޔައީ ކަމަށެވެ.\nމި ފޮޓޯ އަށް ރިޕްލައިކުރަމުން އިވަންކާ ވަނީ ތާޖް މަހަލަށް ގެންދިޔަައީތީ ޝުކުރު އަދާކުރައްވާ ކަމަށާއި އިންޑިއާގެ ދަތުރަކީ ހަނދާން ނައްތައިނުލެއްވޭނެ ދަތުރެއް ކަމަށް ވިދާޅުވެފަ އެވެ.\nއިތުރު ލިޔުންތައް އިންޑިއާ ތާޖް މަހަލް އެމެރިކާ ޑޮނަލްޑް ޓްރަމްޕް އިވަންކާ ޓްރަމްޕް


Rilwan Gellunu Rey Report Kuree Gadhakamun Anhenaku Car akah Eruvi Kamah - Heki - Vaguthu\nރިޟްވާން ގެއްލުނު ރޭ ރިޕޯޓުކުރީ ގަދަކަމުން އަންހެނަކު ކާރަށް އެރުވި ކަމަށް - ހެކި\nވީނުވީއެއް ނޭނގި ގެއްލިފައިވާ މިނިވަން ނޫހުގެ ނޫސްވެރިޔާ، އަހުމަދު ރިޟްވާން ގެއްލުނު ރޭ ފުލުހުންނަށް ރިޕޯޓު ކުރީ އަންހެނަކު ގަދަކަމުން ކާރަކަށް އަރުވައިގެން ގެންދިޔަ ކަމުގައި ކަމަށް ފުލުހަކު ކޯޓުގައި މިއަދު ހެކިބަސް ދީފިއެވެ.\nރިޟްވާން ގެއްލުވާލި މައްސަލާގައި ދައުލަތުން ދެމީހަކަށް ދައުވަކުރާއިރު އެ މައްސަލާގައި މިއަދު ކްރިމިނަލް ކޯޓުގައި ހެކިބަސް ދިނީ ރިލްވާން ގެއްލުނު ރޭ ހުޅުމާލޭ ޕޮލިސް ސްޓޭޝަންގައި ޑިއުޓީގައި ހުރި ފުލުހެކެވެ. އެމައްސަލާގައި ދައުވާ ކުރަނީ ހ. ހިލްޓަން އާލިފް ރައޫފާއި ގދ. ވާދޫ ކަރަންކާގޭ މުހައްމަދު ނޫރައްދީންގެ މައްޗަށެވެ.\nކްރިމިނަލް ކޯޓުގައި މިއަދު ބޭއްވި އަޑު އެހުމުގައި ހެކިބަސްދިން ފުލުސް މީހާ ބުނި ގޮތުގައި ރިޟްވާން ގެއްލުނު ރޭ، މެންދަމު އާންމު މީހަކު ހުޅުމާލޭ ޕޮލިސް ސްޓޭޝަނަށް ގުޅައި، ރިޕޯޓްކުރީ، ރިލްވާން ދިރިއުޅުނު ފްލެޓް ކައިރިން ރަތް ކުލައިގެ ކާރަކަށް ގަދަކަމުން އަންހެނަކު އަރުވައިގެން ގެންދިޔަ ކަމަށް ބުނެ އެވެ. އަދި ގަދަކަމުން ކާރަށް އެރުވި މީހާ ލައިގެން ހުރީ މަތިން ފެހި ކުލައިގެ ހެދުމެއް އަދި ތިރިން ރަތް ކުލައިގެ އެއްޗެއް ކަމަށެވެ. އެކަމަކު އެރުވީ ކޮން ނަމްބަރެއްގެ ކާރަކަށް ކަަމެއް ރިޕޯޓްކުރި މީހާއަށް ނޭނގޭ ކަމަށް އެ ފުލުސްމީހާ ބުންޏެވެ.\nމިއަދުގެ އަޑު އެހުމުގައި ދެވަނަ އަށް ހެކިބަސް ދީފައިވަނީ ދޯންޏެއްގެ ވެރިއެކެވެ. ދައުލަތުން އޭނާ ހެއްކެއްގެ ގޮތުގައި ހުށަހެޅީ ދައުވާލިބޭ އާލިފްގެ ރަތް ކުލައިގެ ކާރު އެ ހާދިސާ ހިނގުމުގެ ދުވަސްކޮޅެއް ކުރިން ހުޅުމާލެއަށް ގެންދިޔަކަން ސާބިތު ކުރުމަށެވެ.\nއެ މީހާ ބުނިގޮތުގައި އެ ހާދިސާ ހިނގުމުގެ ދުވަސްކޮޅެއް ކުރިން އޭނާގެ ދޯނިން ހުޅުމާލެއަށް ކާރެއް ގެންދިޔަކަމަށެވެ. އަދި އެދުވަހު ކާރު ގެންދިޔަ ދަތުރުގައި އޭނާ ބައިވެރި ނުވި ނަމަވެސް އެ ދަތުރަށް ލިބެންޖެހޭ ފައިސާ އޭނާއަށް ލިބުނު ކަމަށާއި އެ ފައިސާ އޭނާއާ ހަވާލުކުރީ އެ ދޯނީގެ ކެޕްޓަން ކަމަށް އެ މީހާ ބުންޏެވެ.\nމަރު ކޮމިޝަނުން ފިލްމު ކުޅެނީ ކަމަށް ބުނެ ފާޑުކިޔަނީ\nރިލްވާން ކާރަކަށް އަރުވާ މަންޒަރުގެ ރީއެނެކްޓްމެންޓް ވީޑިއޯއެއް އާއްމުކޮށްފި\nރިލްވާން މައްސަލާގައި އިހުމާލުވި އަމީން އޭސީސީ އިންވެސްޓިގޭޝަން ހެޑަކަށް\nފެބުރުއަރީ 25, 2018 21:21\nރައްޔިތުން ވާނުވާގަ. ޝާހާދަތް މިބުނީ ކާކުކަމެއް ނޭގޭ ސައްޚަ ވާހަކައެއް ދައްކަނީ.. މިއޮތީވާ ގައުމެއް!\nފެބުރުއަރީ 25, 2018 22:46\nދެން ކާރުން ކީއްވެ އެފެނުނީ ރިލްވާނު މަންމަގެ ޑީއެންއޭ ހުރި އިސްތައްޓެއް. އަނެއްކާ ކަލޯ ތި ބުނަނީ ރިލްނާނުއެއީ އަންހެނެހޭތަ. ކިތައް ހާސް ރުފިޔާގެ ހެކިބަހެއްތީ\nތީދެން ވާނެވަރު ބޮން ގޮއްވާލީމާ ވަގުތުން ކޮންބައެއްކަން އެނގިއްޖެ ރިލުވާނުް އަދި އަފްރާށިމް ވީމާ ހުސް ހެކި ހުށަހަޅަން ޖެހިފަ މިއޮންނަނީ. އަދި ދުވަހަކުވެސް ތިކަމެއް ވާކަމަކަށް ނުވާނެ.ހެކިންގެ ގޮތުގައި ދަތުލަތުން އަދި ސިއްރު ހެކކިންގެ ގޮތުގައި އެތަށް ބަޔަކު ހުށަހަޅަނީ އެބަޔަކަށް ރިލްވާން ވީތަން ނޫނީ އެބަޔަކަށް އެކަން އެނގޭތީތަ 20-25 ޟީހުންގެ ހެކި ހޯދަނީ އެއްވެސްބަޔަކށް ނޭގޭކަމެއް ތިގޮތަށް ތިހާ ހެކި ހުންނާނެތަ .ހާދަ ދިވެހިންގެ ސިކުނޑި ނުހިގައޭ ހެދިއެއްޗެއްބަލަން ދިވެހިންތިބެނޭ\nފެބުރުއަރީ 26, 2018 11:20\nމުޅި އެތި މިހާރު ބަދަލު ކޮއްލީ\nފެބުރުއަރީ 26, 2018 11:39\nތިޔަކުން އަންހެނެއް ފިރިހެެއް ވަކިކިުރާކަށް ނޭންގޭނެނު؟